
I. ВЪВЕДЕНИЕ 

Създаването на общ земеделски продукт е възможно при развиването на даден отрасъл, който е свързан с територията. В този случай името на мястото обикновено се пренася върху произведеното. При изготвянето на настоящата работа понятията „общ земеделски продукт“ и „обща марка за земеделски продукт“ ще се използват като синоними. Действително всяко понятие има своя смислова същност като „обща марка за земеделски продукт“ притежава по-широко значение и най-общо представлява набор от ценности, емоции и потребителски асоциации за конкретно географско място, неговите материални и нематериални характеристики, местна култура, които формират представи за привлекателността на дадено място, за нивото на качество и цена на местното стоки и услуги и да го отличават от други територии и така образуват символичен капитал на марката.

Насърчаването на създаване на общи териториални марки от местните инициативни групи(МИГ)
 е регламентирано в българската ПРСР
. ВОМР като етап от реализирането на друг подход – ЛИДЕР, акцентира върху развитието на селските райони и начините за решаване на проблемите им
.Той е отделна мярка от ПРСР - M19 „Подкрепа за местно развитие“. В описанието на мярката – т. 8.2.15 M19 - Подкрепа за местно развитие по LEADER(ЛИДЕР)
, е посочено следното: „с прилагането на подхода ВОМР УО на ПРСР цели и постигане на следните специфични цели, които могат да бъдат постигнати чрез финансиране от ЕЗФРСР: - Развитие и стимулиране на предприемачество и устойчив бизнес;- Развитие на динамична жизнена среда и подобряване качеството на живот чрез развитие на хоризонтални и междусекторни партньорства и взаимодействие за инициативи от общ интерес; - Развитие на практики и модели за добро управление и участие на заинтересованите страни в развитието на територията, като основа за териториално развитие; -Развитие на териториална идентичност, маркетинг и марки на база на специфичния териториален потенциал и продукти от местен характер.“ Настоящият анализ е в помощ на реализацията на специфична цел номер четири от прилагането на подхода ВОМР, указан в ПРСР.

Регистрацията на общи териториални марки, които обединяват местната земеделска, занаятчийски и туристическа продукция е тясно свързано с дейността на европейските МИГ. Това от години е традиционна добра практика, с която се подпомага местното развитие в редица държани на ЕС и може успешно да бъде прилагана у нас. МИГ „Павликени – П. Тръмбеш“ организира настоящето проучване, за да насърчи потенциала на територията и да подкрепи производителите на местни продукти и услуги, в т.ч. местния туризъм, като това е свързано с цялостната реклама на определен селски район. Регистрирането и управлението на местни марки(за земеделски продукти или за туризъм, или за двете заедно) е сред специфичните дейности на МИГ извън конкретните програмни периоди с цел утвърждаването на ВОМР като много важен подход за развитието на селските райони
.

Термините „бранд“ и „търговска марка“ се използват, за да се обозначи "име, термин, знак, символ или дизайн, или комбинация от тях, предназначени да идентифицират стоките и услугите на един или група производители и да ги диференцират от тези конкуренцията"
. Българския законодател се е основал на тази идея, като в разпоредбата на чл. 9, ал. 1 от Закона за марките и географските означения е разширил понятието. Той е определил марката като знак, който е способен да отличава стоките и услугите на едно лице от тези на други лица и може да бъде представен графично. Такива знаци могат да бъдат думи, вкл. и имена на лица, букви, цифри, рисунки, фигури, формата на стоката или на нейната опаковка, комбинация от цветове, звукови знаци или всякакви комбинации от такива знаци.

Идеята за създаване на обща марка/бранд, свързана с продуктите и услугите от определена територия, за да отличат предимствата й в сравнение с други подобни места, датира още от седемдесетте години на двадесети век. Това схващане е част от концепциите за регионално развитие и е свързано най-вече с туризма. Регистрирането на местни марки за продукти и/или туризъм е сред добрите практики на подхода ЛИДЕР още от началото на неговото прилагане през деветдесетте години на двадесети век. През последните два програмни периода, тази дейност е формулирана като специфична цел за развитие на селските райони, във връзка с понятията за интегриран териториален подход
 и местна идентичност.

Общите марки увеличават стойността на цялата територия и повишават общия й имидж. Създаването на брандове вече не е насочено само към потребителите на земеделска продукция или само към туристите. Акцентът върху силните териториални черти привлича външни инвестиции, задържа и увеличава постоянните жители, създава работни места, повишава доходите, подобрява капацитета на хората чрез квалификация, консолидира местните общности чрез утвърждаване на идентичността, разчита на мрежов подход между всички заинтересовани страни, като включва и местните власти, гражданския сектор и културните институции. 

Терминът „територия“ започва да се използва в европейските документи в края на деветдесетте години на двадесети век във връзка със създаването на Европейски план за развитие на територията(ESDP). В Договора от Лисабон за първи път се появява терминът „териториално развитие“. С него се обозначава еволюцията на териториите във всички техни измерения(икономическо, социално, екологично и географско). Понятието се използва във всички документи, свързани с регионалната политика за сближаване и ОСП по отношение на селските райони. 

Политиката за развитие на селските райони е самостоятелна политика за развитие на съюза в икономическо и социално отношение. В документите на ЕС, понятието „територия“ се използва, за да се обозначи пространство, което е с очевидна икономическа идентичност и хомогенност. Например: територия, която е поляризирана около дадена метрополисна зона; ареа, която се характеризира със специфични дейности като производствената промишленост. Еволюцията на термина започва от административно ниво, т.е. в тесен смисъл пространство, отделено на административно ниво(държава, регион, община, град или село). В широк смисъл, това е „постоянна социална структура“ с всички нейни ресурси - тези, които са свързани с производството, икономиката и социалното развитие(богатства, неравенство), но и т.нар. нетърговски ресурси: социален капитал – хората, качеството на живот, природните дадености, екология, културното наследство в най-широк смисъл – освен историческите паметници, нематериалното наследство, чувството за местна принадлежност и идентичност; способност за въвеждане на иновации, степен на социална организация, включваща институциите, но и неформалните връзки и групи. 

Европейската комисия дефинира територията като динамична система, която се изгражда от множество участници, благодарение на отношенията на географска близост между тях. Ето защо, в програмния период 2014-2020г. интегрираният териториален подход става основен инструмент за преодоляване на социалните и икономическите различия (политиката на сближаване), която се отнася както до регионите (регионално развитие), така и до селските райони(ПРСР). Териториални програми на ЕС насърчават полицентричното развитие с цел по-добро използване на наличните ресурси в европейските региони, като важен аспект е териториалната интеграция на абсолютно всички места, където живеят гражданите на ЕС. Те се основават на принципите на „териториалната солидарност за осигуряване на хората на по-добри условия и по-високо качество на живот с равни възможности, съобразени със специфичния регионален и местен потенциал, независимо от това къде живеят те – в центъра на Европа или в периферията. 

Политиката на сближаване на ЕС следва да акцентира по-ефективно върху нуждите и характеристиките на териториите, на специфичните географски предизвикателства и възможности. В документите на ЕК за интегрирания териториален подход сочи че, политическият процес в ЕС трябва да се ангажира в по-голяма степен с местния, регионален и национален потенциал и на мотивацията на заинтересованите страни чрез прилагане на стратегии и интегриран подход към териториалното развитие. На следващо място стратегиите за индивидуално развитие на регионите трябва по-тясно да се впишат в националния и европейски контекст. Регионалните, национални и местни проблеми следва да са по-тясно обвързани с политиките на ЕС. 

Териториалният подход е начин за приспособяване към глобализацията: той включва отхвърляне на конкуренцията, основана на цени и разходи, ограничаване на явлението преместване на стопанска дейност, като същевременно дава възможност на предприятията, залагащи на качеството, да извличат предимства, свързани с особеностите на тяхното местоположение. Той може също така да даде възможност на много селски райони да приемат стратегии, които да им позволят да не изчезнат. Ето защо в Регламент 1303/2013 относно общо-приложимите разпоредби се въвеждат два нови подхода, които могат да се използват за прилагане на териториалните стратегии по места: ВОМР за селските райони и интегрирани териториални инвестиции за слаборазвити територии, чийто обхват не е регламентиран и чието финансиране е комбинирано от различни фондове. 

Европейската комисия определя териториалното развитие като задължително за всички фондове и всички програми, тъй като то е свързано и с изпълнението на Стратегия 2020. Ето защо, едно от целите на ЕЗФРСР е постигане на балансирано териториално развитие на икономиките и общностите в селските райони, включително създаването и поддържането на заетост. Местното развитие, за Европейската комисия е политика за икономическо развитие, покриваща по-малка териториална единица. Въпреки че зависи от спецификите на местните условия, то е част от регионалното, съответно и от национално развитие и може да бъде стимулиращ или задържащ фактор, което предполага целенасочени действия и политики към по-малките общности. ВОМР пък е подход, който мобилизира неизползваните ресурси на ареала чрез местно действие в партньорство с националните и регионалните агенции за повишаване качеството на хората, нещата и местата и така може да стане ядро на местното развитие и оттам на развитието на целия регион и съответно държава.

ВОМР като етап от реализирането на друг подход – ЛИДЕР, акцентира върху развитието на селските райони и начините за решаване на проблемите им
. Той е отделна мярка от ПРСР - M19 „Подкрепа за местно развитие“
. Една от целите на мярката е развитие на териториална идентичност, маркетинг и марки на база на специфичния териториален потенциал и продукти от местен характер. Идентичността на местата определя идентичността на индивида - формирането му като член на обществото, на неговите ценности и култура, на самооценката и самочувствието му и интегрирането му сред останалите членове на групата, с която той би желал да се идентифицира. Затова и се говори за европейска идентичност, национална и регионална и за местна идентичност. 

Местната идентичност става важен елемент от понятието за територия – идентичността е обусловена от културните в най-общ смисъл дадености и миналото на територията и в същото време е обуславяща характера на обитателите и бъдещето й. Тя служи за разграничаване на отделните територии. Обща цел на подхода ВОМР е добавянето на стойност към цялата територия на селския район. То може да се осъществи като добавяне на стойност към отделните земеделски стоки - модернизация на производствените и преработвателни мощности, увеличаване конкурентоспособността на стопанствата и предприятията, подобряване на пазарните условия, въвеждане на иновации и др., както и чрез добавяне на стойност към услугите – диверсификация на дейностите, развитие на малък бизнес, развитие на туризъм, подобряване на средата, добро управление, практики за опазване на околната среда. 

Регистрирането на обща марка е един от начините за добавяне на стойност
. Това е свързано с местното културно и природно наследство и утвърждаване на териториалната идентичност. Териториалните марки могат да допринесат за устойчивостта и развитието на териториалните икономики, чрез координиране на пакети от висококачествени стоки  и услуги, неразривно свързани по същество едни с други, включващи в себе си спецификите на всяка територия и по-специално нейното наследство - историческо, културно, географско и т.н. Тъй като тези стоки и услуги са уникални, те предлагат нови възможности на местните и на международните пазари, като в същото време действат за популяризирането на региона като туристическа дестинация.

Предпоставките за регистрирането на общ бранд са свързани с разширяване на мерките, предложени на държавите членки за подкрепа на производството на висококачествени храни. На следващо място с подобряване използването на ресурсите чрез осигуряване на висококачествени стоки и услуги, укрепване на организациите на производителите, както и на мерки за иновациите и икономическа диверсификация в селските райони; скъсяване и оптимизиране веригата на доставки чрез по-добро интегриране на първичните производители в хранителната верига посредством схеми за качество, популяризиране на местните пазари и къси вериги на доставки; да се идентифицират териториите, които са работили заедно за създаването на съвместни партньорства и взаимодействия с цел дългосрочното използване на ресурсите и насърчаване на местните и регионалните производители; насърчаване и подкрепа на взаимодействията между първичния и третичния сектор на местно и регионално равнище, които могат да гарантират устойчивото развитие на селското стопанство и туризма в ЕС. 

Европейските институции приемат, че между ВОМР и регистриране на общи марки следва да има взаимодействие. Подходът най-добре обхваща концепцията за сътрудничество между широк спектър от участници, без същевременно да измества основния акцент от земеделието. На следващо място, включените участници биха могли да изпълняват съвместен териториален проект по сектори, търсещ начини да подчертае особеностите и най-добрите практики. Той, по отношение на развитието на селските райони, подчертава многофункционалната роля на селските райони, която се свежда не само до развитието на селското стопанство, но е обвързана с други стопански и социални дейности, основаващи се на изграждането на местен капацитет — умения, знания и инвестиции в разкриването и използването на всички локални преимущества, неизползвани или ценни местни латентни възможности и ресурси.
 Тези и други въпроси ще бъдат разгледани в отделните параграфи на настоящия анализ. 

Настоящата работа е насочена към анализиране възможностите за създаване на общ земеделски продукт, т.е. обща марка на територията на МИГ Павликени - П. Тръмбеш“, в т.ч по данни от анкетно проучване с цел устойчивото развитие на територията. Това е основната цел на настоящия анализ. На следващо място ще се обосноват възможностите за развитие на чрез обосноваване на възможните посоки за действие. Писменият материал е структуриран в няколко основни направления изразени в следните основни точки:

- методология, цели и принципи на изследването;

- анализ на територията на МИГ „Павликени – Полски Тръмбеш“ в контекста на фактори и условия, които способстват за регистрацията на обща марка на територията;
- изясняването на съдържанието на понятието за търговски марки и регионален брандинг в правен и стопански аспект;

- проблеми и перспективи пред създаване на регионална марка на територията на МИГ “Павликени – П. Тръмбеш“;

- правно-организационни форми за сдружаване на земеделските производители;

- изследване мнението на местната общност чрез анкетиране;

- анализ на резултатите от проведеното проучване и отбелязване на възможните посоки за действие основани на направените изводи.

Илюстрация 1. Карта на територията на МИГ “Павликени – Полски Тръмбеш” в контекста на административната карта на Област В. Търново

II. МЕТОДОЛОГИЯ, ЦЕЛИ И ПРИНЦИПИ НА ИЗСЛЕДВАНЕТО

Обект на настоящото изследването е обща марка за земеделски продукт на територията на МИГ „Павликине – П. Тръмбеш“. Предмет на изследването са възможностите за създаването на регионален брaнд с оглед устойчивото развитието на територията на инициативната група. Анализът ще потърси опора в проучване на първични и вторични източници, както и на преглед на достъпните научни изследвания, ще се направи опит да се представят измеренията на проблемите при осъществяването на дейността от общото към частното – теоретично, регионално и национално ниво като се представи в обобщен вид спецификата на всяко равнище. 

Във фокуса на изследването ще попаднат нагласите на производителите от селскостопанския сектор за създаване на обща марка за земеделски продукт. Ще бъде обсъдена правната рамка, която регулира създаването на марка, както и организационните форми за сдружаване на растениевъди и животновъди. Няма да бъдат пренебрегнати факторите и условията, които способстват регистрацията на обща марка, както и добрите практики в резултат от прилагането на ВОМР. В резултат ще бъде изготвен SWOT анализ
, ще бъдат направени изводи и препоръки.

Цел на изследването са:

1. Анализ и оценка на потенциал на територията на МИГ с оглед възможностите за създаване на обща марка на земеделски продукт.

2. Анализ на възприятията на производителите от селскостопанския сектор за създаване на марка. 

3. Формулиране на изводи и препоръки. Направените изводи и препоръки ще дадат обективна оценка за готовността на територията да участва в регистриране на марка, в т.ч. чрез подобряване на координацията между всички заинтересувани страни. 

В резултат на направеното изследване, инициативната група ще може да приложи конкретни мерки - самостоятелно или в партньорство с общините, представители на предприемаческите среди и нестопанските организации; допринасящи за развитието на населението в общините Павликени и П. Тръмбеш.

Задачите на настоящата работа са:

1. Да се анализират първични и вторични документални източници на информация: нормативни актове и документи с оглед извършването на оценка на територията на МИГ “Павликени – Полски Тръмбеш” с фокус селскостопанския и туристическия сектори; преглед на справочни издания, каталози и др. източници касаещи информационното осигуряване на изследването;

2. Да се проучи и анализира научната литература свързана със изследваната тема;

3. Да се направят изводи за състоянието на изследвания проблем, в т.ч. число да се изведат препоръки за последващи действия.

Основните изследователски методи, с които ще се осъществи настоящата дипломна работа, са следните:

1. Емпиричен метод по отношение на проучване и анализиране на информационната база, която позволява изследването на избраната проблематика. Това включва запознаване с първични и вторични източници на информация; издирване на водещи научни изследвания на български и чужди изследвачи и пр.;

2. Прилагане на дедукционния, абстрактно-логическия и хронологично-проблемния методи като фундаментални изследователски техники за извличане на значими изводи;

3. Използване на комплексен метод за проучване на възприятията на заинтересуваните страни към процеса на регистрация и използване на обща марка в контекста на устойчивото развитие на територията на МИГ “Павликени – Полски Тръмбеш”.
Информационното осигуряване на работата се основа на няколко типа източници: първични, вторични и теоретични. Към първия вид са всички документи, които ще се използват: нормативни актове, статистически анкети и пр. документи касаещи регламентацията на обекта и предмета на проучването, към вторичните се отнасят различна справочна литература под формата на речници, енциклопедии, други информационни издания. Някои от документите са фундаментални, а други са със специфична насоченост и са малко известни извън тесните граници на съответните професионални колегии. Българската наука е представена с приносите на икономисти като Соня Милева, Ваня Цонкова и др. Интернет средата ще обезпечи изследването с трудове на чуждестранни представители на икономическата наука. Цитирането на тази литература ще включва добавяне на активна електронна връзка, а когато липсва възможност за позоваване на страници и др. индетификационни признаци, ще се посочва името на автора, годината на публикация и линк към видим интернет адрес, актуален към 01.06.2021г. Освен електронните ресурси, като средство за научно обезпечаване, са използвани библиотечните фондове на Университетската библиотека на ВТУ, Регионална народна библиотека “П. Р. Славейков” и др. авторитетни книгохранилища. 

Основните принципи на проучването са:

1. Равенство между половете и превенция срещу дискриминация. Анкетните карти - обект на настоящото проучване, ще бъдат разпространявани до различни представители на местната общност, без да се взема под внимание полът и/или етнически произход на анкетираните лица. Събраните данни от проведеното допитване ще бъдат обобщени и анализирани като мненията ще бъдат обсъдени равнопоставено;

2. Партньорство. Принципът на изграждане на партньорски взаимоотношения ще е основополагащ за успешното развитие на неземеделски икономически дейности на територията на МИГ „Павликени – Полски Тръмбеш“;

3. Устойчиво развитие. Настоящата работа ще има положително значение за устойчивото развитие на стопанската активност в региона, ще насърчи конкурентоспособността на местната икономика, ще засили социалното включване и сближаване, ще подобри качеството на живот на заетите в сектора;

4. Опазване на околната среда. Перспективното развитие на неземеделските икономически дейности ще е обвързано с въвеждането на мерки, опазващи околната среда.

При изготвянето на анализа ще се положат максимални усилия за постигане на пълнота на изследването. Въпреки това, сме наясно, че е непосилно и невъзможно да се обхване целия спектър от информация. Има проблеми, които ще бъдат напълно или частично решени от работата на други, които ще се посветят на изследвания с подобна проблематика. Независимо от това, считам че с тази работа се дава, макар и скромен, принос в изследваната тематика.

III. ФАКТОРИ И УСЛОВИЯ ЗА РЕГИСТРАЦИЯТА НА 

ОБЩА МАРКА НА ТЕРИТОРИЯТА НА 

МИГ „ПАВЛИКЕНИ – П. ТРЪМБЕШ“
3.1. Марката и СВОМР

Регистрацията на обща марка за продукти или услуги е една добрa практики на различните инициативни групи като цяло. Подобно действие са катализира от две предпоставки: туристически потенциал на територията, вкл. чрез характерните си земеделски продукти; дефиниране на трудностите пред икономическото развитие и изготвяне на план за развитие, със съответните мерки, в т.ч. чрез създаване на марка. Общините Павликени и П. Тръмбеш са разпознаваеми места за краткосрочен туризъм сред посетители с български произход. На територията на МИГ, обаче, се констатира неравномерно икономическо развитие, дисбаланси между отделните населени места в общините, преобладаващ профил на малки стопанства и предприятия, демографска криза, безработица и пр.

СВОМР е изготвена за отговори на нуждите и потенциала на територията, където се изпълнява. Целите, заложени в стратегията са предпоставка за създаването и налагането на обща марка. Те се опират на потенциала на територията, където са отбелязани следните силни страни:

- Много добри условия за развитие на хранително-вкусовата промишленост, като се има предвид, че районът е предимно селскостопански;

- Изключително разнообразие на почвени ресурси, подходящи за отглеждане на различни култури - зърнено-житни култури, едногодишни маслодайни култури, овощни насаждения, лозя, зеленчуци и др.;

- Добри естествени ресурси за развитие на балнеологията, които се намират на територията на община Полски Тръмбеш;

- Природни ресурси, които благоприятстват развитието на различни форми на алтернативен туризъм като екотуризъм, природен, балнеолечебен, СПА, пешеходен, велосипеден, селски туризъм и т.н.

- Богато културно-историческо наследство - ценно предимство и фундаментален ресурс за развитие на културен туризъм;

- Благоприятни условия за производство на екологично чисти продукти от растениевъдството и животновъдството (млечни продукти, мед и други);

- Разнообразен културен календар на двете общини и богат културен потенциал, което дава възможност за развитие на специализирани туристически дейности;

- Наличните на територията микро - малки предприятия имат готовност и инициатива за подобряване на производствения си потенциал;

- Разработване на потенциалните туристически обекти за отдих, спорт, туризъм и атракции;

- Дългогодишни традиции в областта на винарската промишленост, зеленчуковото производство, лозарство, овощарство, животновъдството и производство на декоративна растителност;

- Повишен интерес и предприемачество в животновъдството и земеделието;

- Наличие на общинска културна политика, разработена на широка обществена основа; 

- Наличие на успешни форми на гражданско участие;

- Потенциал за пазарно ориентиране на местните фирми и земеделски стопанства; 

- Потенциал за обновяване и разширяване на характерни за района производства, с нови мощности, отговарящи на изискванията на ЕС;

- Развитие на териториална идентичност, маркетинг и марки на база на специфичния териториален потенциал и продукти от местен характер;

- Потенциал за създаване на интегриран туристически продукт на базата на наличните природни и антропогенни ресурси и традиции, и превръщането им в атракции за посетителите;

- Потенциал към коопериране на стопанствата между селскостопански производители със същата или производствена специализация, между доставчици на суровини и материали, между изкупвателни организации, сътрудничество с преработвателни предприятия и складови бази.
 Сред слабите страни и проблемите са ниските възможности на работодателите да осигуряват заетост; слабата конкурентоспособност на предприятията; ниското ниво на квалификация сред незаетите лица; ниски изкупни цени на селскостопанската продукция и пр. 

Стратегически цели на обсъждания документ, които най-тясно кореспондират с целта за регистриране на обща марка са целта за повишаване на конкурентоспособността на местната икономика за постигане на интелигентен растеж и развитие на местното производство и услуги, както и целта за подобряване на средата за живот чрез развитие на инфраструктурата, разгръщане на потенциала на културното и природното наследство и възможностите за туризъм. Те следва да се постигнат чрез развитие на модерни и конкурентоспособни земеделски стопанства и преработващи селскостопанска продукция предприятия, където в приоритет 1.1. е наличен фокус за създаването на подходящи условия за развитие на модерни традиционни и екологосъобразни земеделски стопанства чрез технологично обновяване и насърчаване на иновационни дейности. В приоритета е предвидено разширяване на производствения капацитет и въвеждане на иновации в производството, преработката и маркетинга на земеделски продукти, нарастване на продукти с висока  добавена стойност. Дейностите по приоритет 1.1 ще бъдат осъществени чрез под-мерки на МИГ „Павликени -Полски Тръмбеш“ - 4.1 и 4.2, като в последната подмярка е заложено финансиране за създаване на обща марка. Такова подкрепа е генерирана и в МИГ 05 „Насърчаване на социалното предприемачество за заетост на уязвими групи на пазара на труда“, която е част от приоритет 3.1.Подобряване на достъпа до устойчива заетост, включително и на най- уязвимите групи и повишаване на атрактивността и качеството на работните места. Този приоритетът е насочен към подкрепа за осигуряване и насърчаване на субсидирана заетост и обучение на безработни лица над 30г., осигуряване на безопасни условия на труд и подобряване на работната среда в преработвателните предприятия, както и улесняване на достъпа до заетост и осигуряване на подкрепа за социалното включване на уязвими групи. 

Регистрирането на обща марка ще съдейства за постигане на стратегическите цели на СВОМР. Чрез нея най-вече ще се създаде по-добра връзка на туризма с производството и преработката на земеделски продукти. Ето защо, най-облагодетелствани от създаването на местен бранд ще бъдат преработващата промишленост със суровини от земеделието и животновъдството, търговията, услугите и туризма във всичките му проявления.

3.2. Природни дадености на територията на общините Павликени и П. Тръмбеш

Територията на МИГ “Павликени – Полски Тръмбеш” съвпада с административната карта на двете едноименни общини. Тя разполага с предпоставки за развитие на стопански ресурси, което определя и благоприятните перспективи пред развитието на малкия и средния бизнес в бъдеще. Стопанските ресурси са обекти и явления - природни или дело на човека, които са предпоставка за извършването на икономическа дейност. За малък и среден бизнес, обикновенно се изискват малки капиталовложения и дават възможност за многократна възвращаемост. Всичко това ги прави достъпни за отделни физически лица. 
Ресурсите биват природни и антропогенни. Природните ресурси са възможностите, които предоставят природните компоненти: релеф, води, климат, растителност, животински свят. По българските земи, най-важните за развитието на стопанската активност природни ресурси са климатът и релефът. Възможностите на останалите природни компоненти дават възможност за допълнителна експлоатация, в т.ч.: растителност, животински свят, води и др. Общините Павликени и П. Тръмбеш са разположени в централната равнинна част на област Велико Търново и има на разположение богатото на биологично разнообразие средно течение на р. Янтра
. Тази даденост, обаче, към настоящия момент не е напълно оползотворена. На следващо място, в двете общини не се използват рационално възможностите на реките и язовирите за развитието на стопанска дейност. Антропогенни условия и ресурси се отнасят към всички прояви на населението от територията. Атрактивността им не се влияе от климатичните условия, което дава възможност за целогодишната им експлоатация. 

3.2.1. Географско положение и площ
Местна инициативна група “Павликени – Полски Тръмбеш” е разположена в Централна Северна България с площ 1086,342 км2 и обхваща землищата на всички населени места на общините Павликени и Полски Тръмбеш. Територията съставлява 23,31% от територията на област Велико Търново. Разположена е в две физикогеографски области на България – Средния Предбалкан и Средната Дунавска равнина. Преобладаващият релеф е хълмист и равнинен. Община Павликени е разположена в западната част на област Велико Търново. Тя заема площ от 622,690 km2, което съставлява 13,36% от територията на областта. Община Полски Тръмбеш  е разположена в североизточната част на Област Велико Търново. Тя заема територия от 463,652 km2, което съставлява 9,95% от територията на областта.

Територията граничи на изток – община Стражица; на югоизток – община Горна Оряховица; на юг – община Велико Търново и община Севлиево от област Габрово; на югозапад – община Сухиндол; на северозапад – община Левски от област Плевен и община Свищов; на северизток – община Ценово от Област Русе; и Община Бяла от Област Русе. Релефът от хълмист и хълмисто равнинен.

Територията граничи на изток – община Стражица; на югоизток – община Горна Оряховица; на юг – община Велико Търново и община Севлиево от област Габрово; на югозапад – община Сухиндол; на северозапад – община Левски от област Плевен и община Свищов; на северизток – община Ценово от Област Русе; и Община Бяла от Област Русе. Релефът от хълмист и хълмисто равнинен.

3.2.2. Релеф
Теренът на МИГ е разположен предимно в средната част на Дунавската хълмиста равнина, както и в Средния Предбалкан. Южната и югозападната част на община Павликени попада в пределите на Средния Предбалкан, като преобладаващият релеф е хълмистият. Тук се простират части от три обособени възвишения, височини и плата. В най-южната част, в района на село Мусина, южно от река Негованка(десен приток на Росица) се простират крайните северни разклонения на Търновските височини. Северозападно от Негованка, в района на село Вишовград, в пределите на общината попадат североизточните части на платото Плужна(връх Плужна 447 m, най-високата точка на общината). Северозападно от град Павликени, в района на селата Димча, Върбовка и Бутово се простира южната част на редицата Базалтови могили, простиращи се от град Сухиндол на юг до град Свищов на север. По-известните са Чатала(284 m) при село Бутово и Камъка(374 m) при село Върбовка.Останалите 2/3 от общината попадат в южната, хълмиста част на Средната Дунавска равнина, като източно от общинския център се простира широката и равна долина на река Росица. Най-ниската точка на общината има 68 m н.в. и се намира в долината на река Студена, северно от село Караисен
.

Полскотръмбешката част на МИГ е равнинна и слабо хълмиста. Територията й изцяло попада в Дунавската равнина. Източната част на общината, на изток от долината на река Янтра е заета от най-северните разклонения на ниските Драгановски височини с максимална височина от 369 m, разположена южно от село Орловец. Останалата по-голяма, западна част е заета от хълмистите южни части на Средната Дунавска равнина, като северно от село Каранци, в долината на Янтра е най-ниската точка на общината – 34 m н.в.
.

3.2.3. Климатични особености
Територията на МИГ е разположена на границата между северната и средната климатични райони на Дунавската хълмиста равнина. Климатът е умереноконтинентален, със сравнително студени зими и горещи лета. Поради голямата откритост на Дунавската равнина, през студената част отгодината безпрепятсвено нахлуват континентални въздушни маси от север и североизток, в следствие на което зимата е сравнително студена. В температурно отношение измерената средна температура през м. януари, който е най-студения месец в годината е около -1,8ºС. При нормално студени зими средномесечните температури максимално спадат до -14,1ºС. През студеното полугодие най-ниската измерена температура е -28ºС. Първите отрицателни температури се появяват през м. ноември и се поддържат до м. март. През месеците от юли до август средната денонощна температура на въздуха е над 23ºС и може да достигне 35ºС. Измерената средно-максимална температура през лятото достига до 29,1ºС. Пролетта - въпреки студената зима, благодарение на малката надморска височина и на бързо нарастващия ден, настъпва сравнително рано на териториите на общините Павликени и П. Тръмбеш. Средно около средата на март средната температура на почвата на дълбочина 5-10см. Се покачва над 5ºС, а в началото на април тя вече е над 10ºС. Паралелно с това бързо се повишава и температурата на въздуха. Средната денонощна температура на въздуха преминава устойчиво над 5ºС около 12 март и над 10ºС в началото на април. Средната месечна температура за централния пролетен месец април е около 12ºС. Около 20-22 от дните на април са със средноденонощна температура над 10ºС и около 8-10 над 15ºС.

Лятото е топло със средни юлски температури около 23ºС. При по-интензивни летни затопляния максималните температури достигат средно до 29,1-29,6ºС. При преобладаване на малко облачно и слънчево време в условията на слабоподвижен антициклон, температурата на въздуха може да достигне до 42,4ºС. Средно 80% от дните през летните месеци(юни, юли и август) са с максимална температура над 25ºС и през 40% над 30ºС. Зимата е най-сухият сезон, със средна сума на валежите 111мм, което е 20% от годишния валеж, което подчертава континенталния характер на климата. Първата снежна покривка обикновено се образува към средата на месец декември. В отделни изключителни години първата снежна покривка може да се образува значително по-рано-още в първата половина на ноември. Въпреки студената зима снежната покривка общо взето е нестабилна и се задържа главно през отделни периоди за няколко дни. Само в по-студени снеговити зими тя можеда се задържи непрекъснато до 30 и повече дни и поради натрупването й може да надхвърли 100-120см. В нормални зими през януари средната й височина не надвишава 15-20см.

Водоизточниците на територията на МИГ са предпоставка за относително високата степен навлажност на въздуха. Минимумът на влажността е през август и е 62-63%, когато средните месечни температури на въздуха са близки до максималните и се проявява добре изразено засушаване, което възпрепятства обогатяването на въздуха с влага.

Таблица 1. Средномесечни средногодишни валежи на територията на общините Павликени, Полски Тръмбеш и Бяла

Обезпечеността с валежи е ниска, разпределена неравномерно сезонно итериториално. Средномесечната сума на валежите е 55 мм./кв.м. Най-високи стойности са отбелязани през месец юни - 78 мм./кв.м., а най-ниски през месец февруари - 22 мм./кв.м. Валежите имат предимно циклонален характер. Градушките са рядко явление.

3.2.4. Води и водни ресурси
Водите във всичките им аспекти: повърхностни, подземни, питейни и отпадъчни са съществен фактор за постигане на балансирана, качествена и устойчива среда за обитаване, труд и отдих на населението. На територията на МИГ речната мрежа е добре развита. Реките са притоци главно на р. Янтра и р. Росица. Освен от тях, територията на общините се отводнява и от по-малки реки като Студена, Елийска и др. Към водните ресурси на общините се отнасят още минералните води, подпочвените води и карстовите извори (Мусински, Каябунар и др.). От минералните извори с най-голяма значимост са тези в гр. Павликени, гр. Полски Тръмбеш, с. Обединение(общ. П. Тръмбеш) и др
. Повърхностно течащите води, са с потенциал за използване в туристически контекст.

За водните ресурси на община Павликени от особенно значение е р. Росица като най-голямата река пресичаща територията на общината. Тя води началото си от извор от Централна Стара Планина, с нейните води се захранва язовир Александър Стамболийски, разположен на 20 км. от гр. Павликени. Реката навлиза в общината при с. Росица преминава през гр. Бяла черква покрай селата Михалци. Стамболово и Лесичери и напуска територията на общината при с. Дичин. Ширината на коритото достига 100м. като има слаб наклон и описва големи меандри. Дъното е покрито с пясък и дребен чакъл. В най-долното си течение склоновете на реката са полегати и ниски. Река Росица се влива в река Янтра. Средногодишният отток на реката е 2,85 куб.м./с, като разпределението през годината е неравномерно. Водите при гр. Бяла черква отговарят на водоприемник II-ра категория. Други по-големи реки в общината са реките Студена, Ломя и Елия. Те имат дъждовно-снежно подхранване. Територията на общината е прорязана от напоителни канали и изкуствени водоеми.
,

На територията на община Павликени има 32 минерални извора, но 15 от тях все още не са добре развити. Минералната вода е с доказани лечебни свойства. Има няколко хотелски комплекса, които предлагат СПА
 и балнеопроцедури. С най-голямо значение е находище на минерална вода "Павликени", гр. Павликени. Находището е включено в регистър на ресурсите на минералните води–публична общинска собственост по находища и водовземни съоръжения. Температурата на водата е 500С.

Основните водни ресурси на община Полски Тръмбеш се състоят от повърхностно течащи и подпочвени води. Основна речна артерия е река Янтра, която протича през източната част на общината от юг на север с част от долното си течение. Неин основен приток е Елийска река, на която е разположен и общинския център. По поречието на река Янтра са изградени помпени станции. Голяма част от водния баланс на общината е осигурен от не напълно проучени подпочвени води. В западната част на град Полски Тръмбеш се намира сондаж за минерални води. Изградените сгради и съоръжения на „Минерален извор и бани“ са с площ 2872 m2. 

В общината има разкрити източници на дълбоки минерални води с хипотермален произход в гр. Полски Тръмбеш и с. Обединение, където е изградена лечебна минерална баня. Температурата им се движи между 44 °C и 47 °C, а общата минерализация е 3,5–5,7г. в литър вода. Проучванията показват, че водоносният хоризонт започва от 750 m, а дебитът на минералната вода е 50 – 60л/сек. Алкалният характер на водата има престижен лечебно-профилактичен ефект и предимство за най-широкото оползотворяване. Лековитите стойности на минералната вода имат много добро проявление при редица заболявания
. Наличието на минералните водоизточници е значителен и перспективен потенциал за развитието на МИГ и общината в частност и е предпоставка за развитието на балнеоложкия туризъм в национален мащаб, както и за трансгранично сътрудничество.

3.2.5. Почви
Районът на МИГ е част от Мизийската геотектонска област. Изграден е от долнокредни(апатски) глинести мергели, оцветени в жълто или гълъбово-сивосиньо. Апатските мергелни наслаги са покрити от кватернерни алувиални или делувиални отложения, представени от глини, заглинени пясъци и чакъл с мощност около 7,0м. Почвообразуващите скали на територията са представени от льос и льосова глина. Делувиални почви покриват склоновете на височините около с. Върбовка. Те са съставени от светлокафяви до кафяви глини с чакъл, мощността им е от 2 до 6м. Алувиалният слой изгражда терасата на р. Ломя. Цялата му мощност е около 5-6м., като в горната си част е представен от кафяви до светлокафяви песъкливи глини, на места примесени с чакъл, а в долната - от разнозърнест речен чакъл с песъклив запълнител. Върху льосът са се образували предимно черноземни почви, дълбоки с голямо почвено плодородие. Върху варовиците и пясъците са се формирали сиви горски почви, средно богати до богати, те са в границите на горски фонд - средно запасени с хумус и азот и бедни на фосфор. По поречията на реките Росица и Ломя се срещат ливадно-черноземни и алувиално-ливадни почви образувани върху речни нанос и подходящи за зеленчукопроизводството
. 

Необходимо е да се отбележи, че земите на територията на МИГ са подложени на неблагоприятни въздействия. Например, ветровата ерозия въздейства на почвите в Павликенска и Полскотръмбешка общини. Обикновено през 4-5г. - през пролетта, силни ветрове и суховеи отнасят стотици тонове плодородна почва, което довежда до намаляване на полезните свойства на земите
. На следващо място е замърсяването от човешка дейност и т.н. Независимо от негативните обстоятелства, релефът и почвено-климатичните условия в района са създали условия за естественото развитие на голям набор лечебни растения, диворастящи плодове и гъби.

3.2.6. Защитени територии
На територията на местната инициативна група са разположени няколко групи защитени територии, в т.ч. една защитена местност и природни забележителности(ПЗ). Те са намират в землището на община Павликени. На територията на двете общини, на които развива дейност МИГ са налични и защитени зони в обхвата на “Натура 2000”. На територията на община Павликени са регистрирани и три вековни дървета.

Защитените територии по смисъла на Закона за защитените територии(ЗЗТ) заемат обща площ 27,2ha. Най-често са отдалечени от населени места и устройствени зони с допустим режим на застрояване, единствено ПЗ „Пещерата“ е разположена в непосредствена близост до регулационните граници на с. Мусина, но без предвидени устройствени зони в  близост. Природна забележителност „Каньон на р. Негованка“ е разположена в границите на две общини–община Павликени и община Велико Търново. 

Природната забележителност „Каньон на р. Негованка“ е защитена територия по силата на Заповед No 880 от 25.11.1980г. на Комитета за опазване на природната среда(КОПС). Тя попада  в границите на две общини-Община Велико Търново при с. Емен и Община Павликени при с. Михалци с площ от 25, 5ha. В границите на територията ѝ попада друг защитен ареал - ПЗ „Момин скок“. Предмет на опазване в границите на защитената територия са характерните карстови образования(пещери, скални ниши и др.), със специфична растителност и животински свят в района на Средния Предбалкан.

Илюстрация 2. Местоположение на защитените територии на територията на МИГ Павликени – Полски Тръмбеш

Природна забележителност „Момин скок“ е защитената територия на основание Заповед No 3796 от 10.1965г. на Министерство на горите и горската промишленост(МГГП; ДВ, бр. 12/1966г.). Тя попада в границите на Община Павликени, землище с. Михалци и е с площ от 0,2ha. Природната забележителност представлява естествен водопад с височина на пада 4,5m, разположен на 200m надморска височина. 

Природна забележителност „Пещерата“ е защитената територия обявена със Заповед No 1799 от 30.06.1972г. на Министерство на горите и опазване на околната среда(МГОПР; ДВ, бр. 59/1972г.). Тя попада в границите на Община Павликени при землището на с. Мусина и е с площ от 0,3ha. Предмет на опазване в границите на защитената територия е пещера и карстовия извор до нея. 

Природна забележителност „Понорите“ - защитената територия обявена със Заповед No75от 09.02.1981г. на KOПC(ДВ, бр. 20/1981г.). Тя попада в границите на Община Павликени, землище с. Мусина и е с площ от 1,0ha. Предмет на опазване в територията е карстово образувание.

Защитена местност „Комитските дупки” е защитена територия обявена като историческо място със Заповед No 158 от 04.03.1985г. на КОПС(ДВ, бр. 28/1985г.), прекатегоризирана в защитена местност със Заповед No РД-1302  от 27.12.2002г. на Министерството на околната среда и водите(МОСВ; ДВ, бр. 3/2003г.). Тя попада в границите на Община Павликени, землище с. Мусина и е с площ от 0,2ha. Предмет на опазване е територията на вековна габърова гора.

На територията на община Павликени са разположени защитени зони по смисъла на чл. 31 от Закона за биологичното разнообразие, част от Националната екологична мрежа “Натура 2000”, по Директива 92/43/ЕЕС за природните местообитания и Директива2009/147/ЕЕС за опазването на дивите птици. Общата площ на територията на защитените зони в границите на община Павликени е 2052,78 ha
. 

В землището на Община Полски Тръмбеш попадат три защитени зони. Най-значима сред тях е защитена зона „Река Янтра“. Тя включва част от територията на с. Петко Каравелово, с. Полски Сеновец, гр. Полски Тръмбеш и с. Раданово. Другите територии в обхвата на “Натура 2000” са “Студена река” и “Беленска гора”.

3.2.7. Растителен и животински свят

Растителността на територията на МИГ е горска и горско-храстова и е твърде неравномерно разположена – в северната долинно-равнинната част с малки изключения отсъства напълно, докато в южната платовидно-хълмиста съществуват широколистни горски масиви с площи до няколко хиляди декара. Основните дървесни видове са благун и цер, на по-влажните места се срещат липа и ясен, а на по-сухите – габър, глог, люляк и др. От крайречната растителност доминират върби, тополи и папур. От храстовите видове се срещат аморфа, глог, трънка, шипка, смрадлика, къпина, бъз, люляк и др. В павликенския район виреят и много тревисти растения с лечебни свойства. Някои от видовете са: жълт кантарион, пелин, мащерка, живовляк.

Най-широко разпространени рудерални видове на територията на МИГ са: като обикновен щир(Amaranthus retroflexus), хибриден щир(Amaranthus hybridus), обикновен лопен(Verbascum thapsus), полско птиче просо (Lithospermum arvense), синя метличина(Centaurea cyanus), бодлива метличина(Centaurea calcitrapa), троскот(Cynodon  dactylon), полски синап(Sinapisarvensis), синя жлъчка(Cichorium intybus), бял равнец(Achillea  millefolium), червена мъртва коприва(Lamium purpureum), обикновено безсмъртниче(Xeranthemum annuum), теснолист жиловлек(Plantago laoceolata), широколист жиловлек(Plantago major), бучиниш(Conium maculatum), тревист бъз(Sambucus ebulus), обикновена коприва(Urticadioica), и др.

Горският фонд е недостатъчен. Преобладават широколистните дървесни видове. Най-широко разпространени са церът, липата, благуна, зимния дъб, габъра, тополата и изкуствено внесените черен бор, акация, ела, орех. Разпространението на дървесната растителност е неравномерно. Тя преобладава в неподходящите за селскостопанска дейност хълмисти райони. В равнинните зони почти няма обособени горски масиви. Храстовите и тревистите растителни видове са типични за Централна северна България
.

Неголемият размер на горския фонд определя относително малкото видово разнообразие на фауната. Преобладават дребните животински видове: зайци, лалугери, мишки. Птиците са представени от над сто и осемдесет вида-диви патици, гъски, фазани, яребици, диви гълъби и гургулици, бели щъркели и други. От представителите на горските видове, на територията на общината се срещат елени, сърни, диви свине, зайци, яребици и фазани.

Във водните басейни най-често се срещат - уклейката(alburnus alburnus); белоперата кротушка(gobio albipinnatus); речно попче(neogobius fluviatilis); речният кефал(leuciscus cephalus); костурът(рerca fluviatilis); бабушката(rutilus rutilus); сребристата каракуда (carassiusgibelio); морунажът(vimba vimba); сомът(silurus glanis); щуките(esox lucius) и др.

3.3. Стопански особености на територията на инициативната група
Икономиката на общините в района на действие на МИГ Павликени – Тръмбеш не е равномерно развита. В това отношение община Павликени има по-голям потенциал. Нещо повече, тази община е един от важните икономически центрове на областта, заради наличието на силен селскостопански сектор, хранително-вкусова, шивашка, машиностроителна и полимерна промишленост. Впечатление прави стабилният ръст на инвестициите в производства от последните години. Въпреки значителната икономическа активност, в общината се наблюдава сериозно намаляване на населението. За община П. Тръмбеш структуроопределящи отрасли на икономиката са промишлеността, селското стопанство и търговията. Промишлеността се определя от подотраслите: хранително–вкусова промишленост, лека промишленост, предприятия за технологично оборудване на животновъдството, производство на машини и съоръжения за механизация на селското стопанство и цифрови телевизионни приемници
.

Таблица 2. Основни икономически показатели на отчетените нефинансови предприятия за 2015 г. по икономически дейности за общините Павликени и П. Тръмбеш

	Икономически дейности
	Предприятия

(брой)
	Нетни приходи от продажби(в хил. лв.)
	Заети лица

(брой)
	Придобити ДМА

(в хил.лв.)

	
	Павликени
	П.Тръмбеш
	Павликени
	П.Тръмбеш
	Павликени
	П.Тръмбеш
	Павликени
	П. Тръмбеш

	Селско, горско и рибно стопанство
	147
	75
	99 862 


	37835 


	4 258 

	386


	178 361 

	28 977 



	Преработваща промишленост
	78
	19
	160 725 


	11 255


	992 


	239
	49 178 


	3 406 



	Производство и разпределение на електрическа и топлинна енергия и на газообразни горива
	4
	
	
	
	1 675 


	
	
	

	Строителство
	27
	3
	18 620 


	17 374
	115 


	56
	891
	

	Търговия, ремонт на автомобили и мотоциклети
	330
	131
	54 391 


	22 009 


	764
	328
	20 585 


	3 573



	Транспорт, складиране и пощи
	41
	24
	9 450 


	4 137


	141
	71
	4 476 


	800

	Хотелиерство и ресторантьорство
	55
	41
	1 490 


	1 603


	103
	97
	1 421 


	689

	Създаване и разпространение на информация и творчески продукти; далекосъобщения 
	8
	
	435 


	
	23
	
	293
	

	Операции с недвижими имоти 
	20
	4
	225
	
	20
	
	3 638 


	

	Професионални дейности и научни изследвания 
	30
	3
	1 333
	
	71
	
	498
	

	Административни и спомагателни дейности 
	7
	
	100
	
	8
	
	238
	

	Хуманно здравеопазване и социална работа 
	44
	18
	4 743
	773 


	273
	39
	1 049 


	71

	Други дейности 
	22
	6
	278
	59
	36
	7
	35
	

	Обобщено за всяка община
	816 

	330
	355 181 

	95 278

	4 258
	1 238

	178 361 

	39 679



Видно от представените в табличен вид данни водещата икономическа дейност в община Павликени по брой на предприятията е „Търговия; ремонт на автомобили и мотоциклети“. Тя съставя 40,4% от всички предприятия. Следват я „Селско, горско и рибно стопанство“ с 18% и „Преработваща промишленост“ с 9,6%.Най-много нетни приходи от продажби носи дейността „Преработваща промишленост“(над 160 млн. лв.), на второ място е „Селско, горско и рибно стопанство“(почти 100 млн. лв.), а на последно място се нарежда „Административни и други спомагателни дейности(100 хил. лв.). По отношение на нетните приходи от продажби „Търговия; ремонт на автомобили и мотоциклети“ попада в трите водещи дейности. По брой заети лица отново са водещи дейностите „Преработваща промишленост“, „Селско, горско и рибно стопанство“ и „Търговия; ремонт на автомобили и мотоциклети“. В тях са 80,6% от всички заети лица на територията на общината. Може да се направи извод, че това са най-развитите дейности в общината, тъй като са на първо място по всички показатели, включително по показателя стойност на дълготрайните материални активи(ДМА).

В утвърдения през 2019г. годишен доклад за наблюдение на изпълнението на Общински план за развитие на Община Павликени 2014-2020 г. за 2018 година не са налични осъвременени данни, а са възприети икономическите резултати на областно ниво като референтни
. Стопанската среда сочи за динамични промени. Например, индексът на цените на производител в селското стопанство за четвъртото тримесечие на 2018 г. се увеличава с 2.9% спрямо същото тримесечие на 2017 година. Индексът на цените на продукцията от растениевъдството се увеличава с 4.5%, а на цените на продукцията от животновъдството намалява с 4.0%. Индексът на цените на продукцията от растениевъдството се понижава със 7,5 %, а на продукцията от животновъдството се увеличават с 8,9 %. Спрямо предходната година цените на селскостопанската продукция отбелязват спад с 1,8%, като спадът в растениевъдството е с 1.4%, а в животновъдството - с 3,3%. Индексът на цените на продуктите и услугите за текущо потребление в селското стопанство за четвъртото тримесечие на 2018г. се повишава с 3,6% спрямо същото тримесечие на предходната година и с 3,8% спрямо 2017 година. 

От данните могат да се направят следните изводи:

- Отрасловата структура на икономиката в община Павликени запазва своя характер;

- Преобладаващата част от стопанските субекти са малки и средни предприятия с персонал до 9 души.

- Водеща роля в икономиката на общината имат преработвателната промишленост и селското стопанство. 

- Най-голям дял икономически субекти има в областта на предоставянето на услуги. Най-голям дял заети лица са в секторите „Преработваща промишленост", „Селско, горско и рибно стопанство" и „Търговия и услуги".

Водещи икономически сектори в Община Павликени остават земеделието и услугите с един от най-високите и устойчиви във времето проценти на заетите лица. Селскостопанското производство се осигурява от кооперации, сдружения и индивидуални стопани. Запазва се съотношението на обработваните земеделски земи мезвду отделните арендатори. Основните земеделски култури, които се отглеждат на територията на Община Павликени, са свързани с благоприятните климатични условия и плодородните почви.

Върху изпълнението на общинския план за развитие оказват влияние и изменението на вътрешните и външни фактори на влияние:

- Вътрешни фактори - изменение на характеристиките на общината, в частност поява на нови икономически субекти и прекратяване дейността на съществуващи, подобряване на образователната инфраструктура, запазване на тенденциите в демографските показатели.

- Външни фактори - промяна на критериите и стандартите за планиране и програмиране на регионалното развитие; Възможности за финансиране от алтернативни източници.

В община Полски Тръмбеш най-голям е броят на фирмите заети в търговията, услугите, селското стопанство и заведенията за обществено хранене. Много малка част заема строителството. Важни за общината са предприятията, които развиват дейност в икономическите дейности свързани със селско, горско и рибно стопанство. 

По отношение на селското стопанство в община Полски Тръмбеш, растениевъдството е главния селскостопански подотрасъл. Природно-климатичните условия в региона благоприятстват производството главно на зърнено-житни, технически и фуражни култури. Животновъдството се развива предимно в частния сектор, в стопанства с малък брой животни, което не позволява ефективно въвеждане на високопроизводителна механизация и автоматизация на отглеждането. Съществува възможност за пълноценно затваряне на цикъла земеделско производство - преработваща индустрия и появата на висококачествени и конкурентноспособни на европейския пазар продукти.

В докладът за 2018г. за наблюдение изпълнението на актуализирания документ за изпълнение на Общинския план за развитие на община Полски Тръмбеш за периода 2018-2020г
. е отбелязано, че структуроопределящи отрасли на икономиката са промишлеността, селското стопанство и търговията. Промишлеността се определя от подотраслите: хранително–вкусова и преработвателна промишленост, производство на машини за селското и горското стопанство, и битова електроника. Промишлеността на общината е представена най-вече на  територията на град Полски Тръмбеш.

Диаграма 1: Разпределение на стопанските субекти по населени места в община П. Тръмбеш

В община П. Тръмбеш през 2018г. активно развиват дейности като работодатели преработващи предприятия в следните области:

- Производство на други машини за селско и горско стопанство-едно предприятие с 38 работещи;

- Механично обработване на метал – две предприятия с общо 24 работещи;

- Производство на мелничарски продукти–едно предприятия с 8 души персонал;

- Производство на хляб, хлебни изделия и пресни сладкарски изделия–пет предприятия с общо 19 наети души;

- Производство и търговия на газови инсталации- едно предприятие с 30работещи;

- Производство на опаковки от пластмаса–едно предприятие с двама работници;

- Производство на облекло и допълнения за облекло – две предприятия с общо 16 работника;

- Производство на сурови масла и мазнини - едно предприятие със 100 работника;

- Преработка на пчелен мед–едно предприятие с 28 работника.

По данни на НСИ тенденцията за развитие на бизнеса на територията на област В. Търново е положителна. През последните години се наблюдава увеличение както на предприятията, така и на заетите в тях лица. Положителната тенденция на ръст се наблюдава от 2014г. насам, въпреки някои несъществени колебания по икономически дейности.
 

3.4. Аграрно производство на територията на инициативната група
Положителното развитието на селското стопанство на изследваната територия е предпоставка за създаването на обща марка, под която тя да намери нови пазари и по-добра реализация. След влизането на България в ЕС се наблюдава нарастване и възстановяване на сектора. Това се констатира не само от икономическите показатели и уедряването на стопанствата, но и от оборудването им с нова и модерна техника, оптимизиране начините на производство, засиления интерес към покупко-продажбата на земеделски земи, възникването на нови предприятия. Нараства делът на техническите култури, оранжерийното производство, както и на животновъдството. Трябва да се каже обаче, че финансовото състояние на преобладаващата част от земеделските стопанства е проблематично, което е пречка пред покупката на техника за провеждане на агротехнически мероприятия. Предприятията в преработващата промишленост са с по-добри показатели, но следва да непрекъснато да отговорят на повишени производствени стандарти.

3.4.1. Селско стопанство
Община Павликени се намира в централната част на Дунавската равнина с преобладаващ равнинен и леко хълмист характер на терена. Именно той позволява отглеждането на култури с прилагане на пълна механизация – от подготовката на площите до прибирането на реколтата. Почвеният състав е чернозем – преобладаващ, с много добър слой от хумус. На територията на общината има малко запустели и изоставени масиви, чието използване е важна грижа на общинското ръководство. Селското стопанство е основен отрасъл в общинската икономика на Павликени и е важен източник на доходи. То осигурява и суровини за част от преработвателните предприятия в общината.
Таблица 3. Разпределение на земята по фондове в община Павликени по данни от Общинска служба земеделие – Павликени

В двете общини земеделските територии са със значително по-висок дял от средния за страната за сметка на горските територии. По данни на Министерство на земеделието и горите общините Павликени и П. Тръмбеш са сред регионите в страната с най-висока използваемост на земите – 62-77% и с най-висок относителен дял на обработваемата земя - около 70 %.

Таблица 4. Разпределение на земята по фондове в община П. Тръмбеш по данни от Общинска служба земеделие – П. Тръмбеш

3.4.2. Растениевъдство

Според данни на Областна дирекция „Земеделие - Велико Търново” площта на земеделските земи в община Павликени е близо 500 000 дка, в т.ч. обработваеми земи с площ ок. 433 000 дка. Земята е разпределена по фондове като най-голяма площ заемат нивите(102 604 дка.), горските площи(55 793 дка.), мерите и пасищата(46 715 дка.). Броят на регистрираните земеделски стопани (включително животновъди) на територията на община Павликени плавно нараства в годините след 2011г., като тогава са 428бр., през 2016 г. регистрираните земеделски стопани достигат 537бр. и цифрата продължава да расте към 2021г.
В таблицата по-долу са представени данни за основните земеделски култури в община Павликени, разпределени по площи. Те сочат, че най-голяма площ в община Павликени е засята с есенни култури, които се състоят основно от зърнени посеви. Пшеницата е най-разпространена сред тях. През годините се забелязва известна динамика на засаждането с тази култура, напр. през 2021г. площите с пшеница са 152 250дка. При ечемика обратно, наблюдава се скок насетите площи, докато през 2016г. те са били с обем от 17 382дка., то през 2021г. посевите са в размер 30 550. Пролетните култури също заемат важна част в аграрния сектор. Те са засети на площ от почти 196 хил. дка. При тях слънчогледът е най-разпространен. През 2016г. площите със слънчоглед са възлизали на 120 116дка, докато през 2021г. са 223 800дка. Забелязва се, че площта, заета от домати и картофи, е малка. Според статистиката трайните насаждения заемат едва 1 493 дка., като винените лозя съставят 71,7% от тях.

Таблица 5. Разпределение на земеделските култури по площи към 2016г. 

	               Култури
	Площ за 2016 г., дка

	               Есенни култури
	200 080

	               Пшеница
	166 218

	               Ечемик
	17 382

	               Тритикале
	                            550

	               Зимна маслодайна рапица
	             15 930

	               Пролетни култури
	                            195 768

	               Царевица
	65 791

	               Слънчоглед
	120 116

	               Домати
	15

	               Картофи
	25

	               Соя
	4 705

	               Фуражен грах
	                      4 926

	               Леща
	90

	               Сорго
	100

	               Трайни насаждения
	                  1 493

	               Ябълки
	120

	               Череши
	168

	               Ягоди
	15

	               Лозя винени
	1 070

	               Вишни
	120


Следващата таблица дава информация за териториалното разпределение по видове земеделски площи на територията на община П. Тръмбеш през стопанската 2018-2019г.

Таблица 6. Разпределение на земеделските площи

	Вид стопанства:
	Брой
	Площ , ха
	Дял, %

	Ниви
	28 659
	30390,733
	66,4%

	Трайни насаждения
	21
	113,277
	0,248%

	Ливади
	196
	150,548
	0,329%

	Мери и пасища
	844
	4338,121
	9,50%

	Пасище с храсти
	37
	259,354
	0,56%

	Овощни градини
	1083
	288,563
	0,631%

	Лозя
	2951
	419,500
	0,917%


Земеделските стопани, вкл. животновъди, в община П. Тръмбеш са над 330. На територията на община П. Тръмбеш се наблюдава тенденция към увеличение на засетите площи с рапица, царевица, овес, леща през последните години. Общата площ на земеделската използваема земя е малко над 300 000дка., над 8 000дка трайни насаждения, около 47 000дка пасища, 2 375дка ливади, ок. 41 000 дка горски територии, близо 5 000дка водни територии. Растениевъдството е главен селскостопански подотрасъл на общината. Природно-климатични условия на територията благоприятстват производството.

Зеленчукопроизводството на територията на общините в не може да достигне предишни обеми на производство, поради липсата на действащи преработвателни предприятия, неработеща напоителна инфраструктура и недоброто състояние на язовирите, ползвани за напояване. Поради тези причини зеленчукопроизводството днес се осъществява върху малки площи. 

3.4.3 Биологично производство
На територията на двете общини е развито предимно биологичното растениевъдство. Преработвателните биоцехове са пренебрежимо малко. В община Павликени има малко повече биологично животновъдтво, от колкото в община П. Тръмбеш, тъй около гр. Павликени е територия с по-висока средна надморска височина, както и с повече гори и пасища. Тази особеност дава също предпоставки за отглеждането на повече биологични пчелни семейства. 
Общините П. Тръмбеш и Павликени се намират на територията на административна област В. Търново. Практическа насока за развитието на биологичното производсво в тези общини дават данните за регистрираните боиологични производители, преработватели и търговци в цялата област, с оглед логистичната възможност за колаборация по между си и реализиране на продукцията. От Националната база данни на производителите, преработвателите и търговците на земеделски продукти и храни, произведени по биологичен начин е видно за В. Търновска област
 общия брой на регистрираните биопроизводители и тези в преход към биологично производство; броя на биологичните растениевъди, броя на биологичните животновъди; броя на биологичните преработватели и броя на търговците, които търгуват или съхраняват биологично сертифицирани храни. Данните показват, че общият брой на регистрираните биопроизводители и тези в преход към биологично производство във В. Търновска област са 246. Някои от тях съвместяват производство едновременно в няколко отрасъла – биологично растениевъдство и/или животновъдство и/или преработване и/или търговия. Представяйки данните за производителите по отделните сектори, са отчетени и тези, които са в няколко отрасъла. Ето защо, давайки сепарирано бройките им, сумата от тях би надхвърлила посоченото число 246. Биологичните растениевъди са 132; биологичните животновъди са 130, като 110 от тях са с билогични пчелни семейства; биологичните преработватели са 3; търговците и собствениците на складовете, опериращи с биологично сертифицирана прдукция, са седемнадесет.
3.4.4. Животновъдство

В община Павликени животновъдството не е основен отрасъл. В него основно е застъпено отглеждането на птици и пчелни семейства, но развъждането на други видове животни е слабо развито. Данни за броя на отглежданите животни са представени на таблица единадесет.
Таблица 7. Брой на животните в община Павликени за 2016г. 

	Видове животни
	Брой за 2016 г.

	Биволи 
	130 

	Говеда 
	1 750 

	Кози 
	3 464 

	Пчелни семейства
	12 352 

	Овце 
	4 450 

	Свине 
	1 232 

	Птици 
	333 872 

	Бройлери 
	65 576 

	Зайци 
	420 

	Коне 
	450 

	Магарета 
	120 


През 2021г. в община Павликени развиват дейност следните по-големи животновъди

Таблица 8. По-големи животновъди в община Павликени за 2021г. 

	Стопанин
	Брой
	Вид

	Рачев 2 ЕООД
	330 глави
	Говеда

	Екрос Г ЕООД
	480
	Говеда

	Биопрод ЕООД
	260
	Говеда

	МБК Дивелопмънт ЕООД
	200
	Говеда

	2 акра ЕООД
	180
	Говеда

	физ. лица - приблизително
	300
	Говеда

	Биопрод ЕООД
	1100
	Овце

	Гебор 1 ООД
	1000
	Овце

	МБК Дивелопмънт ЕООД
	1000
	Овце

	Ник ЕООД
	1000
	Овце

	Регистрирани физически лица от различни населени места
	600
	Овце

	Физически лица от село Недан 
	1700
	Кози

	Мултимес фарм АД
	460 с тенденция да се увеличат
	Свине

	Серво 2 ЕООД
	1560
	Свине

	
	
	

	На територията на Павликени
	5 ферми за бройлери и 1 завод за яйца от кокошки – Хай-про
	Кокошки


За община П. Тръмбеш животновъдството подобно на другата община от инициативната група същото не е основен отрасъл. Отглеждат се същите видове животни като в община Павликени. Не бива да се пропускат пчеларите, например "Рам Комерс" ООД, с. Масларево.

3.5. Хранително-вкусова промишленост, земеделски фирми и иновации
Някои от по-важните предприятия, определящи икономическия облик по отношение на преработвателната индустрия и селското стопанство в община Павликени са представени в следващата таблица. От нея е видно, че макар и да спада към микропредприятията, мелницата, стопанисвана под името СД „Благополучие”, има съществен принос за създаването на иновативни продукти, особено от соя. Използваната соя в предприятието не е ГМО, тъй като се закупува от Опитната станция по соята – Павликени. Получават се още стари култури за тесто и туршии – нахутен квас, микробиологичен подобрител „Подкислител R”. Също така, получени чрез биотехнологични методи, последвани чрез иновативна преработка до сухо състояние и фино смилане до брашно-образна смес, се получават суровини, които се използват от други цехове за получаване на хранителни добавки като: пробиотична комбинация; смлени плодове от арония и ябълка; смляна дрога от коприва и др. 
Таблица 9. Фирми от преработвателната промишленост и селското стопанство в община Павликени, осигуряващи най-голяма заетост 

	Фирма - направление
	Продукт/Предмет на дейност

	1. „Унипак” АД – производство
	Производство на специална хартия, картон и опаковки, извършване на печатарски услуги, търговия със суровини, материали и готови изделия, извършване на превози в страната и чужбина

	2. „Милки лукс” ЕООД – производство
	Производство на мляко и млечни продукти, без сладолед

	3. „БОН” ЕООД – търговия
	Производство и търговия със зимни храни за свободно летящи птици и всяка друга дейност, разрешена от закона

	4. „МИО” ЕООД – производство
	Производство на хляб и тестени произведения; производство, изкупуване и реализация на селскостопанска продукция в прясно и преработено състояние

	5. „Фураж – Росица” ЕАД – производство
	Производство на комбинирани фуражи, изкупуване, съхранение, заготовка на зърнени храни, търговия и съхранение на зърна, осъществяване на дейност като публичен склад и издаване на складови записи, съхранение и търговия на компоненти от всякакъв произход за производство на комбинирани фуражи, търговска дейност в страната и в чужбина

	6. „Керпи” ЕООД – производство
	Производство на хранителни и нехранителни стоки; посреднически; комисионни; представителство;агентство; импорт; реекспорт

	7. „Хайпро България” ООД - производство
	Отглеждане на кокошки носачки

	8. „Метарем” ЕАД –  производство
	Производство на други машини за селското и горското стопанство


Бързо развиваща се предприятие, произвеждащо натурални десертни блокчета, се намира в село Мусина. Наименованието на дружеството, което стопанисва е „ЕкоПрод“ ЕООД.

Най-много нетни приходи от продажби в община Павликени носи дейността „Преработваща  промишленост“(над 160 млн. лв.), на второ място е „Селско, горско и рибно стопанство“(почти 100 млн. лв.), а на последно място се нарежда „Административни и други  спомагателни дейности (100 хил. лв.). По отношение на нетните приходи от продажби „Търговия; ремонт на автомобили и мотоциклети“ попада в трите водещи дейности. По брой заети лица отново са водещи дейностите „Преработваща промишленост“, „Селско, горско и рибно стопанство“ и „Търговия; ремонт на автомобили и мотоциклети“. В тях са 80,6% от всички заети лица на територията на общината. Може  да се направи извод, че това са най-развитите дейности в общината, тъй като са на първо място по всички показатели, включително по показателя стойност на дълготрайните материални активи (ДМА) 
.


Таблица 10. Брой на предприятията в община Павликени по групи за 2015г.

	Групи предприятия според заетите в  предприятия
	Брой

	 Общо 
	816

	 Микро до 9 заети
	744

	  Малки от 10 до 49
	60                                                         

	Средни от 50 до 249
	10

	Големи над 250
	2


Към края на 2015г. на територията на община Павликени преобладаващ е броят на микропредприятията. Преимуществата на дребния бизнес са, че той е по-мобилен и гъвкав и това дава възможност да бъде пренасочен в други отрасли или сектори, когато се появят  условия за това. Съществуват множество примери както за други, така и за описаните общини за такова преминаване частично или изцяло към биологично производство. Големите предприятия на територията на общината са само две. По-известните представители на преработвателната промишленост и селското стопанство в община Полски Тръмбеш са представени в следващата таблица
Таблица 11. Фирми от преработвателната промишленост и селското стопанство в община Павликени, осигуряващи най-голяма заетост 

	Фирма - направление
	Продукт/Предмет на дейност

	“ПЪРВИ МАЙ” АД, гр. Полски Тръмбеш – производство 
	Дружеството е с усвоени над 70 вида изделия машини  и съоръжения за технологично оборудване  на животновъдни ферми, машини и резервни части за растениевъдството. Дейността на фирмата е насочена предимно към задоволяване на нуждите на българския пазар. 

	„СИКОТЕРМ ИНДЪСТРИС” АД, гр. П. Тръмбеш – производство
	От 1996г. в новопостроен  модерен завод в гр. Полски Тръмбеш, оборудван с високотехнологични дървообработващи машини на Michael Weinig, Hess, Federhenn стартира  производството по немска технология   на прозорци и врати от дърво със стъклопакет. 

	„НИК-96 - НИКОЛАЙ РОБОВ” ЕТ, гр. Полски Тръмбеш – производство
	Производство на зърно и брашно

	Винпром Полски Тръмбеш / 

ЕТ "Билегама  - Бисер Белчев" – производство
	Произвеждат се бели и червени трапезни вина и ароматизирани бял и червен пелин 

	"ОЛИВА" АД, база Полски Тръмбеш – производство  
	Базата  на предприятието в П. Тръмбеш произвежда: сурово сурово рапично и слънчогледово масло; високо- и нископротеинов слънчогледов шрот /палетиран и насипно/; рапичен шрот /насипно/; пелетирана люспа (насипно); отсевки.Само за базата в П. Тръмбеш преработвателният капацитет е разпределен по следните начини на производство: 800 MT на слънчоглед за 24 часа – 340-350 MT нерафинирано слънчогледово масло, 310-320 MT високопротеинов слънчогледов шрот

	“РАМ КОМЕРС” ООД , с. Масларево – производство
	преработка и пакетиране на пчелен мед

	“Сортови семена” AД, база Полски Тръмбеш 
	заготовка и съхранение на семена 

	„БУЛАГРО”  АД , база гр. Полски Тръмбеш – търговия 
	търговия с продукти и техника с приложение в селското стопанство 


Други по-големи производители в областта на земеделието са: “Спринг” ЕООД. Дружеството има изградени и действащи три големи силоза със  зърносушилня в с. Петко Каравелово, с капацитет над 36 000 м3 за съхранение  на зърно;  фирма “Агроком” ЕООД са  изградили четири силоза в гр. Полски Тръмбеш за съхранение на зърно; на територията на с. Масларево работи цех за преработка на пчелен мед; в село Вързулица се намира птицекомплекс.

В списъците на БАБХ за търговия с храни от животински произход се забелязват имена на следните търговци: ЕТ "Цветан Цветков", гр. Павликени; ЕТ "Ник - 96 - Николай Робов", гр. П. Тръмбеш; "Веню" ООД, с. Бутово; ОП "Общински пазари"; "ЕМ ЕР КОНСУЛТИНГ" ЕООД, гр. Павликени; "Мултизим" ЕООД, с. Вишовград; На територията на община Павликени са регистрирани два млекосъбирателни пункта и помещения за съхранение на мляко. Те се стопанисват от "Ники и Тони" ЕООД, с. Недан и Генади Митков, с. Стамболово. За същата стопанска дейност в община П. Тръмбеш е регистриран Николай Николов, с. Масларево. В регистъра на обектите за търговия със зърнени храни или зърнена основа са "Ники - 2004" ЕООД, с. Климентово; "Мио" ООД, гр. Павликени; "Пекарната на Рени" ЕООД, гр. Павликени, СД "БЛАГОПОЛУЧИЕ - ЯНЕВИ И СИЕ", гр. Павликени; ЕТ "Ник - 96 - Николай Робов", гр. П. Тръмбеш; ЕТ "Минев - 60 - Гошо Минев", гр. Павликени и др. Регистрираните търговци за търговия и производство на храни от плодове и зеленчуци са: "Тера - Клас" ООД, с. П. Каравелово; "Екзотика" ЕООД, гр. Бяла черква; "Булдирект" ЕООД, гр. Павликени; Александър Иванов, с. Михалци; ЕТ "Стоян Ячков", с. Лесичери; В регистъра на производителите на нерафинирано слънчогледово и рапично масло се забелязва името на "Олива" АД, гр. П. Тръмбеш; "АГРОИНВЕСТ СТИЛ" ЕООД, гр. П. Тръмбеш; Регистрирани обекти за производство на захар, захарни и сладкарски изделия притежават ЕТ "Наслада - 92 - Златин Йорданов", гр. Павликени; "Наслада-92" ООД, гр. Павликени; Производители на бутилирани напитки са "Алком 14 " ЕООД, гр. П. Тръмбеш и "ФИКО И СИЕ" ЕООД, гр. Павликени. Обект за производство/пакетиране на кафе, заместители на кафе, чай, мате, какао притежава ЕТ "Рио Гранде - Горан Тасич", гр. Павликени; Обекти за консумация на храни са регистрирали ЕТ "Люси - Георги Аспарухов", гр. Павликени; "Елегант - 92" ЕООД, гр. Павликени; ЕТ "Атанас Пашанков", гр. П. Тръмбеш и др. "Бон" ЕООД, гр. Павликени е вписан в регистъра на производителите на храни от животински произход, които извършват междинни дейности в т.ч. складиране. 

3.6. Събития популяризиращи местната идентичност 
В ареала на МИГ Павликени – Полски Тръмбеш функционират редица неправителствени организации представени най-добре от читалищните организации. Те, със своята дейност могат да популяризират даден местен бранд. Основните дейности са насочени към съхранение и развитие на културните ценности, развитие на местните традиции, развитие на спортни дейности и туризъм, прилагане на мерки, насочени към опазване на природата и заобикалящата ни околна среда. В населените места е налична добре изградена мрежа от читалища, които по Закона за народните читалища са юридически лица с нестопанска цел. За дейността на читалищата се съди и по богатите празнични календари на двете общини. Община Полски Тръмбеш акцентира върху фестивалните събития, в т.ч.:

1. Национален събор-надпяване “Авлига пее” – провежда се през месец май всяка година в с. Обединение. Организатори са Община Полски Тръмбеш, Кметството и НЧ “Просвета” в с. Обединение. Над 1500 изпълнители от цялата страна вземат участие;

2. Национален конкурс за млади изпълнители на забавна песен „Полските щурчета“ се провежда всяка година под патронажа на Община Полски Тръмбеш. Основател и инициатор на конкурса е певеца Веселин Маринов;

3. Друго значимо културно събитие за общината е националното фолклорно надиграване на любителски клубове изучаващи народни танци „Ритми край Янтра“, на открита сцена в гр. Полски Тръмбеш;

4. Фестивал на доматите, чушките и традиционните храни „Павел фест“ в с. Павел;

5. В седмицата на културата, посветена на празника на град Полски Тръмбеш се провежда всяка година общински събор на плодородието “Златна есен” - изложба на кулинарни изделия и на селскостопанска продукция.

В културният календар на община Павликени с най-голяма честота са мероприятията отбелязващи събития от борбите за национално освобождение на България. Сред тези събития се открояват честванията по маршрута на четите на  Хаджи Димитър и Стефан Караджа, Поп Харитон и Бачо Киро.

По-важните фестивали, които се организират в Павликенския край са:

1. Фолклорен фестивал “Павликени”, гр. Павликени;

2. Античен фестивал ''TERRA ANTIQUA BALCANICA’’, край гр. Павликени;

3. Фолклорно надиграване''Букет от ритми”, гр. Павликени;

4. Конкурс за млади изпълнители на популярна песен с международно участие „Нека да е лято!”, гр. Павликени;

5. Фолклорен фестивал ''С песни край Росица', с. Лесичери и др. 

Важно място в културния живот на общините Павликени и П. Тръмбеш заемат и други събития на културния живот като арт и фото пленери, представяне на възстановки на различни обичаи в населените места, организирането на прояви по повод значими за общината и страната събития и др. Като цяло, в двете общини целогодишно се осъществява наситена програма от разнообразни тържества, които могат да бъдат добра основа за популяризиране на бъдеща териториална марка за територията на инициативната група
. 

IV. СЪДЪРЖАНИЕ НА ПРАВОТО ВЪРХУ МАРКА

4.1. Понятие за марка

Търговските марки най-общо са знаци, клейма за произход на стоките или услугите. Те са обекти на индустриална собственост с най-дълга хронологично-правна регламентация. В България те са регламентирани като обект още през 1891г. Актуалната правна регламентация на търговските марки като обект на индустриална собственост откриваме в Закона за марките и географските означения(ЗМГО). Съгласно този нормативен акт марката е знак, който е способен да отличава стоките или услугите на едно лице от тези на други лица и може да бъде представен графично. Такива знаци могат да бъдат думи, включително имена на лица, букви, цифри, рисунки, фигури, формата на стоката или нейната опаковка, комбинация от цветове, звукови знаци или всякакви комбинации от горните. За да бъде регистриран един знак като търговска марка, той трябва да отговаря на два критерия: 

1. Отличителност на знака. 

2. Да не противоречи на обществения морал и добрите нрави.

Първият критерий е разгледан като са изключени от обхвана на закрила следните знаци:

- знак, който се е превърнал в родово понятие – напр. ксерокс;

- знак, който е станал обичаен за търговската и стопанска практика в дадена страна – напр. буквената комбинация ЕТ, ООД;

- знак, който представлява или съдържа в себе си означения, които указват количество, качество, предназначение, метод на производство и др. подобни на краен продукт – напр. знаците EC, ISO;

- знаци, които представляват или съдържат в себе си метрологични показатели или показатели в т. нар. Си-система – напр. БДС, БАР;

- знаци, които представляват изцяло или съдържат в себе си означения, представляващи наименования на международни, регионални и национални организации и структури – напр. МОК(Международен олимпийски комитет)

- гербове, знамена или символи, представляващи олицетворение на държавна власт – напр. трикольор, герб;

- знаци, представляващи изображение или имена на държавни глави и официални лица – напр. Румен Радев;

-знаци, които представляват изображения, емблеми или други подобни, които асоциират международни правителствени и неправителствени организации – напр. петте олимпийски кръга 

- знаци, които представляват формата на стоката в едно от следните три направления: когато тя произтича от естеството на самата стока – напр. проста цилиндрична форма за минерална вода; когато тя е необходима за постигане на определен технически резултат; когато тя придава значителна стойност на продукта – напр. опаковка от кристал за нещо по-ниско като стойност;

- знаци, които представляват или съдържат в себе си изображение на културно-исторически паметници, определени в списък на министерство на културата – напр. Царевец, Мадарският конник и др. 

-знаци, които представляват т. нар. общоизвестни марки на територията на България – Sony, IBM, Philips;

- знаци, които се ползват с известност предимно на територията на България– напр. Balkan Holiday;

- знаци, които представляват по-рано регистрирани търговски марки за идентични или сходни стоки; 

- марки, които представляват или съдържат в себе си по-рано регистрирани географски означения, негови производни или други обекти на индустриална собственост, чието използване би довело до заблуждение на потребителя.

След като един знак не попада в кръга на посочените знаци, неподлежащи на закрила като търговска марка, той може да бъде заявен за регистрация в патентно ведомство на Република България при спазване на нормативно-регламентирана процедура за това. Заявката за марка съдържа следния пакет документи: искане за регистрация; изображение на знака; списък на стоките и/или услугите, за които заявителят възнамерява да използва този знак; документ за платени държавни такси за заявяване, експертиза и публикация; документ за патентен представител, когато се ползва такъв; документ за приоритет, когато се позовава на такъв. 

Заявката се подлага на експертиза. При благоприятен изход, заявителят на марка се превръща в притежател на изключително право върху регистрираната марка. Той получава правото да съпровожда в стопанската си дейност използването на знака с международно приетия символ ® – регистрирана марка.

Изключителното право върху регистрирана марка е комплексно право, триединно право, което включва: право на използване на регистрираната марка – то включва едно или комбинация от следните действия: -поставяне на знак върху стоките и опаковките -предлагане на стоките с този знак за продажба, пускането им на пазара, съхраняването, транспортирането и др. -използването на знака в търговски книжа, фирмена документация и реклама; право на разпореждане; забрана за трети лица да използват идентичен на регистрираната марка знак за идентични стоки и услуги. 

Българското законодателство предвижда, когато в срок от пет години не се осъществи която и да е форма на използване, знакът да бъде заличен. Изключително право върху марка е с ограничен териториален и времеви обхват. Териториалния аспект е свързан с територията на страната, чието патентно ведомство е създало свидетелство. Времевия аспект сочи, че изключителното право върху марка е с продължение десет години от датата на подаване на заявката, като регистрацията може да бъде подновявана неограничен брой пъти по толкова години. Марката има безкраен, неограничен юридически монопол. Естествената граница на този монопол приключва с превръщането на марката в родово понятие или загуба на икономически интерес у притежателят за поддръжката й. 

4.2. Видове марки

4.2.1. Обща марка за продукти

Голяма част от българските агрофирми нямат висок инвестиционен потенциал. Те могат да укрепят пазарните си позиции чрез привличане на допълнителен капитал или техническо коопериране; развиване на собствен търговски потенциал или търговско коопериране за пазарен излаз под обща марка. Общата марка може да бъде за първична селскостопанска продукция, както и за преработени храни. Тя може да обхваща един продукт, няколко различни продукта или цяла гама храни от даден регион, обединени по някакъв признак. 

Първичната земеделска продукция най-трудно се отличава от конкуренцията чрез своя собствена марка. Създаването и утвърждаването на марка на земеделски продукт е много трудно на ниво отделно стопанство. Марката за първични продукти обикновено разчита на авторитета на компанията, която ги произвежда/търгува. В по-честите случаи продукцията си остава анонимна и се определя спрямо географския си произход (самоковски картофи, кюстендилски череши) или сорта(ябълки „Ренета“, чушки „Сиврия“), както и комбинирано(розов домат от Петрич). Това, обаче, не е същинска марка. 

Създаването на обща марка на някое от нивата на което се прилага СВОМР, може успешно да съчетае първичната продукция на няколко производителя – например плодове и зеленчуци, мляко, месо могат да бъдат обединени по някакъв признак и регистрирани като официална марка. Спецификата може да се основава на обща география, да акцентира върху територията без да свързва особеностите на продуктите с нея, т.е. без да е географско означение, отличителен признак може да е и сертификацията по някакъв стандарт. Общите марки могат да бъдат обикновени търговски, без връзка с името на територията, въпреки че продуктите произлизат именно оттам
. 

Брандовете, които се регистрират или чиято регистрация се подпомага от МИГ винаги обхващат конкретна територия и търсят обединяващ признак заради основополагащия териториален подход. Така те се различават от национални или браншови марки и стандарти, които се формират на друг принцип. Територията, обхваната от марка на инициативната група може да бъде целият район, населено място или дори отделна местност. Характеристика на продуктите може да са почвено-климатични фактори, формиращи по-добро качество на даден земеделски продукт, спрямо същия произведен на друго място; типични за района сортове растения или породи животни, които могат да се използват за изграждане на марка; марката просто може да указва произход от района и без да е географско означение. 

Общите търговски марки идентифицират предимно производителите, обединени в сдружения или кооперации, докато географските означения идентифицират самите продукти и специфичните им характеристики, свързани с техния произход. Географските означения винаги са вид колективно притежание и могат непрекъснато да разширяват кръга ползватели. 

МИГ не може да участва в регистрацията на марки - географски означения, но има възможност да подпомогне създаването на подобни марки от местните организации на производители - с консултации, изграждане на формални и неформални мрежи с научните институции, издирване на технологии и стари рецепти. Регистрирането на марки-географски означения на продукти в даден регион, инициирано и подкрепено от МИГ носи икономически ползи. Доходите на производителите се повишават заради по-голямото търсене на продукти с гарантирано качество и доказан произход, както и заради подобряване и скъсяване на веригите на доставки и преработка, кооперирането и общия маркетинг. За самата територия, в която се произвеждат продукти, защитени с географско означение, ползата е, че това води до устойчиво развитие на съответния селски район, благодарение на създаването на работни места, повишаване популярността на района и последващо развитие на туризма.

Общите марки за няколко типични земеделски продукта или храни от даден район са по-разпространени като практика. За съжаление, от маркетингова гледна точка е проблематично обосноваването на отличителни общи характеристики, за да бъдат основа за обединение на производители от различни сектори. Най-често това се случва при производителите на биологична продукция, но марките в течение на времето надхвърлят територията на един селски район и започват да обхващат ферми от целия регион или дори цялата страна. Подобна марка у нас е Harmonica – за биопродукти, която стартира през 2006г. като локална марка на кисело мляко на две био кравеферми и през годините се разраства до пълния набор от млечни продукти – сирене, кашкавал, масло, сметана, доставяни от био производители от цялата страна. В момента под тази марка се продават и яйца, сиропи от плодове и билки, пълнозърнести бисквити, вафли и солети, сладка и мармалади, лютеница, оцет, олио, шоколад, кафе, ядки, тахани от ядки, гъби. В марката вече са включени дори чужди производители на биологични храни. 

4.2.2. Марка на територия

Марката на територията изисква имената на съответните места да се третират и развиват като брандове с похватите на маркетинга и рекламата. Този тип марки се отнасят към туризма и по-често се употребяват за конкретна дестинация. Всяко място може да стане бранд чрез развита маркетингова стратегия, която излиза от обхвата на туристическите услуги
. От изключителна важност за териториалното брандиране са идентичността и положителният имидж. По отношение на идентичността, има места и райони, които притежават такава по исторически или природни причини и без да се превръщат в бранд чрез маркетинговите похвати – например, Царевец. Това обаче не означава, че те са станали известни туристически дестинации от само себе си и без съответната реклама. От друга страна, понятието „идентичност“ не включва единствено архитектурни забележителности съчетани с добри хотели. Понятието обхваща типични за територията храни и напитки, модерно изкуство. забавления, местни традиции, обичаи и т.н. Тук е пресечната точка между брандирането на дестинации с туристическа цел и териториалната марка, в която могат да се превърнат цели селски райони. Марките на територията винаги са многокомпонентни.

В тази връзка трябва да се отбележи, че при марките за дестинации, идентичността, освен обективно съдържание се надгражда с емоционални впечатления, които не могат да се получат на друго място. Силен бранд може да притежават места, които са богати на емоционално съдържание без да се отличават с особено ниво на предлаганите услуги. Такъв пример са поклонническите маршрути, които влияят върху избора на широк кръг туристи.

Втори важен компонент при марките на дестинации е имиджът, който създават за себе си. Той не засяга само туристическото предлагане, а цялостното представяне на съответния район – продукти, услуги, гостоприемство, ниво на образование и култура, политика, околна среда. Именно тук е и втората пресечна точка между идеята за общи териториални марки на селските райони и брандирането на територии, тъй като марките не се използват само за привличане на туристи. Превръщането на дадено място в марка може да повиши репутацията на продуктите, произвеждани там и да разшири кръга на продажбите им, да гарантира за качеството им, да привлече външни инвеститори заради наличието на определени условия и т.н. С помощта на марка, която представя територията като специфична, всички заинтересовани страни също могат да се представят позитивно. Ето защо, концепцията за регионално развитие гледа на териториалните марки като на основен капитал на съответното място, което освен за туризъм, служи и като механизъм на устойчивото развитие – подпомага икономиката чрез туризма, услугите и инвестициите, допълва общинските бюджети, но и съдейства за опазване на околната среда – има екологично измерение, повишава доходите и създава работни места – т.е. притежава социална функция. 

Брандирането на територии е сложен процес който изисква институционализиране и взаимодействие на различни нива между политика, бизнес, социални групи, граждански организации, образование, култура. Ключов елемент от осъществяването му е необходимостта от привличане на голям кръг заинтересовани страни действащи в много широк кръг от икономически дейности.

Марката на територия, за разлика от общата марка за продукти е композирана от много елементи. Ето защо, трудно е да бъде осъществяван контрол или да бъде съставена единна стратегия. Изход от трудността могат да бъдат изградените публично-частните партньорства, подобни на МИГ. Следва да се отбележи, че често инициативната група взима активно участие при утвърждаването на такива марки – пряко чрез създаване на партньорски връзки или косвено чрез проекти, които подкрепят изграждането на идентичността на марката. Създаването и утвърждаването на марка на територията е по-дългосрочен процес и партньорите е необходимо да инвестират усилия и ресурси, насочени към промяна на представата за мястото едновременно у посетителите, но и у местните общности.

В селските райони брандирането на територията най-често става чрез популярността на типичните местни продукти и храни или чрез организиране и реклама на регулярни събития, които постепенно свързват тези събития единствено с тази територия. Няма пречка МИГ да използва комбинация от мерки, особено ако сред основните цели на СВОМР е популяризирането на територията и развитието на туризма.

4.2.3. Регионална марка за качество 

Регионалната марка за качество е разновидност на териториалното брандиране. Тя засяга предимно продукти от определен регион – храни и туристически услуги, занаяти и изкуство. Основната й цел е да повиши имиджа на територията, включително в екологично и мултикултурно
. Това е вид сертификатна марка, която може да се регистрира по съответен ред или да е резултат на доброволно сертифициране към призната международна или национална сертифицираща организация. 

В приключилия програмен период създаването на регионални марки е получавало финансиране по ОП „Регионално развитие“ както и по мярка 313 „Насърчаване на туристическите дейности“ от ПРСР. Сертификатите са издавани от Министерството на туризма. В изтичащия период не е предвидена целенасочена подкрепа за подобни марки, тъй като едновременното сертифициране на храни и места за настаняване не е възможно. Регистрацията на регионални марки, обаче, не е забранена, като разработването на маркетингови стратегии и на самите марки може да получи финансиране по подмерките 6.4, 7.5 или в сътрудничество с други МИГ по подмярка 19.3 на мярка 19 „Водено от общностите местно развитие“ от Програмата за развитие на селските райони за периода 2014 – 2020г.

Регионалната марка изисква координация между различните власти, ресторантите, хотелите, земеделските производители, културни и екологични сдружения с нестопанската цел и др. заинтересовани лица. Регистрацията изисква да се проучи готовността на съответните браншове да спазват приложимите стандарти за качество; производствения им капацитет; ценообразуването; възможността на съответните власти да подкрепят начинанието и т.н.

Устойчивото съществуване на регионална марка изисква постоянното взаимодействие на заинтересовани страните, в т.ч. е необходимо координационно звено. Обикновено управлението на сътрудничеството се реализира от една организация като сдружението на местната инициативна група е особено подходящо за целта. То изисква финансиране за поддръжка на офиси и персонал, като трябва да се гарантира дългосрочното им съществуване обхващащо няколко програмни периода на ЛИДЕР. 

Регионалните марки трябва да гарантират запазването на природата и биоразнообразието, предлагането на туристически продукт, производството местни хранителни продукти по традиционни рецепти и т.н. Тези брандове възникват с доброволно сертифициране, но заради законовите изисквания по нормативен път могат да бъдат получат разрешително за действие под общ бранд единствено места за настаняване, които са преминали категоризация по държавните стандарти. 

Сертифицирането на производители на храни в България, засега, не дава резултат. Трябва да се вземе под внимание, че при регистрирането на сертификатни марки, използването им или вписването на ползватели у нас е свързано с контрол на качеството, изискванията на съответните закони, покриване на държавни стандарти. В случая, контролните органи са в системата на различни органи на изпълнителната власт, което затруднява ефективното използване на марките. Друг проблем пред използването на регионалните марки в нашата страна е ниската степен на взаимодействие между местните производители на земеделска продукция и туристическото предлагане. В резултат на това, българските фермерски храни трудно се реализират в местата за настаняване. 

Малките стопани се подложени на същите изисквания както промишлените производители. На следващо място, слабата готовност за сдружаване прави трудно изпълнението на необходимите количества, реципрочни на търсенето. Директните продажби са регулирани едва от скоро, но са усложнени от административни изисквания. Ето защо, малките ферми, трудно предлагат произведената продукция директно на потребителите. Това е пречка не само за създаването на регионални мерки, но и пред развитието на селския туризъм.

4.2.4. Видове марки според режима на регистрация

Общите за територията марки, според правната регламентация, могат да бъдат разделени на: търговски марки и географски означения Търговските марки също са няколко вида, според броя на притежателите им и условията на ползване – обикновени, колективни и сертификатни. Отделно от това съществуват марки за туристически дестинации или услуги, които не винаги са марки по смисъла на Закона за марките, тъй като не са правно регламентирани. 

МИГ най-често насърчава използването на сертификатните марки. На следващо място, инициативните групи подпомагат регистрацията на колективни марки или географски означения като са инициатори и организират процеса по създаване на сдружения и обединения на производители. 

Общата марка обичайно включва някакви характерни местни особености – природно или културно наследство, традиции, уникални продукти, т.е. обща идентичност, която да я отличава от марките на други райони. 

Названието "търговска марка" се използва в широк смисъл, като родов термин, във връзка с функцията на марките да обозначават всякакви продукти реализирани в стопанската дейност стоки и/или услуги. Легалното понятие е "марка". Регистрационната процедура на марките е регламентирана в Закона за марките и географските означения(ЗМГО), приет 

По предназначение търговските марки са за продукти или за услуги, колективни марки и сертификатни марки. Законът въвежда и понятието общоизвестна марка - чл. 12, ал. 9 от ЗМГО, което се отнася до придобила публичност, но нерегистрирана по правилата на закона регистрация (например българско кисело мляко). В зависимост от своето териториално действие, марките могат да бъдат национални, регионални и международни. 

Най-масово се регистрират обикновените марки - няма производител или търговец на стока или услуга без марка. Марките на МИГ са сертификатни или колективни, защото са свързани с общите действия на различни представители от местната общност. Законът за марките и географските означения транспонира Директива (ЕС) 2015/2436 от 16 декември 2015г. за сближаване на законодателствата на държавите членки, за да се гарантира, че регистрираните марки се ползват с една и съща защита в правните системи на всички страни в ЕС. 

Според сега действащата регламентация, марките вече могат да бъдат и звукови, съдържащи движение, мултимедийни, холограмни, като обаче се запазва условието при заявка за регистрация „марката да бъде представена по начин, който позволява ясно и точно определяне на предмета на закрила, както и точно записване в регистъра“. 

Търговски марки с национална защита: 

- Търговска марка(за стоки или услуги) служи за отличаване на стока или услуга от тази на конкурентите, предлагащи сходни стоки или услуги, като едновременно насочва потребителите в техния избор. Наименованието на марката може да съвпада с това на притежателя й или да е различна от името на субекта, който предоставя стоката/услугата. По правило, самите марки не могат да съдържат указания за технически или други характеристики на продуктите. 

Запазената марка се превръща в инструмент на продажбите, само след като бъде регистрирана по предвидения в закона ред. Разпоредбата на чл. 10 от ЗМГО сочи, че правото върху търговска марка се придобива чрез регистрация и принадлежи на първия, който го е поискал. Притежателят получава изключителното право да използва марката, да се разпорежда с правото върху марката и да забрани на трети лица без негово съгласие да използват в търговската си дейност идентичен или сходен знак или дума. Българският закон не изисква заявителят непременно да е предприятието, което произвежда или търгува със стоките, съответно да извършва услугите, за които желае да регистрира марката. 

Това е важно да се отбележи, тъй като МИГ могат да бъдат притежатели на марки, използвани от други субекти, както и някакъв вид обединение на производители може да ползва марката само на един от тях. Притежател на марка може да бъде и физическо лице. Под една марка могат да се защитят няколко продукта, но няколко марки за един и същи продукт не е възможно да бъдат защитени от един заявител с една заявка.

- Колективна марка. Тя е марка, посочена като такава при подаване на заявката за регистрация, която е притежание на сдружение на производители, търговци, на лица, извършващи услуги. Сдружението задължително приема правила за използване на колективната марка, които трябва да се спазват от всички ползватели. Марки, указващи географски произход на стоките се регистрират като колективни марки на национално ниво, но притежателят им не може да забрани на трети лица да използват в търговската си дейност географското място, ако са свързани с него. Правото върху колективна марка не може да се прехвърля. Лица, които не са членове на сдружението, не могат да получат разрешение за използването й. 

Колективната марка не трябва да се бърка с търговска марка, която се притежава от повече от едно лица – съдружници в ООД. Субект на правото върху колективната марка е самото сдружение, регистрирало марката, а не отделните членове, които могат да я използват. Всеки от членовете на сдружението може да има и собствена марка, а колективната да е допълнително обозначение. Регистрацията на колективна марка става по същата процедура като търговските марки в Патентното ведомство, като допълнителното изискване е към документите да бъде приложени правила, които регламентират условията за използване на тази марка и точен списък на ползвателите й. 

- Сертификатна марка. Разпоредбата на чл. 40, ал. 1 от ЗМГО я определя като способна да отличава стоките или услугите, по отношение на които притежателят й удостоверява материала, метода на производство на стоките или начина на предоставяне на услугите, качеството, точността или други техни характеристики, с изключение на географския произход. При този тип марки се акцентира предимно на качеството, както и се съдържат няколко признака, а не един, както е при колективните марки. Притежателят на марката задължително следва да приеме правила за използване на марката, които съдържат освен указания за качеството, материала или други характеристики, мерки за контрол и санкции. 

Притежателят на сертификатна марка е трето лице спрямо производителите или предоставящите услуги лица. Обикновено ролята на сертифицираща организация се изпълнява от държавен орган, признати от закона юридически лица и пр. Марките могат да бъдат за продукти, храни, услуги в туризма, както и комбинирани: за храни, туризъм, запазена природа и биоразнообразие. 

4.3. Марки на Европейския съюз 

Пред ЕС могат да се защитят същите видове марки, както и в България. Регистрацията на марка в ЕС дава право на притежателя й да я ползва и в рамките на страната без допълнителна регистрация в Патентното ведомство. Марката на Европейския съюз е търговска марка, валидна във всичките двадесет и осем държави
. Тя може да се състои от всякакви знаци, думи, включително лични имена, рисунки, букви, цифри, цветове, формата на стоката или нейната опаковка, звуци. Регистрационния режим се управлява от Службата на Европейския съюз за интелектуална собственост(EUIPO) по реда на Регламент (ЕС) 2015/2424 на Европейския парламент и на Съвета, изменил Регламент на ЕС № 207/2009 относно марката на Общността. „Европейска търговска марка“ или „Европейска марка“ са термини, които често се използват като равнозначни на „марка на Европейския съюз“, но легалният правен термин е „Марка на ЕС“. 

Предимствата на регистрирането на марки на територията на ЕС са няколко: използването на такава марка се разпростира на територията на всички страни – членки на ЕС, като при евентуално разширение на Съюза, марката автоматично разширява териториалната си закрила без да се налага да се предприемат действия от страна на нейния притежател; процедурата по регистрация е опростена - не е необходимо да има друга заявка в страната на произхода, подава се една заявка, която е възможна и онлайн, кореспонденцията е само с един административен орган, заплащат се такси в евро, проследява се движението на една заявка и се поддържа само една регистрация; разходите са по-ниски в сравнение с регистрация на марки в няколко отделни държави; датата на заявяване на марка на ЕС се признава за приоритетна дата при подаване на евентуални следващи заявки по национален или международен ред; за използване се счита ако марката е била използвана дори само в една страна-членка или част от нея; марката на Европейския съюз може да се прехвърля по отношение на всички или част от стоките и/или услугите. 

Марката на Европейския съюз дава възможност да се сключват лицензионни договори както за целия Европейски съюз, така и за отделни страни-членки.; срокът за регистрация е по-кратък – около четири месеца по бърза процедура и девет месеца по обикновената. Регистрирането на европейска марка преминава през няколко етапа, които са сходни на тези в България. Всяко физическо или юридическо лице може да подаде заявка, като тя може да се прати директно в Службата на Европейския съюз за интелектуална собственост чрез онлайн формуляр. Заявител може да бъде всяко юридическо или физическо лице от ЕС, като в заявката се посочват стоките и услугите, до които се отнася марката. Следват същите етапи като в националното ни законодателство– експертизи за абсолютни и относителни основания за отказ, евентуално подаване на опозиции от притежатели на други подобни марки. Регистрацията приключва при публикуване на марката в бюлетина към Службата на Европейския съюз за интелектуална собственост. Марката на Европейския съюз дава право на притежателя й да забрани на трети лица да използват в целия Европейски съюз без негово съгласие знаци, които са идентични или сходни на марката за сходни и/или идентични стоки и/или услуги.

4.4. Международни марки 

Международните марки
 се регистрират от Световната организация за интелектуална собственост(СОИС)
, чието международно бюро към ООН се намира в Женева. Мадридската система е уредена от Мадридската спогодба и Протокола относно нея, и се използва за марки на продукти или услуги, които са международно търгувани. Чрез регистрация на марка в Международното бюро на СОИС, тя има същото действие на територията на посочените в заявката страни, както ако заявката за регистрация е била подадена директно във ведомствата на тези страни. За получаване на международна закрила на марката е необходимо да има заявление или регистрация на марка в националното патентно ведомство или заявление/регистрация на марка в Службата на ЕС. Особеност на регистрационния режим касае заявката за регистрация на международна търговска марка. Тя не се подава директно в Международното бюро на Световната организация за интелектуална собственост, а във ведомство по национален произход, което удостоверява идентичност на марката, идентичност на заявителя, идентичност на стоките и/или услугите от базовата заявка/ регистрация с посочените в международната заявка. 

4.5. Географски означения 

Географските означения, също както търговските марки, са един от обектите на индустриална собственост и представляват дума, набор от думи или знаци, които се използват за маркиране и отличаване на стоки от сходни и подобни стоки на конкуренцията. Те указват, че стоките са със специфичен географски произход и притежават качества или репутация, дължащи се именно на географското място, откъдето произхождат. 

Между търговските марки и географските означения съществува една съществена разлика – марките идентифицират и различават предимно производителя, а географските означения – по-скоро продукта. Ползвателите на марки имат индивидуални права на защита, а при географските означения правата са колективни по подразбиране, като кръгът на ползвателите може да бъде разширяван непрекъснато. По териториално ниво на правна защита, както и за другите марки, трите вида географски означения могат да бъдат защитени по национален ред, като марка на ЕС или като марка за международни права. 

Регистрацията на храни и селскостопански продукти е на ниво ЕС. Националните регистрации не се признават, а с приемането на ЗМГО всички съществуващи национални географски означения се заличават. През 2018г. ЕК започва наказателна процедура срещу България за неспазване на Регламент 1151/2012 год. относно схемите за качество на селскостопанските продукти и храни, съгласно разпоредбите на който, държавите-членки нямат право да предоставят национална защита за географски означения на селскостопански продукти и храни, произведени на територията на Съюза. Това застрашава запазването на марките на традиционни български продукти като сирене, кисело мляко, лютеница и кашкавал.

Ето защо, е въведен терминът „временна национална защита“ на наименованията, чиито заявления-спецификации са преминали националната процедура за одобрение и са изпратени за разглеждане в ЕК, за да бъдат вписани в Европейския регистър на защитените наименования за произход и защитените географски указания. Временната национална защита се ограничава само до територията на Република България, в съответствие с чл. 9 на Регламент (ЕС) № 1151/2012 относно схемите за качество на селскостопанските продукти и храни. Продуктите, чиито географски означения задължително подлежат на европейска регистрация са: прясно месо; месни продукти; сирена; яйца; мед; масла и мазнини(масло, маргарин, олио и др.); плодове, зеленчуци и зърнени храни - пресни или преработени, вкл. консерви и сушени; прясна риба, мекотели, ракообразни; всички видове подправки и сушени билки; бира; шоколад и негови производни продукти, съдържащи какао; хляб, хлебни, сладкарски, захарни изделия, бисквити и други печива; напитки на основата на растителни екстракти; макаронени изделия; полуготови ястия и сосове, супи и бульони; сол. В обхвата на ЗНП и ЗГУ са добавени: естествени клейове и смоли; горчица; сено; етерични масла; корк; кохинил; цветя и декоративни растения; памук; вълна; кошничарска ракита; очистен лен; кожа; кожухарска кожа; пера и перушина. ХТСХ са допълнени с готови ястия. 

Извън обхвата на двата регламента е закрилата на наименованията на вина, спиртни напитки и минерални води, които се защитават по други регламенти. Всички останали продукти могат да бъдат регистрирани като географски означения по национален ред. Географските означения са въведени с два Регламента № 2081 и № 2082 на ЕС през 1992г. и са внедрени три системи за идентификация: 

- Защитено наименование за произход – ЗНП;

- Защитено географско указание – ЗГУ;

- Храни с традиционно специфичен характер – ХТСХ;

Традиционно специфичният характер на храните и редът по които се издава сертификат за специфичен характер се определят от Регламент № 2082/92. Качествата на храните с традиционно-специфичен характер не се дължат само на географския им произход, а предимно на съхранените традиции в производството или влаганите суровини за производство. Акцентът тук е върху ролята на човешкия фактор в съответното място, а не на самото място, макар че то е включено в наименованието. 

Министерството на земеделието, храните и горите въвежда незадължителен термин за качество „планински продукт“ като допълнителен етикет към храни с произход от планински и необлагодетелствани райони. Защитеното наименование за произход и защитеното географско указание се определят от Регламент № 2081/1992. Основните правила за прилагането на етикета „планински продукт“ са определени в Делегиран Регламент (ЕС) № 665/2014 на Комисията за допълване на Регламент (ЕС) № 1151/2012, като той се отнася до някои продукти, произведени в планински и необлагодетелствани райони и не се третира като отделна марка, а само като допълнителен сертификат. Регистрираните географски означения и храни с традиционно специфичен характер към момента надминава хиляда и триста. Най-активни в регистрациите са Италия, Франция, Испания и Португалия. По продукти - начело са защитени наименования на плодове, зеленчуци и зърнени култури, следвани от сирена, пресни меса, масла и мазнини. 

В България най-много географски означения са съществували за вино, минерална вода, млечни продукти, тютюн и етерични масла. Означенията за типични продукти – сирене, кисело мляко, кашкавал са на национално ниво и стандартите се държат от БАБХ или са създадени от браншови организации. Освен географски означения, това са и специфични сертификатни марки със строги изисквания за качество. Повечето частни национални географски означения са само с един ползвател. Регистрацията на географски означения вече ще се осъществява от ЕС, като документите се подават в МЗХГ като по служебен път стигат до Европейските регистри. Вината и спиртните напитки също се регистрират директно в ЕС чрез МЗХГ по подобна улеснена процедура. Вписването на нови ползватели на марките-географски означения също става в МЗХГ. Подаването на заявка е само от група или организация производители до компетентния орган. Процедурата пред МЗХГ е описана подробно в сайта на институцията, а сроковете на регистрация от момента на подаване на заявката до окончателното вписване в европейските регистри са около година
. 

Правилата на ЕС изискват за марки-географски означения да кандидатстват организации или групи производители. На международно ниво регистрациите на географски означения се извършват по реда на Лисабонската спогодба от 1958г., към която България е присъединена. Право да използват определено вече регистрирано географско означение имат абсолютно всички производители от съответното географско място, които произвеждат същите стоки със съответните характеристики. Географските означения са вид колективни марки и всеки, който започне да спазва условията, записани при регистрирането на означението, може да се присъедини. Освен това, използването на марка-географско означение не е ограничено във времето - законът не поставя изискване географското означение да се поддържа и подновява през определени. Ето защо, за него не се плащат допълнителни такси през годините. Това е причината множество инициативни групи в държавите на ЕС да насърчават регистрирането или сами да регистрират марки-географски означения. По този начин непрекъснато се разширява обхвата на включените производители чрез вписване на нови ползватели, да се разширяват пазарите и да се гарантира нивото а качеството, а отделно се рекламира територията.

Защитеното наименование за произход(ЗНП) идентифицира продукт:

- Произхождащ от специфично място, регион или, в изключителни случаи, държава; 

- Чието качество или характеристики се дължат основно или изключително на специфична географска среда с присъщите ѝ природни и човешки фактори; и 

- Чиито етапи на производство се извършват в определения географски район.

Единственото регистрирано в ЕС българско наименование в европейския регистър на ЗНП е „Странджански манов мед“ с един ползвател.

Защитеното географско указание(ЗГУ) идентифицира продукт: 

- С произход от специфично място, регион или държава; 

- Чието качество, репутация или други характеристики се отдават предимно на неговия географски произход; и 

- На който поне един етап от производствения процес се осъществява в определения географски район. 

Основната отлика между ЗНП и ЗГУ е, че докато при ЗНП всички етапи на производство от добив на суровини до получаване на крайния продукт се осъществяват в определения географски район, при ЗГУ поне един от етапите на производство или подготовка на продукта следва да се извършва в определения географски район. По данни на МЗГХ в България са налице два продукта с марка ЗГУ – Горнооряховски суджук с трима ползвателя и Българско розово масло с единадесет ползвателя. Марките, които са получили защита като ЗГУ могат да поставят допълнително обозначение на етикетите си.

Храна с традиционно специфичен характер(ХТСХ) описва специфичен продукт или храна, който: 

- Е резултат от начин на производство, преработка или състав, които съответстват на традиционна практика за този продукт или тази храна, или 

- Е произведен от суровини или съставки, които традиционно се използват за него. 

При храните с традиционно специфичен характер няма връзка с географската област. „Традиционен“ означава доказана употреба на вътрешния пазар за период, който позволява предаване от поколение на поколение. Този период е най-малко тридесет години. „Специфичен характер“ означава характерните специфики на производството, които отличават ясно този продукт от други подобни продукти от същата категория.

Пред ЕС са защитени пет ХТСХ – „Филе Елена“ с шестнадесет ползвателя; „Пастърма говежда“ с шест ползвателя; „Кайсерован врат Тракия” с пет ползвателя; „Роле Трапезица“ с трима ползвателя; „Луканка Панагюрска“ с осем ползвателя. Ползвателите, които могат да се присъединят не са териториално ограничени и в този смисъл регистрацията на ХТСХ от МИГ може да срещне трудности.

Регистрираните ЗНП, ЗГУ и ХТХС се обозначават със следните знаци:

Незадължителният термин за качество „планински продукт“ се използва само за описание на продуктите, предназначени за консумация от човека, включени в списъка в Приложение I към ДФЕС, за които: 

- Едновременно и суровините, и фуражите за селскостопанските животни произлизат главно от планински райони; 

- При преработените продукти, преработката също се извършва в планински райони. 

Планинският продукт може да бъде от животински произход, растителен произход или продукт на пчеларството. Означението се поставя като допълнителен етикет към основната марка. Заявлението за регистрация се подава от индивидуални земеделски производители, регистрирани по Наредба № 3 и в Областните дирекции по безопасност на храните по местонахождение на стопанствата. Това е тип сертификатна марка, която е обща за целия ЕС и не може да бъде обща за дадена територия като отличителна характеристика. Знакът, с който се отбелязват продуктите е:

Регистрацията на всички географски означения е безплатна. За обсъждане и предлагане за одобрение на кандидатстващите наименования е създадена постоянна междуведомствена консултативна комисия по географски означения и храни с традиционно специфичен характер под ръководството на заместник-министър от МЗХГ. След приключване на националната процедура, МЗХГ предоставя на заявителите заповед на министъра и одобрение за внасянето на досието за разглеждане от Европейската комисия или мотивиран отказ. 

Регистрираните географски означения подлежат на постоянен контрол. Българската агенция по безопасност на храните(БАБХ) е органът който е контролиращ по реда на Наредба № 6 от 5 май 2011 г. за специфичните изисквания при осъществяване на официалния контрол върху употребата на защитени географски означения и храни с традиционно специфичен характер. Тя го упражнява при производство, етикетиране и пускане на пазара на земеделски продукти и храни със защитени географски означения и на храни с традиционно специфичен характер. При този контрол се извършва задължителна годишна проверка, а при установени несъответствия се извършват и допълнителни проверки. 

Контролът за съответствие със спецификацията се осъществява от частни контролиращи лица, акредитирани по стандарт ЕNISO/IEC17065 от орган по акредитация. Осъществява се въз основа на договор между одобреното контролиращо лице и производителите. Към момента одобрените контролиращи лица за сертифициране на производителите на продукти със ЗГУ и ХТСХ са организации като „Нутрамед” ЕООД и "Био Сертификейшън" ЕООД.

V. ОРГАНИЗАЦИОННИ ФОРМИ ЗА СДРУЖАВАНЕ НА ЗЕМЕДЕЛСКИТЕ ПРОИЗВОДИТЕЛИ

5.1. Общи данни за развитието на кооперативното движение в България

Изграждането на интегрирани структури за повишаване на конкурентоспособността на продукцията в селското стопанство е основен приоритет на ОСП и всички програмни документи на съюза. В земеделието съществуват различни видове сдружаване: според правната форма на регистрация, според целта на самото сдружаване и според желанието на участниците. Най-разпространената и най-стара форма е кооперацията, която безспорно е най-подходящата форма за съвместна земеделска дейност. Тези организационни форми се регистрират по Закона за кооперациите. В последните години се насърчава създаване на сдружения на производителите. Функционалното те напомнят маркетинговите кооперации, които след първоначалната си регистрация се припознават от МЗХГ. Сред по-модерните форми на организационно взаимодействие на съществуващи производители е са т.нар. селскостопански или агро-производствени клъстери(хоризонтално и вертикално взаимодействие), които се регистрират обикновено като сдружения с нестопанска цел по смисъла и разпоредбите на ЗЮЛНЦ. В българското законодателство няма определена задължителна норма за юридическата регистрация на клъстерите. В земеделието съществуват и браншови организации и сдружения, като те обаче рядко са с териториален обхват и нямат отношение към създаването на общи териториални марки. Безспорно най-облагодетелствани от закона са организациите и групите на производителите, тъй като те получават финансиране по специално създадена за тях мярка 9 от ПРСР.

Кооперациите възникват в отговор на конкретни исторически социално-икономически потребности в Европа от края на деветнадесети век. Те са особен вид стопанска организация, основана на споделени ценности и принципи. Това създава прозрачност и информираност, водещи до съпричастност и ангажираност на всеки неин член с развитието на кооперацията. Друг характерен белег на кооперациите е право на всеки неин член да участва в управлението на кооперацията, както и да получава информация за нейното управление и състояние. Кооперациите се развиват успешно както в земеделието, така и в производството, търговията, рибарството, жилищното строителство и др. 

Най-висша форма на кооперативизъм е тази на производствените кооперации, при които всеки член-кооператор допринася с труда си за постигането на кооперативните цели, като с това свързва и съдбата си с кооперацията. Половин век преди създаването на първата българска кооперация „Орало“ в с. Мирково, занаятчии от същото село създават в Цариград задруга, наречена „Мирковски вакъф“, за да се подкрепят взаимно и да събират средства за общите нужди на селото. Някои изследователи считат тази българска задруга за първата организация от кооперативен вид на Балканския полуостров и една от първите в Европа. 

Първата българска производствена кооперация „Напредък“ е създадена на 1 октомври 1895г., в гр. Габрово. Тя е учредена и се помещава в сградата на Попникифоровото школо. Кооперацията има динамична история, но е забележителен факт, че още на втората година от своето съществуване е разкрила магазин за своите продукти на престижната столична улица Търговска.

През годините много пъти кооперациите са били първенци в различни области, но винаги в полза на обществото. Например, първата редовна автобусна линия между Долни Дъбник и Плевен е осъществена от кооперация „Надежда“ със закупен за целта автомобил „Шевролет“. Първият радиоапарат е закупен от кооперацията в с. Хрищени, Старозагорско и предоставен безвъзмездно на читалището в селото. Кооперативният модел е припознат и от културните деятели в страната. Любопитно е да се научи, че първата екранизация на „Грамада“ на Ив. Вазов е осъществена от негов племенник, чрез ръководената от него „Българската централна фотографска занаятчийска кооперация“. Един от любопитните и малко известни факти е, че кооперациите са били сред първите производители и доставчици на електричество в страната. Градовете Велико Търново, Бургас, Ямбол и много други са били електрифицирани от кооперации. Кооперацията в Ямбол дори прехвърля на общината електрическата си централа, а на читалището - киносалона на града, открит от нея десетина години по-рано. Производствените кооперации още от създаването си приемат да работят за каузата на социално-уязвимите в българското общество. В страната се създават редица ученически кооперативи, които разкриват столове, кухни, книжарници и библиотеки в помощ на по-бедните ученици. След войните, кооперациите на военноинвалиди стават основно средство за препитание на хората с увреждания, вдовиците и децата на загиналите
. 

5.2. Правен режим на кооперациите

5.2.1. Характеристика. Учредяване

Кооперациите също като търговските дружества са признати от закона за търговци поради правно-организационната им форма. Изключение съставляват жилищно-строителните кооперации. Това юридическо лице е определено в закона като доброволно сдружение на физически лица с променлив капитал и с променлив брой членове, които чрез взаимопомощ и сътрудничество извършват търговска дейност. Допустимо е то да осъществява социална и културна дейност за задоволяване интересите на своите членове. 

Съществен признак на кооперацията е доброволното сдружаване. Други особени черти са: членове могат да бъдат само физически лица; притежава търговски характер; социалната и културна дейност е по повод интересите на нейните членове; корпоративно юридическо лице. Членовете й образуват нейния персонален състав. Тя има наименование, седалище и имущество, които са отделни от тези на членовете и. Сделките, които сключва чрез своите органи за управление, пораждат права и задължения именно за нея. По тях тя носи самостоятелна отговорност.

Учредяването на кооперацията минава пред две фази. В първата фаза, учредително събрания трябва да участват най-малко седем дееспособни физически лица. При учредяването на взаимозастрахователна кооперация, обаче, се изисква минимален брой учредители - петстотин дееспособни физически лица. Учредителите приемат решение, което представлява многостранен договор за образуване на юридическото лице. То се отразява в протокола на УС, който се подписва от учредителите. Друга задача на учредителното събрание е да приема устава на тази организационна форма. В закона е опредено минималното съдържание на устава. Той следва да урежда: а) наименованието, седалището, адреса на управление и предмета на дейност; б) условията за приемане на членове, техните права и задължения; в) органите, техните права и задължения; г) реда за вземане на решения; д) размера на встъпителната и на дяловата вноска; е) реда за предоставяне на земеделска земя за обработване; ж) реда за разпределяне на печалбата и на загубите; з) видове фондове и дивиденти, както и начина на определянето им; и) реда за разпореждане с имуществото на кооперацията; к) основанията и реда за прекратяване на членството. В устава могат да се уредят и други въпроси. Достатъчно е те да не са уредени в закона. Уставът подлежи на подписване от учредителите. Третата задача на събранието е да избере председател на кооперацията, управителен и контролен съвет(чл. 3 от ЗК). 

Втората фаза в образуването е вписването в търговския регистър. Административния орган действа по писмена молба на учредителното събрание. Изисква се към молбата да бъдат приложени: а) преписи от протокола на заседанието и от устава; б) нотариално заверени образци от подписите на лицата, които представляват кооперацията; в) декларации от председателя на юридическото лице и от членовете на колективните органи на управление, че не са лишени от правото да заемат ръководни, отчетническа или материалноотговорна длъжност, че не се намират помежду си в брак или в родство по права линия и че не са братя и сестри; г) свидетелства за съдимост. 

Вписването в регистъра има конститутивно действие. Кооперацията възниква като юридическо лице от деня на вписването. Вписването се обнародва в Държавен вестник - чл. 4 от ЗК. В периода от запознаване на учредяването до вписването на кооперацията в регистъра се извършват правни действия. Такива могат да бъдат: откриване на банкова сметка, наемане на помещение, сключване на договор за правна помощ, закупуване на пишеща и организационна техника, на канцеларски и други материали. Действията, извършени от името на кооперацията до деня на възникването и пораждат права и задължения. Когато не започне дейност в едногодишен срок от вписването кооперацията се заличава в регистъра. Съдът действа по искане на прокурора(чл. 5 от ЗК). 

5.2.2. Видове кооперации

Класификацията на кооперациите може да бъде извършена според различни критерии. Според предмета на дейност се разграничават потребителни, земеделски и трудовопроизводителни, риболовни кооперации, кооперации на граждани с намалена трудоспособност и други. За всеки от тях има законови разпоредби, съобразени с особеностите им. В зависимост от членовете си кооперациите се разпределят на първични и производни. В първичните могат да членуват само физически лица. Производните, каквито са кооперативните съюзи, имат за членове кооперации. Първичните имат изключително стопански функции. Наред със стопанските функции производните кооперации осъществяват и организационни функции. Те координират и контролират дейността на своите членове. Конкретизация на функциите се извършва в уставите им.

5.2.3. Имущество

Имуществото на кооперацията представлява съвкупност от права и задължения на едно лице, оценими в пари. Икономическата основа за дейността на кооперацията представлява нейното имущество. С него отговаря за задълженията си. В имуществото на кооперациите влизат: а) право на собственост и други вещни права; б) вземания; в) права върху обекти на интелектуалната собственост; г) ценни книги; д) дялово участие в дружества; е) други права и задължения. 

Имуществото на организацията се управлява само от кооператорите чрез нейните органи. Източници на средства са: а) встъпителни вноски на членовете; б) дялови вноски на членовете; в) допълнителни и целеви вноски на членовете; г) доходи от дейността; д) заеми; е) други постъпления. 

5.2.4. Възникване, съдържание и прекратяване на членствено правоотношение

Между кооперацията и нейния член се поражда членствено правоотношение, което носи наименованието членство. В него влизат всички права и задължения, които страните имат въз основа на закона и на устава на организацията. Членственото правоотношение възниква от деня на приемането на едно лице за член на юридическото лице. Организационната форма е открита за членуване на лица, които са навършили 16г., не са поставени под пълно запрещение и са съгласни с устава. Не се изисква българско гражданство. Достатъчно е чуждестранното лице да има разрешение за постоянно пребиваване в България. Приемането на нов член се извършва по писмена молба. Изисква се молбата да бъде разгледана при първа възможност. 

Приетите членове подлежат на вписване в книгата на кооператорите. Допустимо е едно лице да членува в повече от една кооперация. Правата и задълженията на даден член-кооператор могат да бъдат разграничени в две групи: имуществени и неимущесвени. Имуществени права са: а) да получава дивиденти; б) да получи дела си при прекратяване на членството. На члена на организация с предмет на дейност производство на стоки с цел продажба принадлежи правото да получава работа в кооперацията съобразно със своята квалификация, възраст и потребностите на юридическото лице, както и право на социално и здравно осигуряване. 

Неимуществените права са: а) да участва в нейната дейност и да се ползва от нея; б) да участва и да гласува в общото събрание лично или чрез упълномощено от него лице; в) да бъде избиран в нейните органи; г) да иска от нейните органи информация за изпълнението на приети решения, сведения по въпроси, които засягат интересите му; д/ да иска отмяна на незаконните, противоуставните и неправилните решения и действия на нейните органи. 

Освен права членът на кооперацията има задължения към нея. Те също се разграничават на имуществени и неимуществени. Основното му имуществено задължение е да направи встъпителната и дяловата вноска, чийто размер, ред за внасяне и форма се определят в устава. В устава се определя минимален и/или максимален размер на дяловата вноска. Когато дяловата вноска е непарична, тя се оценява от вещи лица. Сумата на дяловите вноски образува дяловия капитал на кооперацията. Възможно е по решение на ОС членовете на кооперацията да правят допълнителни и целеви вноски, които не се отразяват на дяловите им вноски. В решението се определят целта и редът за внасяне, както и срокът за връщането им. Членът на организацията избира начина на ползване на своите земеделски земи, като ги: а) отдавна под аренда или под наем на кооперацията или на други лица; б) обработва самостоятелно и ползва производствени услуги от кооперацията или други сдружения и лица; в) предоставя за съвместно обработване на кооперацията с писмен договор, който не подлежи на нотариална заверка и вписване. 

Кооперацията може да предоставя на трети лица по общия ред земя за обработване. Дяловата вноска на кооператора не подлежи на запор и принудително изпълнение за негови задължения. Ненавършилите пълнолетие и поставените под ограничено запрещение членове правят опредените в устава вноски със съгласието на родител или попечител. Допустимо е членовете на кооперацията да й предоставят средства под формата на заем, който не се отразява върху дяловата вноска. 

Недопустимо е собственост и вещни права върху земеделска земя да се внасят в имуществото на кооперацията или да се учредяват в нейна полза. Организацията може да ползва земеделска земя на своите членове само по договор за аренда и наем, сключен в писмена форма. Член на юридическото лице, предоставил с договор земеделска земя за ползване: а) запазва собствеността си върху земята в реални граници; б) получава рента; в) получава част от рентата в натура като земеделска продукция. Достатъчно ще бъде това да е записано в договора с лицето. Членовете отговарят за задълженията и до размера на имуществените си дялове. Възможно е да се предвиди отговорност на член-кооператорите за задълженията и до определена сума над размера на дяловата им вноска. 

Неимуществените задължения на члена на кооперацията са да спазва устава и да изпълнява решенията на нейните органи. Когато членът не изпълнява задълженията си, може да получи бележка и предупреждение за изключване.

Прекратяването на членството се осъществява на следните основания: а) напускане; б) изключване; в) смърт. Напускането се извършва с едномесечно писмено предизвестие. Допустимо е членът на кооперацията да бъде изключен, ако грубо нарушава, устава и решенията на органите й. Въпросът за изключването влиза в компетентността на общото събрание. Условията и редът за отстраняването се определят в устава. Нейният член се поканва писмено да присъства при вземане на решенията. Бившите кооператори или наследниците им имат право на внесените дялови, допълнителни и целеви вноски, актуализирани по съответния нормативен ред, на приспадащия се дивидент, както и на заемите, предоставени на кооперацията, включително на припадащите се лихви. Вноските, дивидентът, заемите и лихвите се изплащат на бившите кооператори или на наследниците им, след като се приеме годишния счетоводен отчет. Достатъчно е те да са погасили всички свои задължения към кооперацията. Допустимо е в случай на непогасени задължения да се извърши прихващане с вземанията им. 

5.2.5.Управление. Органи. Понятие, видове и компетентност

Кооперацията има три групи органи на управление – задължителни, факултативни и свободно определени. Към задължителните спадат: общо събрание, контролен съвет, управителен съвет и председател. Като факултативен орган на управление се определя изпълнителния директор. Свободно определените са комисии, комитети и др. 

Общото събрание е върховен орган, чиято компетентност може да се раздели на три групи: 

- законова компетентност; 

- уставна компетентност – чрез устава е възможно да се разширява компетентността на общото събрание за сметка на други органи, но това може да се прави само до определен обем. Не може да се изземват правомощия, за които закона изрично посочва, че се упражняват от другите органи на управление;

- остатъчна компетентност – всички въпроси, които според закона или устава не са делегирани на други органи, са в кръга на правомощията на общото събрание.

В общото събрание взимат участие всички членове на кооперацията. То взима решение по въпроси от трайно значение за кооперацията-разпореждане с недвижимо имущество, прекратяване с преобразуване и ликвидация, участие в кооперативни съюзи, образуване на кооперативни предприятия, изменение и допълнение на устава и др. Общото събрание се свиква задължително веднъж годишно и могат да се провеждат извънредни събрание, чиито брой не е лимитиран. То се свиква на заседание от управителния съвет по негова инициатива, по инициатива на контролния съвет, изпълнителния директор, управителният съвет на кооперативния съюз с една трета от кооператорите. Ако управителният съвет не свика общо събрание, това се прави от контролния съвет. За целта се изпраща покана по начин, посочен в устава, която трябва да съдържа дневния ред. Взимане на решение по въпрос, който не е включен в дневния ред, е недействително, освен ако на събранието не участват всички членове и те няма нищо против това. За да са легитимни решенията на общото събрание е необходимо на него да вземат участие поне една втора от общия брой кооператори, а при промяна на устава, преобразуване и ликвидация – две трети от членовете. Решение се взима с явно гласуване с обикновено мнозинство, освен ако в устава не е предвидено друго – например две трети или единодушие. Всеки член на кооперацията има само един глас. 

Управителен съвет. Първият съвет се избира от учредителите, а следващите – от общото събрание на кооператорите. Неговият мандат е четири години и не може да променян с устава или по решение на общото събрание. Той е подчинен по отношение на общото събрание. В случай че член на управителния съвет го напусне, бъде изключен или почине, общото събрание избира друго лице, което да изпълнява задълженията му в оставащия период от време. Членовете му не могат да са по-малко от трима, въпреки че няма законово фиксиран брой. Според закона броят им трябва да се определи от общото събрание, но масова практика е той да се посочва в устава. Управителния съвет заседава поне веднъж месечно, като се свиква от председателя по негова инициатива или на една трета от членовете му или от контролния съвет. Членовете му носят материална и организационна отговорност. Материалната отговорност се отнася до това, че дължат обезщетение за всички вреди, нанесени на кооперацията по време на управлението си. Организационната отговорност се свежда до възможността членовете на съвета да бъдат освободени по всяка време, като не е необходимо това да е по законосъобразност. 

Правомощията на съвета се свеждат до осъществяване на оперативното ръководство на кооперацията – временно отстранява членове на кооперацията, назначава изпълнителен директор, комисии и други свои органи, свиква общото събрание, спира изпълнението на решения на изпълнителния директор и председателя, образува кооперативно предприятие и представлява кооперацията при участие в кооперативен съюз, представя пред ОС отчет за годишната дейност, баланса и разпределението на годишния доход на кооперацията и др. 

Председателят се избира измежду членовете на управителния съвет и задължително трябва да е член на кооперацията. За председател на взаимозастрахователна кооперация има и други изисквания като висше икономическо образование и опит в застраховането. Той трябва да е пълнолетен и да не е поставен под запрещение. Имената му и неговото ЕГН подлежат на вписване в Търговския регистър, той трябва да представи и образец от подписа си. 

Контролния съвет осъществява дейността по контрола, без да засяга върховенството на общото събрание. Осъществява и някои управленски функции като свикване на общото събрание и управителния съвет. Следи дейността на кооперацията и контролът се осъществява в две насоки – спазване на нормативните актове и устава и опазване на кооперативното имущество. В изпълнение на тези задължения членове на контролния съвет взимат участие в заседанията на управителния съвет и имат съвещателен глас. Контролния орган дава мнение по отчета и баланса, представяни от управителния съвет, свиква общото събрание и управителния съвет, иска отмяната на решения на общото събрание от съда в случай, че противоречат на закона или устава. Компетентността му може да се разширява чрез устава, но не и да се ограничава. 

Изпълнителен директор като орган на управление може да бъде избран от управителния съвет само в случай, че това е предвидено като възможност в устава. Не е необходимо той да е член на управителния съвет или кооперацията. На практика изпълнителният директор изземва голяма част от функциите на председателя и ръководи текущата дейност на кооперацията и нейната дейност. При назначаване на изпълнителен директор председателят запазва само три правомощия – свиква и ръководи заседанията на управителния съвет, представлява кооперацията в регистърното производство при промяна на вписаните обстоятелства, както и в управлението на кооперативния съюз, в който тя членува.

5.2.6. Прекратяване на кооперацията

Представлява преустановяване на активната дейност на кооперацията. Прекратената организация се обявява в ликвидация. Основания за прекратяване са: а) решение на ОС; б) изтичане на срока, за който е образувана; в) обявяване в несъстоятелност. Други основания за прекратяване на К по решение на ОС могат да бъдат предвидени в устава. Началото на ликвидационното производство се поставя с назначаването на ликвидатори. То определя срок за ликвидацията. Ако прекрати юридическото лице, съдът назначава ликвидатори и определя срок на ликвидацията. Ликвидаторите имат правата и задълженията на управителния съвет. Те довършват текущите работи на кооперацията, превръщат имуществото в пари, събират вземанията и изпълняват задълженията й. 

Представителство на организацията пред трети лица се осъществява от ликвидатора. Например, задължение на ликвидаторите е да уведомят съответната данъчна администрация за започналата ликвидация. Срокът е седем дни. Той тече от дата на прекратяването юридическото лице. Ликвидаторите удовлетворяват кредиторите с привилегировани вземания съобразно с техния ред. Ако установят, че имуществото на лицето е недостатъчно, за да удовлетвори всички кредитори, ликвидаторите са длъжни да поискат откриване на производството по несъстоятелност. Когато кооперацията е прекратена и е завършена ликвидацията и, остатъкът от актива се разпределя между нейните членове. Ликвидаторите изплащат на кооператорите направените дялови, допълнителни и целеви вноски, както и предоставените от тях заемни средства, включително лихвите. 

5.3. Организации на производители

Създаването на организации на производителите на плодове и зеленчуци е един от основните механизми на ЕС за подкрепа на селското стопанство. Една от причините за това е тенденцията за свръхпроизводството на зърнени култури в ущърб на производството на плодове и зеленчуци. По този начин, европейските институции се опитват да предотвратяват и да се управляват кризите на пазара на храните. Съюзът създава стимули, с които да се насърчат сливания на организациите, обединението им в асоциации и също така транснационалното сътрудничество. 

Един от приоритетите за периода 2014-2020г. е подобряване и скъсяване на веригата на доставките на храни. По този начин следва да се повлияе на ценовите равнища, доколкото изкупните цени на земеделските продукти са ниски, а цените, които плащат крайните потребители високи. Икономическите анализи на ЕК доказват, че основната част от добавената стойност на земеделската продукция отива при преработвателите, търговците и за логистика. Една от причините за тази негативна констатация е съществуването на множество и разпокъсани териториално малки стопанства, които трудно се конкурират с големите и са подложени на ценови натиск от страна на търговците на едро и преработващата промишленост. 

Общата организация на пазарите на селскостопански продукти в ЕС е уставена с Регламент (ЕС) № 1308/2013
. Тя дава възможност на отделните страни да признаят организациите на производители, асоциации на организации на производители и между браншови организации в абсолютно всички сектори на земеделието. На следващо място, се дава нова възможност организациите и групите на производители да се създават на маркетингов принцип, като основната цел е съвместна реализация на пазара. Отделно от това на производителите се дава възможност да се обединяват в организации не само за съвместни продажби, но и за постигане на широк набор от цели - оптимизиране на производствените разходи, провеждане на научни изследвания, използване на екологични практики, въвеждане на производствени стандарти, устойчиво управление на природните ресурси, прилагане на инициативи за популяризиране и др. 

Организациите и групите на производители се създават само за секторите на първичното земеделско производство, т.е. за производство на непреработени земеделски продукти, като под условие в тях се разрешава и членството на преработватели, но самостоятелни организации и групи на преработватели не са позволени. Това е и един от ограничаващите фактори за този вид сдружаване. 

В България Регламент (ЕС) № 1308/2013 е транспониран с Наредба № 12 от 2015г.
 Организацията на производителите в сектора на плодовете и зеленчуците е с по-дълбоки корени. Например, европейската нормативна рамка е възприета с Наредба № 11 от 2007г.
 С Наредба № 1 от 28 януари 2015г. са уредени договорните отношения в сектора на млякото и условията и реда за признаване на организации на производители, техни асоциации и междубраншови организации в сектора на млякото и млечните продукти. 

Подпомагането на създаването на организации и групи на производители се опира на Мярка 9 „Учредяване на групи и организации на производителите” от ПРСР. Към края на 2020г. в България са признати над деветдесет и две организации и групи производители, в които членуват над няколкостотин земеделски производители. В средата на 2021г. министърът на земеделието и горите утвърждава списък с петдесет и две признати групи и организации на производители, в т.ч. плодове и/или зеленчуци, мляко са двадесет, зърнено-житни и маслодайни култури, медицински и етеричномаслени култури, картофи и т.н.

Териториалният обхват на признатите организации и групи производители не е ограничен. Най-често малки и средни земеделски производители от съседни населени места се обединяват за съвместни продажби, с цел оптимизиране на разходите за търговия, маркетинг и реклама, въвеждане на качествени стандарти или екологични практики. Организациите на производителите на териториален принцип се създават и с цел регистриране на обща марка като част от пазарната стратегия, като в най-разпространените случаи това са географски означения(ЗНП и ЗГУ), тъй като именно те са свързани с определена територия. Тъй като в законодателството няма изисквания, тези организационни форми могат да се създават и на регионален и дори национален принцип, като обединяващото е продуктът, който ще се предлага. Такъв тип по-голямо сдружаване се прави с цел съвместен износ за ЕС или трети държави, при доставки за клиент с голям обем на поръчките, за съвместни научни изследвания, промоционални програми или защита на наименования на продукти(ХТСХ). 

Организациите и групите производители са юридически лица, като според Наредба № 12/2015г. могат да са регистрирани като дружества по търговския закон или закона за кооперациите, защото извършват стопанска дейност. Ето защо, те не могат да бъдат регистрирани като сдружения с нестопанска цел. 

Повечето създадени до момента у нас организации и групи са дружества с ограничена отговорност. Причината за това е, че другите правно-организационни форми не са достатъчно гъвкави за този вид дейност. Например, членовете на организациите и групите задължително са регистрирани земеделски производители по реда на Наредба № 3 от 1999г. за създаване и поддържане на регистър на земеделските стопани, а също и че в ОП и ГП могат да членуват не само физически, но и юридически лица, което е недопустимо при кооперациите. Недостатък на събирателното дружество пък е неограничената отговорност на неговите членове относно задълженията на организацията. 

В организациите и групите могат да членуват и физически и юридически лица, които не са производители на първични земеделски продукти, но тяхната дейност е свързана с дейността, за която организацията иска признаване – например преработватели или търговци, които допринасят за записаните от организацията или групата цели. Ако организацията е създадена с цел подобряване на качеството на продуктите, неин член може да бъде лаборатория, а когато целта е научни изследвания и иновации, в нея може да членува научна или изследователска организация. Тази възможност за асоцииране на непроизводители не е ограничена само до млекопроизводителите. Дейността на членовете, които не са земеделски производители е спомагателна за тези организации и стойността на предлаганата от тях продукция не се включва нито при признаването (иска се обем, реализиран на пазара), нито при подпомагането (при кандидатстване по мярка 9) на организацията или групата производители. 

Минималният брой на членовете на ОП и ГП за организациите производители, включително на плодове и зеленчуци е шест, докато при млекопроизводителите е пет. ПРСР подпомага организации на производители със шест члена и групи на производители от минимум четирима. При организация на производители на плодове и зеленчуци е налице важна особеност - при определянето на броя на членовете се включват и членовете на юридическо лице, което членува в организацията. Следователно организацията на производител на плодове и зеленчуци може да се състои от едно юридическо лице с пет съдружника, което е в съдружие с друг производител. Съгласно Наредба № 12 от 2015г. значение притежава минимална стойност за предлаганата на пазара продукция при кандидатстване за безвъзмездна помощ по мярка 9 от ПРСР. Предлаганата на пазара продукция включва само тези продукти, за които съответната организация или група производители е поискала признаване. В случай, че нейните членове произвеждат други продукти, тяхната стойност не се включва в минималната изискуема стойност. В нея се добавят само предлаганите на пазара непреработени земеделски продукти, като изключение се прави за организациите за плодове и зеленчуци, които могат да включат в стойността преработените продукти. На практика, под размер на реализираната продукция се разбира общият годишен оборот, който се доказва с всякакви счетоводни документи. 

Организациите и групите на производители могат да бъдат създавани в почти всички сектори на земеделието, като тези за плодове и зеленчуци, както и за мляко са по отделни наредби. Организация или група на производители може да бъде създадена и призната в един от изброените по-долу сектори. Един сектор включва множество култури и продукти. Ако нейните членове произвеждат земеделски продукти, които попадат в повече от един от посочените сектори и желаят да се обединят, трябва да създадат отделна организация или група за продуктите от всеки един сектор. 

Организации на производители по сектори, съгласно Наредба № 12 от 5.05.2015г.:

- зърнено-житни и маслодайни; 

- медицински и етерично маслени култури; 

- зърнено бобови култури; 

- технически култури; 

- картофи; 

- месо и вълна; 

- мед и пчелни продукти; 

- винено грозде; 

- яйца; 

- копринени буби; 

- живи дървета и други растения, луковици, корени и други подобни, рязан цвят и декоративна растителност; 

- семена и посадъчен материал;

Организации на производители по сектори, съгласно Наредба № 11 от 15.05.2007г.:

- пресни плодове и зеленчуци; 

- плодове и зеленчуци за преработка; 

Организации на производители съгласно Наредба № 1 от 28.01.2015г. могат да бъдат само такива, които произвеждат мляко и млечни продукти; 

Групи на производители по сектори:

- зърнено-житни; 

- медицински и етерично маслени култури; 

- зърнено бобови култури; 

- технически култури, с изключение на тютюн; 

- картофи; 

- мляко;

- месо, с изключение на риба и аквакултури; 

- мед; 

- винено грозде; 

- яйца; 

- плодове; 

-зеленчуци. 

Организация/група на производители може да бъде призната за производството на един, на няколко или на всички продукти от съответния сектор(например, жито, пшеница, слънчоглед, рапица и т.н. или домати, краставици, ябълки, круши и т.н.). В този случай няма задължение нейните членове да произвеждат всички продукти от съответния сектор, те имат възможност да произвеждат само някои или един от продуктите. Организациите на производители от сектора на плодовете и зеленчуците могат да бъдат признати както за производство само на плодове или само на зеленчуци, така и на един или повече видове плодове и/или зеленчуци. Гъбите са асоциирани към сектора на зеленчуците. В една организация за производство на мляко могат да членуват производители на различни видове сурово мляко, както и един неин член може да участва с производството си на различни видове млека - краве, овче, козе и биволско. Забраната за създаване на групи производители на тютюн произтича от забраната за пряко подпомагане на този сектор със средства от земеделските фондове на ЕС. 

Организациите и групите на производителите не се създават и признават по принцип, а само и единствено за изпълнение на определени в законодателството цели. Организациите на производители във всички сектори, извън плодовете и зеленчуците и млякото, признати по Наредба № 12 от 2015г., могат да бъдат създадени за постигане на една или повече цели. 

Законодателят, по нормативен път е поставил цели пред организациите развиващи дейност съгласно повелите на Наредба № 12 от2015г. Те са:

- планиране и приспособяване на продукцията към търсенето на пазара, по отношение на качеството и количеството;

- концентриране на предлагането и на пускането на пазара на продуктите, произведени от членовете им, включително чрез директно предлагане на пазара; 

- оптимизиране на производствените разходи и на възвръщаемостта на инвестициите, за постигане на стандартите в областта на околната среда и хуманното отношение към животните и за стабилизиране на цените на производителите; 

- провеждане на научни изследвания и разработване на инициативи свързани с устойчивите производствени методи, иновативните практики, икономическата конкурентоспособност и развитието на пазарите;

- насърчаване и осигуряване на техническа помощ за използването на екологосъобразни практики за отглеждане, както и производствени техники, практики и методи за хуманно отношение към животните; 

- насърчаване и предоставяне на техническа помощ за прилагане на производствени стандарти, подобряване на качеството на продуктите и разработване на продукти със защитено наименование за произход, със защитено географско указание или с национални означения за качество;

-  управление на вторичните продукти и на отпадъците, с цел опазване на качеството на водата, почвите и ландшафта и запазване или развитие на биологичното разнообразие;

- устойчиво използване на природните ресурси и за смекчаване на последиците от изменението на климата; 

- прилагане на инициативи за популяризирането и предлагането на пазара;

- управление на взаимоспомагателните фондове, финансирани по Програмата за развитие на селските райони 2014 - 2020 г.; 

- предоставяне на техническа помощ за използването на фючърсни пазари и системи за застраховане. 

Организациите на производители на плодове и зеленчуци, които се признават по реда на Наредба № 11/2007г. могат да бъдат създадени само за постигане първите три от посочените цели, които са маркетингови. Важна особеност на организациите за плодове и зеленчуци е, че принципно техните членове трябва да реализират на пазара чрез организацията цялото произведено количество продукти, за които тя е призната. Те могат да предлагат пряко на пазара до 80%-та от произведените продуктите на крайни потребители, както и в случай, че са получили разрешение от сдружението, да продадат самостоятелно продукти, които представляват незначителна част от предлаганата от нея на пазара продукция или не се включват обичайно в нейната търговска дейност. 

Цели пред организациите на производителите на плодове и зеленчуци, съгласно Наредба № 11/2007г. 

- планиране и приспособяване на продукцията към търсенето на пазара, по отношение на качеството и количеството; 

- концентриране на предлагането и на пускането на пазара на продуктите, произведени от членовете им, включително чрез директно предлагане на пазара; 

- оптимизиране на производствените разходи и на възвръщаемостта на инвестициите, за постигане на стандартите в областта на околната среда и хуманното отношение към животните и за стабилизиране на цените на производителите; 

Характерно за сектора на млякото и млечните продукти е, че правният режим за признаването на организациите е обвързан със системата на задължителни писмени договори за реализация на млякото. Организациите в сектора на млякото и млечните продукти могат да бъдат създавани за постигане на следните цели съгласно реда на Наредба № 1 от 28.01.2015г.:

- осигуряване на планирането и приспособяването на продукцията към търсенето, по-специално по отношение на качеството и количеството; 

- концентриране на предлагането и предлагане на пазара на продуктите на членовете; 

- оптимизиране на производствените разходи и стабилизиране на цените на производителите. 

Групите на производители, които кандидатстват по Мярка 9 „Учредяване на групи и организации на производители” от ПРСР 2014-2020г., също трябва да са създадени за постигане на една или повече точно определени цели. Цели на групите производители: 

- адаптиране към пазарните изисквания на продукцията и производството на членове на такива организации; 

- съвместно пускане на пазара на стоки, включително подготовка за продажби, централизация на продажбите и доставки за купувачи на едро;

- установяване на общи правила за събиране на информация за продукцията, включително за прибраната реколта и за наличностите; 

- други дейности, които могат да се осъществяват от организационните форми на производителите като изграждането на умения за стопанска и търговска дейност и организацията и улесняването на иновационните процеси. 

Организациите и групите на производители имат право да получат финансиране по мярка 9 "Учредяване на групи и организации на производители" от ПРСР, когато са създадени за постигане на една или повече от следните цели: 

- адаптиране към пазарните изисквания на продукцията и производството на членовете на такива организации; 

- съвместно пускане на стоки на пазара, включително подготовка за продажби, централизация на продажбите и доставки за купувачи на едро; 

- установяване на общи правила за събиране на информация за продукцията, включително за прибраната реколта и за наличностите;

- други дейности, които могат да се осъществяват от организации на производителите, като изграждането на умения за стопанска и търговска дейност и организацията и улесняването на иновационните процеси. 

Регистрацията на организации и групи производители преминава през няколко етапа. Първият етап е свързан с регистрацията по съответния закон, като предварително са избрани културите в съответния сектор – една или няколко, формулирани са целите, според записаните в наредбите, учредяване на дружеството, съставяне на бизнес и финансов план за конкретни пазарни действия, които ще бъдат предприети и др. 

Вторият етап е депозиране на заявление за признаване в МЗХГ, като то се съставя по стандартен образец, приложен към съответните наредби. За организации и групи, които желаят да кандидатстват по мярка 9 „Учредяване на групи и организации на производители” от ПРСР се изискват допълнителни документи. Попълването на заявлението и на документите към него се извършва съгласно насоки, достъпни на електронната страница на МЗХГ. В тримесечен срок от подаване на заявлението за признаване министърът на земеделието и храните със заповед признава съответната организация или прави мотивиран отказ. В заповедта за признаване се посочва дали юридическото лице отговарят на изискванията за кандидатстване по мярка девет. 

МЗХГ съхранява и поддържа база данни за признатите организации и групи производители. То осъществява последващ контрол и извършва периодични проверки, включително проверки на място, за да установи дали признатите организации и групи производители продължават да отговарят на изискванията. Всяка година се проверяват най-малко 30%-та от признатите организации и групи, като всяка от тях се проверява най-малко веднъж на три години, а за плодове и зеленчуци на пет години и не по-често от веднъж годишно. Проверките на място на организациите производители на мляко се извършват най-малко веднъж деветдесет годишно. При всяка промяна на обстоятелствата, свързани с условията за признаване, организацията или групата производители е длъжна да уведоми МЗХГ в 14-дневен срок от настъпване на промяната. Признатите организации производители представят ежегодно в срок до 30 август на текущата година в Министерството информация за броя на членовете, площите на която се произвеждат културите, продуктовия обхват и продадените крайни продукти с данни за стойността и обема им. 

Признаването на организации и групи на производители не е лек процес. За секторите, които произвеждат първична земеделска продукция това е единственият начин за по-успешна пазарна реализация. Това е така, защото трудно може да бъде защитена самостоятелна търговска марка за плодовете и зеленчуците на отделен фермер. Организация на производители, която обхваща даден регион, много по-лесно може да регистрира обща марка. Друго предимство на тези организации е подобряване на веригата на доставки, например чрез възможността за общ договор със стратегически клиент. Трето преимущество е по-конкурентния достъп до финансиране по мерките от ПРСР.

5.4. Клъстери

Клъстерите са вид коопериране на свързани или сходни производства, съвместно използване на услуги или доставки, научни изследвания, консултации, финансово обслужване. Те са свързани с развитието на нови бизнес модели, които се насърчават от ЕС, за да се облекчи внедряването на иновации, производството на продукти с висока добавена стойност и трансфер на знания. Клъстерният подход е един от начините на концентрация и интеграция на производителите или на производителите с преработвателите, с цел подобряване на пазарните позиции, оптимизиране на разходите, създаване на публично-частни партньорства. В много от случаите клъстерите осигуряват за членовете си повече достъп до информация, водят до създаване на съвместна марка и правят по-ефективни общите маркетингови действия в областта на продажбите и реализацията. 

Терминът „клъстер“ се използва да обозначи група свързани сродни предприятия или група процеси, с цел концентрация на производството. Първите клъстери са в областта на туризма и строителството, както и на автомобилостроенето, обединението на участниците е по тяхна инициатива и без подкрепата на правителствени или местни организации и стратегии. В ЕС клъстерът е определен като географски свързана концентрация от сходни, взаимосвързани или допълващи се фирми с активни комуникационни канали за бизнес и диалог, ползващи обща специализирана инфраструктура, пазари на труд и услуги, споделящи еднакви възможности за развитие и заплахи. Т.е. клъстерът е обединение на производителите на сходни продукти от определена територия, които ползват общи ресурси, услуги и инфраструктура, както и достигат съвместно на пазара. В последните години клъстерите са вече основен елемент от политиката на ЕС за развитие на регионите и за подкрепата им са създадени редица финансови инструменти. 

В много държави-членки на съюза са създадени стратегии за насърчаване създаването и поддържането на клъстери във всички сфери на икономиката, вкл. и в селското стопанство. Създаването на клъстери в земеделието е сравнително ново явление и цели засилване на взаимодействието и кооперирането между земеделските производители, което е в основата на политиките за запазване съществуването и повишаване конкурентоспособността на малките и средни стопанства. 

В зависимост от характера на връзките, може да се говори за хоризонтални, вертикални или секторни клъстери. При хоризонталните, производителите са на едно и също ниво на производство и маркетинг като обикновено става въпрос за доброволни обединения на териториална основа около един продукт или един вид продукти – зърнени, зеленчуци, мляко и месо. Вертикалният клъстер предполага две последователни нива на производство – най-често един голям преработвател и множество малки доставчици – например голям завод за доматени продукти и много производители на домати наоколо. Секторните клъстери може да не са географски определени, а да обединяват производителите от един и същи икономически сектор на национално ниво – зърнени храни, биопроизводители и т.н. Важни характеристики и съответно предимства на земеделските клъстери са: географската концентрация, която предполага общо управление на ресурсите и използване на обща инфраструктура – например приемане на общи правила за обработка и прибиране на реколтата, съвместно използване на напоителни системи, складове и транспорт, а също и улеснени контакти между отделните участници, които могат да разписват общи стратегии за маркетинг и да водят колективни преговори за доставки и търговия, за да постигнат по-добри условия. Важен проблем, който може да се реши с развитието на клъстери в селското стопанство е прекъсването на тенденцията за влошаване на материалната база, в т.ч. модернизацията на отделните стопанства като един член закупува механизация, а друг влага в материална база.

Клъстерите са мрежа на производители, които са в тясна връзка помежду си, освен по отношение на икономическите дейности, така и за социалното и екологичното си развитие. Допълнителните ефекти се изразяват в наемането на по-квалифицирана работна ръка или повишаване квалификацията на съществуващата, по-лесен достъп до обучение и научни изследвания, за да се прилагат екологични практики и иновации, мултиплициране на вече завоювани пазарни позиции от един сектор върху друг(например, каналите за продажба на мляко започват да се използват за продажба на месо). 

Клъстерите съдействат за повишаване качеството на живот в селските райони чрез развиване на конкурентоспособно земеделие и увеличаване доходите на местната общност. Те, чрез вертикална интеграция, скъсяват веригите на доставка. Това се дължи не само на спестените транспортни, складови и опаковъчни разходи, но и на планираните дългосрочни договори – основният преработвател може да разчита на сигурни като количество и качество доставки, систематичност и предвидимост. За малките фирми пък ползата е в сигурното изкупуване на продукцията им и точност при плащанията, като така е възможно да управляват по-добре финансите си и да предвиждат вложенията за модернизация, намалява се пазарния риск от загуби. Общата себестойност на продукцията се намалява, така че ползи има и за потребителите. 

В България изграждането на регионални клъстери все още се приема като нова форма на териториално или браншово сдружаване. Първите подкрепени финансово клъстери в страната са създадени в периода 2002-2004г. в четири икономически сектора - информационни технологии в гр. София, химия в гр. Девня, енергетика в Марица-изток и шивашка промишленост в гр. Русе. Чрез тях се цели изграждането на съпътстващи предприятия, които да поддържат и развиват основното производство в съответните региони. След това, част от печалбите следва да се реинвестират в подобряване условията на труд и в образователни програми за персонала. След това, наличието на квалифицирани кадри в районите със стабилно еднородно производство ще привлича вниманието на нови инвеститори, които ще откриват възможност за разработването на нови съпътстващи производства. 

В периода от 2007 до 2013г. в България са изградени няколкостотин клъстера. Един от тях е този около завод „Амилум“ в Разград – основен производител на подсладители и нишесте в страната , който създава вертикална интеграция от една страна с производителите на царевица в Добруджа(суровина за завода), а от друга с индустрията на газираните и алкохолни напитки – клиентите на „Амилум“. Първият земеделски клъстер у нас е „Дунавски вина“, регистриран като сдружение с нестопанска цел, което от своя страна е собственик на търговска организация със същото наименование. Сдружението включва фирми и организации, работещи в сферата на винопроизводството и съпътстващите услуги.

Следващия период от 2014г. до 2020г. са регистрирани значително по-малко клъстери. Сдружаването чрез тези организационни форми се  финансира най-вече в рамките на ОП „Иновации и конкурентоспособност” 2014-2020 година, но може и по програми за трансгранично сътрудничество по които България е страна. Например, през 2019г. община Разлог участва в проект AgroLabs - Клъстери за иновации в агропродуктите по INTERREG V-B „Балкани – Средиземно море“ 2014-2020г. , заедно с осем партньора от четири държави – Гърция, Кипър, Албания и България. Целта е да се стимулира производството и разпространението на иновативни селскостопански и хранителни продукти, като се обединят земеделските производители, фермери, предприятията от хранително-вкусовия сектор, местни/регионални власти, изследователски институции с цел създаването на клъстери на територията на всяка от държавите. 

Регистрацията на клъстер в България обикновено се осъществява под формата на сдружение с нестопанска цел по смисъла и разпоредбите на Закона за юридическите лица с нестопанска цел(ЗЮЛНЦ). В законодателството няма изрично изискване под каква форма да е регистриран клъстерът. За да може да получи финансиране обаче, минималният брой членове трябва да е седем юридически лица и/или еднолични търговци, регистрирани по Търговския закон или Закона за кооперациите(за стартиращ клъстер), десет юридически лица и/или еднолични търговци и поне едно висше учебно заведение или научно-изследователска организация(за развиващ се клъстер), минимум петнадесет юридически лица и/или еднолични търговци и поне едно висше учебно заведение или научно-изследователска организация(за развит клъстер). Задължително участниците трябва да се занимават със сходни дейности или да са част от една и съща производствена верига, като териториалната близост е желателна, но не и задължителна.

*
*

*

Организационните форми за сдружаване на земеделските производители засилват конкурентоспособността на малките стопанства. По този начин отделните членове намаляват разходите си като си сътрудничат при преработването на своите продукти и търговията с тях. Организациите на производители концентрират предлагането и го подобрят, предоставят на техническа и логистична помощ на членовете, подпомагат управлението на качеството и трансфер на знания. Тяхното създаване се насърчава чрез редица регламенти на Европейския съюз, които са приложени в българското право чрез различни нормативни актове.

VI. НАГЛАСИ СРЕД ПРЕДСТАВИТЕЛИ НА СЕЛСКОСТОПАНСКИЯ СЕКТОР ЗА СЪЗДАВАНЕ НА

 ОБЩА МАРКА ЗА ЗЕМЕДЕЛСКИ ПРОДУКТ

(АНКЕТНО ПРОУЧВАНЕ)

Анкетното проучване е извършено през м. юни 2021г. и има за цел да установи нагласите на производителите на селскостопанска продукция относно създаването на обща марка за земеделски продукт. Доверието на местните животновъди и растениевъди е една от най-важните предпоставки за реализирането на тази идея. То, обаче, трудно подлежи на измерване като това обикновено става след приключване на програмния период с различни количествени показатели. Следва да се отчете, че често участниците са подложени на най-различни въздействия, включително такива от други програми, осъществяване на определени регионални и общински политики и т.н., вкл. СВОМР. Това навежда на субективност при даването оценки, което може да се преодолее с представително проучване. Настоящата анкета носи информация за моментните нагласи и цели да ориентира екипа на МИГ какви крачки трябва да се направят от целевата група при създаването на обща марка за селскостопански продукт.

При изготвянето на тази част от анализа ще се направи опит за проучване на процеси и явления, при които има точно определена причинно-следствена връзка. За целта, посредством анкетно проучване, ще се реализира изследване на представителната извадка от лица живеещи на територията на МИГ „Павликени – П. Тръмбеш“. Основната цел на допитването е да се изследват нагласите на представителите на селскостопанския сектор за създаване на обща марка за земеделски продукт.
Контингентът на настоящото изследване обхваща общо сто души. Времето на извършване на анкетното проучване ще обхваща периода от 1 до 11 юни 2021г. Въпросниците са разпространени по населените места на територията на МИГ, с приоритет към населените места от селски тип.

Организацията на изследването премина през следните етапи:

1. Подготвителен етап. Той включва разработване на проект на анкета на база запознаване със съществуващата нормативна регламентация; Планиране на действията по провеждане на допитването; Организиране на изследването на терен;

2. Етап на оперативна работа. При него се реализира допитването и събирането на първичната информация. Попълнените анкетни карти се въвеждат в таблица с цел компютърна обработка на резултатите;

3. Заключителен етап. Резултатите се обработват софтуерно, след което се анализират, за да се изготвят препоръки за действие
. 

За изпълнение на поставените задачи ще се използват анкетен и статистически методи на проучване. С последните ще се извърши обработка на резултатите от анкетата – прилагане на процедури на описателна статистика за класификация на данните, построяване на разпределение на честотите, изявяване на централната тенденция. В резултат ще се изготвят таблици и диаграми за резултатите от въпросника. Тълкуването на резултатите ще се извърши по всеки от въпросите по отделно и в съвкупност, за да се представи по-добре гледната точка на изследваната група
;

Настоящото проучване ще изследва и анализира мнението на широк кръг участници от местните селскостопански производители, с очакване да се получи обективно мнение относно текущото състояние и възможностите за развитие на процеса по създаване на обща марка за земеделски продукт на територията на МИГ „Павликени - П. Тръмбеш“. Обобщаването на резултатите от анкетното проучване с местната общност, доведе до събирането на ценни данни, на база на които се потвърждават намеренията и очакванията на обществеността за засилване на конкурентоспособността на местна икономика. 

Формулярът е изготвен за проследяване мнението на местната общественост във връзка с осъществяване на проучване и анализ на възприятията на производителите в аграрния сектор за създаване на обща марка за земеделски продукт на територията на общините Павликени и П. Тръмбеш. Анкетната карта е предназначена единствено за статистически цели. Информацията се регистрира чрез пряко интервюиране на представители на целевата група, живеещи на територията на общините Павликени и П. Тръмбеш. Този метод за събиране на информация е предпочетен, защото осигурява по-голям брой съгласия за участие в проучването; дава възможност за проследяване на реакциите на респондентите и се получава се допълнителна информация с разговор; дава се възможност на интервюирания да задава разясняващи въпроси на анкетьорите. Въпросникът е проектиран в 25 въпроса като е дадена възможност за множествен избор при отговорите и е предвидена възможност за свободен отговор в определени случаи.

На въпросите отговори дадоха сто души, които са регистрирани стопани като растениевъди и животновъди на територията на общините Павликени и П. Тръмбеш. Извадката възпроизвежда социално-демографската структура на населението от населените места по пол, възраст и социално-икономическа активност. Следва да се има предвид, че на територията на общините има три града: Павликени, П. Тръмбеш и Бяла черква, както и тридесет и две села. Водеща роля в икономиката на общините имат преработвателната промишленост, селското стопанство и търговията като най-много заети са в секторите услуги и земеделие. 

В попълването на формуляра за представители на местната общественост е спазено процентното съотношение между населението на двете общини, т.е. отговорите от страна на Община Павликени в количествено отношение са 62%-та, а тези от Община П. Тръмбеш са 38%-та. От тях 60 %-та мъже и 40%-та жени, което показва по-активно участие в анкетирането на мъже. От събраните данни е видно, че на възраст от 18 до 65г. са 100%-та от запитаните. По отношение на типа на селскостопанската ангажираност на анкетираните - най-голямата част от тях са земеделски производители -(60%), следвани от лица ангажирани с животновъдна дейност(28%), преработватели(10%) и горско стопанство(лесокултурни дейности, 2%). 

В свободен разговор преобладаваща част от земеделските стопани споделят, че са специализирани в отглеждането на зърнени и фуражни култури. Други от стопаните отглеждат лозови насаждения, овощни култури и зеленчукови култури. При животновъдите, най-висок относителен дял заемат стопанствата, специализирани в областта на овцевъдното производство, следвани от птицевъдите и говедовъдите. Поради обективни причини свиневъдството заема пренебрежим дял от скотовъдството. Огромната част от  животновъдните стопанства са специализирани в отглеждането само на един животински вид.
Жителите на населените места от селски тип са 80, а на градовете 20. Огромната част от анкетираните са със средно общообразователно, техническо или по-високо образование, само 14%-та са със основно. По отношение на доходите, само две лица са посочили доходи над 3000лв., десет между 2000 и 3000лв., осемдесет са заявили доход между 1000лв. и 2000лв. и осем души са споделили, че приходите им са под 1000лв. месечно

Първият въпрос към анкетираните събира данни за колко души е известно понятието „местна марка/бранд“ на територията на общините Павликени и П. Тръмбеш. Резултатите навеждат, че голяма част от анкетираните са запознати с понятията бранд/местна марка. Сумарните данни, сочат, че процента на тези, които не са запознати или частично са запознати не е пренебрежим. Ето защо, е напълно уместно да се организира информационна кампания, за да се повиши осведомеността на местната общност.

На въпрос за ползите, които би донесла регистрацията на даден продукт или услуга под общ за територията бранд, около половината от анкетираните приемат, че това ще послужи като отличителен знак и ще направи разпознаваем конкретния продукт или услуга. Не малка част от анкетираните свързват търговската марка или бранд на продукт или услуга с географската територия, в случая на инициативната група. Разбира се не са изпуснати характеристиките на бранда, които гарантират постоянно качество или го използват за рекламна цел. В свободен разговор, респондентите споделят и други последици от регистрирането на обща за територията марка. На практика, всички очакват чрез реализацията на местен бранд да се открият нови пазари, което сочи, че моментната реализацията на продукцията не е на онова равнище, което се търси от стопаните. Други лица, очакват чрез това действие да се повиши качеството на продукцията, а оттам доверието на клиентите. За някои, общата марка, е още един повод за утвърждаване на местната идентичност и средство за сплотяване на общността. 

Огромната част от анкетираните са категорични, че на територията на МИГ „Павликени – Полски Тръмбеш“ следва да се регистрира обща марка. Не случайно, при подготовката на СВОМР този резултат е посочен като иновативен елемент от изпълнението на стратегията. Положителните намерения относно марката са свързани със запознатостта с предимствата от наличието на такъв териториален бранд. При отрицателните и колебливите нагласи се забелязва отсъствието на достатъчно информация, че действието под обща марка засилва пазарните позиции на най-малките производители.

Един от въпросите в проучването търси информация за потенциалните сектори, в които приоритетно да се насърчи регистрирането на обща марка. Запитаните приоритизират дейностите свързани с плодове и зеленчуци и духовното наследство(фолклорна традиция и народни изкуства). Данните не открояват категорична доминантна, хората забелязват потенциал във всички предложени сектори, като в свободен разговор отбелязват, че е възможно съчетаване между различните възможности. Ето защо, с оглед преодоляване на разпилените мнения е възможно чрез информационни дейности да се подпомогне обединяването на мненията в полза на даден продукт/услуга, който да има потенциал да подпомогне развитието и на останалите опции.

Солиден брой от анкетираните предпочитат да работят в партньорство с други производители на селскостопанска продукция за регистрирането на обща марка. В свободен разговор те споделят, че по-този начин ще постигнат по-добро пазарно присъствие заради повишените производствени възможности, повишаване на качеството на предлаганата продукция/услуга и излизането на нови пазари. Скептиците предпочитат самостоятелно да развиват дейността си отчасти поради лош опит при сдружаването, отчасти поради липса на ясна полза с оглед малкия мащаб на дейността. Колебаещите са най-малката група, която би се присъединила към общата марка само ако се убеди, че начинанието носи сигурни ползи.

Два последователни въпроса измерват готовността за съвместни действия на отделните членове на целевата група. По-големия брой от запитаните приемат, че кооперирането е положителна инициатива с оглед повишаване на конкурентоспособността, по-лесно намиране на пазари, намаляване на разходите и взаимното сътрудничество. Не малка част от запитаните, обаче, се отнасят с подозрение към формите на по-тясно сдружаване. Все пак, следва да се отчете, че доколкото изследването не е представително за територията, то не следва да се правят скептични изводи. На следващо място, СВОМР поощрява взаимодействието и сдружаването на заинтересованите страни. Ето защо, МИГ може да промени моментните настроения чрез допълнително активиране на информационните си дейности.

Седмия въпрос проследява оценката на анкетираните за местния потенциал за регистриране на обща марка. Огромното мнозинство от отговорите – 92%-та са за предприемане на действия по регистриране на обща марка. Увереността на отговорилите е ясен сигнал към инициативнта група, че може да стартира процес по информиране на местната общност чрез който да бъде реализиран колективен избор на продукт или услуга, за да бъдат успешно изпълнени отделните етапите при създаване на местна марка.

Относно териториалния обхват на марката, мнозинството предпочита тя да покрива само населените места от общината – 67%-та или най-много териториите на съседни общини – 23%-та. Работата около позициониране на такъв тип марка е сложен процес, който зависи от много фактори. Естествено е, ако марката се управлява от МИГ, тя да е свързана с единствено с територията на общините Павликени и П. Тръмбеш. В случай, че брандът е за характерни продукти и производства за даден район, тя би трябвало да обхване съседни общини защото границите на продукцията често не съвпадат с административните граници – например обща марка за вино, за биологични продукти и т.н. В други случаи – примерно производство на оранжерийни зеленчуци няма пречка териториалната рамка да бъде по-ограничена, дори до рамките на дадено населено място – примерно „Произведено в Караисен“. Практиките в това отношение са разнообразни, като обикновено общите марки първоначално имат по-тесен териториален обхват, примерно този на инициативната група, а впоследствие се разширяват като включват съседни ареали.

Отговорите очертават най-общо моментните мнения за обхвата на общата марка. Общо взето, предпочитанията на анкетираните са за марка за земеделски продукти, която е базирана на произхода и географското означение или за един вид продукти. 19%-та виждат, че марката може да обединява цялата територия(регионална марка) като включва туризма и културните забележителности, по подобие на марките, регистрирани от инициативни групи в различни държави в състава на ЕС. Този тип марки, в България все още не са толкова популярни подобно на географските означения и известните търговски марки за селски храни. За съжаление, регистрацията им е свързана с повече бюрократични пречки, порaди множеството институции, които контролират реализирането на процедурата. 
Финансирането на процеса по създаване и налагане на конкретна марка е посочено като най-необходимо от целевата група на проучванeтo. За стопаните административната подкрепа, също е особено важна, за да се реализира с успех начинанието. Анкетираните считат, че е добре процесът по регистрация да се управлява от водеща организация, която разполага с административен капацитет. Особено важен е процесът по информиране на широката общественост за възможностите, които предоставя общата марка, както и съсредоточаване на усилията към един продукт/услуга.

Общата марка ще повиши конкурентоспособността на предприемачите от територията. Това обстоятелство се приема анкетираните, които в голямото си мнозинство са дали положителен отговор като изтъкват различни мотиви. Само 5%-та са изразяват недоверие чрез отрицателни отговори. В свободен разговор, тези стопани споделиха, опасения за ползите. Според тях само отделни производители ще получат съществена изгода, а те ще следва да ограничат свободата на личната си инициатива заради колективното договаряне. Колебаещите също са несъществен процент. Независимо от ниския абсолютен брой на скептиците, следва да се отбележи, че инициативната група има за задача да убеди заинтересуваните страни, че сътрудничеството не ограничава отделната инициатива, а напротив – може да я стимулира.

Mнозинството от запитаните очакват реализирането на земеделска продукция и храни под обща марка да отвори възможности предимно към националния пазар. След това се проявява интерес най-вече към пазарите на ЕС и в по-малка степен трети държави. Това, обаче, са общи очаквания, защото не е ясен обхвата на марката. Някои продукти/услуги ще бъдат приети добре на международния пазар, докато други ще бъдат свързани предимно с местния и националния. При всеки случай, основния проблем пред износа за всеки производител е липсата на информация за редът който следва да се спази, за да се реализира експорт. Следва да се отбележи, че родната земеделска продукция се изнася в ЕС, Азия и Северна Америка. Българската държава субсидира различни програми за насърчаване на износа, в т.ч. участие в изложения, включване в каталози и т.н.

Ценовата политика е важен фактор за отделните производители. Приходите са необходими, за да се обезпечат средства за инвестиции. От друга страна големите търговци задържат нарастването на цените и поставят в по-слаба позиция стопаните с малък обем на производство. Създаването на обща марка ще обезпечи маркетингови преимущества и ще спомогне за подобряване на пазарните позиции. Тя, обаче, не винаги означава повишаване цените на продукцията, както приемат мнозинството от респондентите, нито бързо увеличаване на приходите. При обща марка за даден продукт/услуга, това означава изравняване на цените на отделните производители. Често инициативните групи регистрират сертификатни марки, които допълват основната марка, а това не се отразява на индивидуалните цени. При географските означения, ценовата политика е индивидуална за всеки производител. Не рядко по-големите обороти водят до намаляване на стойността на отделните продукти. В дългосрочен план, стойността бавно се увеличава, както и оборотите, което явно ще увеличи приходите. 

Един от въпросите на който отговориха лицата е свързан с ефектите на пандемията от Ковид-19. Около 80%-та от анкетираните очакват негативни ефекти върху стопанствата. В свободен разговор, производителите споделят, че ограниченията в хотелиерството и ресторантьорството водят до значителни спадове при продажбата на плодове и зеленчуци, което в някои случаи е довело до погиване на предварително договорена продукция. Малцина приемат, че епидемичните мерки на властта водят до положителни ефекти за дейността им.

Последните питания към целевата група са свързани с желанието на дадени предприемач да положи усилия, за да получи безвъзмездна финансова помощ от структурните и кохезионните фондове на ЕС, както и оценка за дейността на местната инициативна група. Близо 70%-та от запитаните желаят да разработят проектна идея, която да подпомогне развитието на стопанствата. Малък брой са стопаните, които не биха кандидатствали като причината, е усещането, че нямат готовност самостоятелно да разработят и изпълнят дадено проектно начинание. Трети са колебаят, защото имат необходимост от по-голяма яснота какви са условията при които се получава дадена помощ. В тази връзка, огромната част от запитаните са посещавали информационни мероприятия на МИГ “Павликени – П. Тръмбеш“ и предпочитат да сключат договори за безвъзмездна финансова помощ в изпълнение на СВОМР.

*

    *

*

Анкетното проучване предостави данни, че създаването на обща марка за територията получава положително отношение от местните стопани. Най-съществените колебания са свързани със съдържанието на регистрирания бранд, но се очертава желание да се обхване произвежданата земеделска продукция и по-възможност тя да се свърже с развитието на туризма в двете общини. Респондентите имат представа за предимствата, които ще получат чрез създаването на местна марка, но са предпазливи, когато изразяват мнение за необходимото сдружаване. Ето защо е необходимо да се идентифицират конкретни участници, за да се предприемат действия за осъществяване на идеята като се уточни обхватът на марката, името, разработване на маркетингова стратегия и предприемане на правни стъпки пред съответните ведомства, които контролират регистрацията.

VII. АНАЛИЗ НА СИЛНИТЕ И СЛАБИТЕ СТРАНИ, 

ВЪЗМОЖНОСТИТЕ И ЗАПЛАХИТЕ

Анализът на силните и слабите страни, възможностите и заплахите, популярен и с абревиатурата SWOT се използва в стратегическото планиране, като фокусът е върху идентифициране на четири специфични приоритета, които подпомагат установяването и разработването на конкретни стратегически цели. Целите са ясни и измерими действия, които изразяват сбито как ще се приведе в съответствие съществуващата организация към провежданата политика. Обосновават се силните и слаби страни на анализирания обект, потенциалните възможности за успешно развитие и опасностите от неуспех. Рязко се очертават две части на анализа. 

При разглеждането на силните и слабите страни на предмета на анализ, акцентът е върху настоящата ситуация, като се прави сравнение със собствените постижения в минали периоди, определят се причинно-следствените връзки и се съпоставят с резултатите. В значителна степен в тази част се коментира производство и услугите, следователно предприемачите са активната страна, която може и трябва да оказва влияние върху процесите. Анализът по веригата производство - преработка на земеделска продукция показва взаимната връзка между тези два сектора. От една страна, преработващата промишленост е зависима от суровинната база, която е предпоставка за нейното развитие и определя местонахождението на преработвателните предприятия, а от друга страна увеличаването на капацитета на предприятията е стимулиращ фактор за развитието на растениевъдството и скотовъдството. 

При определяне на потенциала за развитие - възможности и заплахи, акцентът е поставен върху бъдещето, като става въпрос не само за развитието на конкурентите и средата, но и на каналите за реализация на продукцията. Това развитие се задава като условие на производителите и не може да бъде повлияно от тях. С направения анализ на заинтересованите страни на територията на инициативната група се цели да се покажат слабите и силни страни на процеса на създаването на обща марка, посочват се възможностите за развитие и заплахите пред него. 

Силните страни на процеса на създаване и признаване на марка за земеделски продукт са, че съществува нормативна база напълно хармонизирана с европейското законодателство, която подпомага процеса. Все още е налице недостатъчна заинтересованост от страна на производителите в селскостопанския сектор на общините Павликени и П. Тръмбеш да се сдружават, тъй като липсва необходимото ниво на доверие между тях, в т.ч. съмнения, че създадените организации не биха могли да изпълняват ефективно своите цели. 

В случая SWOT - анализът е инструмент за определяне на стратегия, с която да бъде подобрен балансът между силните и слабите страни с оглед регистрирането на марка за земеделски продукт. Той прави преглед за перспективите за развитие, въз основа на които се определят бъдещите стъпки за реализация на поставената цел.

7.1 Силни страни

- Наличие на инициативна група;

- Добре работеща СВОМР;

- Добро взаимодействие между МИГ, местно управление и местните общности; 

- Територия със съхранено културно и природно богатство; 

- Добро географско разположение на общата територия в Централна Северна България;

- Наличие на археологически и исторически паметници и културни забележителности;

- Наличие на природни дадености;

- Подходящи почви за отглеждане на различни култури;

- Функциониращо селско стопанство; 

- Наличие на добре развити промишлени предприятия;

- Значителен брой предприятия произвеждащи и преработващи селскостопански продукти;

- Добре изградена образователна система;

- Добре развита социална инфраструктура, адекватна на образователните, здравните, културните и други потребности на населението;

- Функциониращи читалища в почти всички населени места, поддържащи и съхраняващи културните традиции, активността и идентичността на местните общности;

- Добри туристически ресурси;

- Наличие на защитени територии;

- Достатъчно зелени площи;

- Наличие на актуална програма за управление на отпадъците;

- Местообитания в мрежата Натура 2000.

7.2. Слаби страни

- Технологична изостаналост и ниска конкурентоспособност на предприятията; 

- Тенденция за монокултурност в сферата на земеделието; 

- Криза в животновъдството, изразяваща се в намаляване на броя на различните видове животни; 

- Слабо развитие на туризма;

- Неефективно използване на природно-климатичните условия и териториалните фондове за развитието на стопанските отрасли и туризма; 

- Задълбочаващи се демографски проблеми – отрицателен прираст, застаряване, миграция; 

- Високо равнище на безработица и ниски нива на доходите; 

- Труден достъп до заемен капитал;

- Третокласната и четвъртокласната пътна мрежа е в лошо състояние;

- Не добра образователна, здравна и трудова култура на рисковите социални групи;

- Остаряла материална база на обществената инфраструктура, в т.ч. сграден фон на читалища и музеи; спортни съоръжения, паркове и пр.;

- Амортизиран сграден фонд с ниска енергийна ефективност;

- Относително бедна флора и фауна;

- Недостатъчен горски фонд;

- Наличие на нерегламентирани сметища;

- Амортизирана техника за събиране на отпадъци.

7.3. Възможности

- По-широко използване на възможностите на европейските фондове за подобряване на конкурентоспособността на икономиката чрез стимулиране на предприемачеството и внедряване на иновации;

- Регистрация на обща марка за земеделски продукт; 

- Технологична модернизация на селското стопанство и преработвателната промишленост; 

- Привличане на инвестиции за развитие на МСП и внедряване на екологични но-ви производства;

- Създаване на нови работни места чрез растеж и привличане на инвестиции, включително и по програми на европейските фондове;

- Оползотворяване на географското местоположение на двете общини в резултат на активно участие в международни и национални програми за инфраструктурно развитие и трансграничното сътрудничество; 

- Рационално използване на природния потенциал съобразно един от основните акценти на финансовата перспектива на ЕФ; повишени грижи за опазване на биологичното разнообразие 

- Реклама и популяризиране на културно-историческото наследство в региона чрез развитие на алтернативен туризъм; 

- Подобряване на базисната инфраструктура чрез участие на двете общини в инвестиционни проекти, финансирани от националните оперативни програми и европейските програми за трансгранично сътрудничество и междурегионално сътрудничество; 

-Оптимизиране на дейностите по опазване на околната среда, в т.ч. по програми за трансгранично сътрудничество; 

- Подобряване на материалната база в образованието, здравеопазването и читалищата чрез използване на инструментите на европейските фондове за финансиране;

- Реконструкция и поддръжка на културно-историческите паметници и обекти чрез използване на инструментите на европейските фондове за финансиране; 

- Развитие на ловен, риболовен, екологичен, културен и селски туризъм;

- Използване на фондовете на ЕС за синхронизиране на образователните програми с нуждите на местния бизнес; обмяна на опит в земеделския сектор и запознаване с добри практики; 

- Създаване на индустриален парк; 

- Обновяване на инфраструктурата за отдих на територията на инициативната група;

- Участие в национални и международни програми с проекти, свързани с опазване и рационално използване на природни ресурси;
- По-добро управление на защитените територии;
- Подобряване условията за развитие на земеделските дейности в малките населени места;
- Развитие на алтернативни и съобразени с местните природни условия форми на земеделие и животновъдство;
- Развитие на преработвателни предприятия за земеделски продукти;
- Диверсификация на икономиката;
- Използване на богатия културен календар за включване в анимация на туристически продукти;
- Подобряване на материалната база в туризма и изграждане на нова;
- Разнообразяване на туристическия продукт;

- Задържане на населението на територията;

- Осигуряване условия за увеличаване на заетостта при лицата с по-ниска квалификация и образование в областта на растениевъдството и животновъдството;

- Модернизация на образователните системи;

- Развитие на професионално образование в посока потребностите на местния бизнес;

- Включване на разнообразни нови културни събития с дейността на читалищата, свързани с местната идентичност;

- Внедряване на съвременни системи и технологии за намаляване обема на отпадъците;

- Провеждане на кампании за екологично възпитание;

- Развитие на зелена инфраструктура.

7.4. Заплахи

- Задълбочаване на проблемите на заетостта и безработицата поради ниска квалификация;
- Изоставане в конкурентно отношение от европейските пазари; 
- Забавяне на темповете на технологично обновление на селскостопанското и промишлено производство;

- Трудности при реализацията на селскостопанска и промишлена продукция; 
- Задълбочаване на демографската криза; 
- Влошаване състоянието на почвите и задълбочаване на ерозионните процеси‘

*
*

*

Анализът навежда, че създаването на марка за земеделски продукт зависи от наличните на територията на инициативната група ресурси, в т.ч. природни, финансови, трудови и др. Безусловно главен икономически продукт на човешката дейност на територията на инициативната група е дейността на селските стопанства. Продукцията на земеделските производители най-ефективно може да се предложи на пазара, чрез оптимизиране на отношенията с доставчиците, преработващите предприятия и чрез различни форми на коопериране и сдружаване на заинтересованите страни. 

Успешното реализиране на обща марка е свързано с насърчаване на развитието на туризма на територията на двете общини, за да се затвърди положителната репутация на територията. Туристическия ресурс следва да бъде фокусиран върху природните дадености, местната култура и жизнената среда. Наред с това, тази икономическа сфера следва да адаптира бързо вследствие заплахите на средата, за да запази своята конкурентност. Синергичните ефекти на регистрацията на обща марка на земеделски продукт на територията на общините Павликени и П. Тръмбеш ще гарантират устойчивото развитие на ареала. 
VIII. ИЗВОДИ И ПОСОКИ ЗА ДЕЙСТВИЕ

СВОМР дефинира като основна цел при развитието на територията на инициативната група устойчивото развитие на общините Павликени и П. Тръмбеш. Желанието за стопански растеж е основано на идентифицирания ресурс, с който разполага ареала по отношение на природни дадености, културно-историческото наследство и пр. ресурси. Селското стопанство е отрасъл с голям принос в икономиката на двете общини. То има потенциал да е двигател за развитие на третичния сектор, в т.ч. туризма. 

Настоящия анализ навежда, че за регистрирането на обща марка са налице редица предпоставки – работещи ферми за производство на месо и растителна продукция; потенциал за развиване на местния туризъм, в т.ч. създаване и активиране на културни маршрути с акцент върху занаятите, типични продукти и гастрономски традиции. На територията развиват дейност множество малки стопанства и предприятия. Те са основната целева група, която следва да е адресат на подкрепата. Следва да се отбележи, че при реализирането на предпоставките за създаване на обща марка, следва да се акцентира върху скъсяване веригите на производството и създаване на хоризонтални и вертикални връзки между производители и преработватели, както и свързване с туристическия бранш. Съществуването на местна инициативна група и възможността за финансиране на разнообразни дейности чрез действаща СВОМР е важна предпоставка за развитие на малките производители и преработватели.

С голям потенциал за развитие под марка са дейности като оранжерийно производство на зеленчуци, лозаро-винарски дейности, производство на млечни и месни продукти, развитие на пчеларство и биологично производство. Това е така, защото продукцията на такива стопани е с висока конкурентност и търсене на различни пазари. Най-често марките, регистрирани от инициативни групи защитава местните биологични продукти, произвеждани при използване на характерни природните дадености. На следващо място, производителите не рядко регистрират марки за месо или сирене от определен регион, като единственото регистрирано българско географско означение-марка е за мед.

Местната общност може да съсредоточи усилия за подпомагането на аграрния сектор за да се реализира модернизиране на производствените мощности и процеси, да се повиши качеството на предлаганите стоки и услуги, да се въвеждат иновации, стопаните да продължат да диверсифицират отделните дейности и т.н. Основен инструмент за постигане на посочените резултати е регистрирането на местна марка, защото нейното функциониране е свързано с налагане на стандарти за по-високо качество и следващите ги инвестиции в подобряване на производствения процес и технологиите. 

Страните следва да си дадат сметка за възможностите си да насочат финансов ресурс към производството. Това е належащо, тъй като регистрирането на марка е свързано с технологично обновление, промени в процеса на съхранение, опаковане и етикетиране, участието в единни маркетингови дейности и  дистрибутиране. Следва да се отбележи, че заетите в производствата също следва да повишат квалификацията си спрямо новите изисквания чрез различни професионални курсове и обучения. На следващото място, следва да се насърчава хоризонталното и вертикалното коопериране, в т.ч. между отделните производители на продукция, доставчици и преработватели. 

Скъсяване на веригата на доставките ще остави повече доходи при производителите. Следва да е посочи, че тази препоръка е една от насоките за развитие на общата селскостопанска политика в ЕС. Използването на общи търговски марки, катализира сдружаването и помага за маркетирането на продукцията. Тя става по-разпознаваема и подобрява пазарното си представяне. Маркетингови дейности често използват като отправна точка специфичните особености на територията, в т.ч. географското разположение. Това може да улесни достъпа до балканския пазар и най-вече до българския. Един от резултатите на такава кампания ще е да се активизират регулярните посещения на туристи в района, например чрез организиране на фермерски пазари, кулинарни и културни събития. Следва да се отбележи, че МИГ „Павликени – П. Тръмбеш“ е в непосредствена близост до териториите на съседна Румъния, както и до основен воден път в Европа – р. Дунав. Географското разположение създава предпоставки за транснационално сътрудничество с други инициативни групи от съседни страни. 

Разработването и използването на обща марка е дълъг процес, който изисква разнопосочни усилия и финансиране. Процесът не се изчерпва с регистрация от компетентния орган, но и пазарни проучвания, действия за популяризиране на марката и пр. дейности свързани с маркетинга на крайния продукт. За целта заинтересованите страни следва да идентифицират местните продукти и услуги, които ще подлежат на брандиране. Те могат да бъдат избрани по различни критерии: уникалност, достатъчност(налице са производители, които могат да предложат нужния обем продукция), качество, перспектива на развитие и пр. 

Отделните критерии подлежат на разработване и развитие. Те зависят от желанието и възможностите на производителите. Ето защо, следва да бъдат идентифицирани заинтересованите страни – производители, преработватели, предприемачи от сферата на туризма, които са склонни да се включат в създаването на марка и съпътстващата маркетингова стратегия и действия. Перспективите за развитие и пласиране продукти се изследват чрез пазарни проучвания, които може да се възложат на външни експерти. Те следва да проучат производствения капацитет на отделните участници, възможностите им да спазват стандарти за качество, дали участието им в инициативата ще е дългосрочно, отговарят ли продуктите им на търсенето и пр. 

Първоначално усилията може да се насочат към сходни продукти, а след това могат да се обхванат и други произведения. Управлението, дистрибуцията и маркетинга на еднородни продукти са по-лесни за организиране. Разбира се, най-важно е желанието и мотивацията на участниците, но инициативната група може да бъде стимулатор на всички действия. Следва да се изясни относителната тежест на участниците в реализирането на произвежданите обеми от продукция. Трябва да се анализират тесните места по веригата на производство, за да не се допусне вариант при който преустановяването дейността на даден преработвател да спре дейността на всички по веригата. Ето защо, при първоначалния старт участниците следва да бъдат внимателно подбрани. 

Друг момент с особена важност е правната форма за сдружаване на лицата, които участват при реализирането на обща марка. Реализирането на отделните видове марки изискват различни форми на сдружаване между производителите, в т.ч. изграждане на партньорства с по-широк кръг участници, в т.ч. научни и културни институции, публични власти, ресторантьори и др. лица. Регистрирането на географски означения изискват юридически признати организационни форми,  маркетинговите кооперации са по-подходящи за постигане на маркетингови цели; допустими са и краткосрочни партньорства под формата на консорциуми, дружества по ЗЗД и др. Най-подходящата форма за коопериране ще се изясни, когато участниците изяснят какви точно са целите им чрез участие в марката, в т.ч. да си разширят пазарите, да си увеличат доходите, да си разширят и модернизират производството, да повишат качеството, да спечелят доверието на потребителите, да популяризират региона и пр. 

Препоръчително е при всеки етап да се търси подкрепа от експерти, в т.ч. консултанти, които притежават знания и умения да правят анализ на риска. Възможно е координирането на всички действия да става чрез създаването на юридически субект, който да притежава работодателска правоспособност спрямо отделни работещи, които са пряко ангажирани с оперативна дейност по регистрирането и събиране на данни за отделните проучвания. Тази правна форма наред с другите си функции може да осъществява законовото представителство на участниците пред лица и организации. 

Част от подготвителните действия по регистрация могат да се осъществят от екипа на инициативната група. МИГ притежава капацитет да покани за обмяна на мнения всички заинтересовани лица, да събере първоначалните заявки за участие и да изследва капацитета на заявителите. На следващо място, сдружението може да организира различни срещи и събития за повишаване информираността на заинтересованите страни по отношение приложимото законодателство, за изискванията към качество и безопасност на храните, изискванията към етикетиране и обозначаване, изисквания и ограничения за кооперирането и формите му, данъчни политики, регулации на директните продажби в интернет и т.н. 

При обсъжданията е необходимо да бъде формулирана ясна и реалистична цел. Евентуалните участници следва да са запознати с преимуществата при използване на марка и да бъдат информирани за необходимостта от спазване на по-високи стандарти, които изискват финансов ресурс. Подготвителния етап може да бъде финансиран чрез СВОМР от МИГ като се поемат хонорарите на гостуващите лектори. Този етап е задължителен предхождащ процеса на регистрация. МИГ „Павликени – П. Тръмбеш“ по подразбиране ще стои в основата на механизма на финансиране на идеята чрез СВОМР. Сдружението няма пречка да притежава водеща роля в подготвителния регистрацията етап, в т.ч. въвеждане на добри практики, планирането, организиране на информационни мероприятия. 

Не всяка стъпка е финансово обременяваща. Понякога е необходима промяна в управленския подход или възприемане на добър опит. В случай на невъзможност за самостоятелно реализиране на такива промени следва да се потърси подкрепа от външни експерти. Те могат да извършат маркетингово проучване на пазара, например; да изготвят бизнес план и пр. От друга страна, инициативната група може да осигури за своя сметка информационни услуги с цел обмяна на опит, които да не ангажират ресурсно малките предприятия. Нещо повече, дори МИГ може да бъде бенефициент ако марката е свързана с културното наследство. Една от последиците при такъв развой ще бъде подсигуряване на безплатна консултантска помощ за заинтересованите страни.

Марките, които се регистрират от дадена инициативна група като сертификатни или ще бъдат регистрирани като колективни, имат за цел да добавят стойност за цялата територия. Ето защо, местната марка широки измерения, които са свързани с териториалния потенциал - природа, традиции, култура, хора и икономика. По този начин директно се прилагат принципите на ВОМР – териториален подход, повишаване на конкурентоспособността на местната икономика, подход отдолу-нагоре, интегриран подход и пр. 

При наименуване на марката, както и при изработването на критерии за използването й, при всички случаи трябва да се включи понятийно местната идентичност. Това може да е някаква специфична дума, природна забележителност, културен паметник, легенда, кулинарна рецепта и т.н. – само така марката може да стане различима и жизнеспособна. Препоръчително е наименованието да бъде лесно запомнящо се, да изпъква и да е свързано с визията за която се изготвят подходящите опаковки и рекламни материали. Разбира се, тази работа, ще е много трудно да бъде извършена от екипа на инициативната група. Ето защо, проучванията от този тип могат да бъдат възложени на лица с опит. Експертите са необходими, независимо от опита на  участниците като предприемачи. 

Организирането на колективни продажби е особена материя. То изисква промяна на пазарното поведение. Производителите следва да отговорят на повишаващите се изисквания за качество чрез въвеждане на иновации и нови технологии. На следващо място, трябва да се обърне внимание на етикетирането, опаковката, полезността и натуралността на предлаганите стоки и услуги. Тези дейности изискват специфична експертиза, която отделният производител не притежава. Ето защо, МИГ „Павликени – П. Тръмбеш“ може да играе катализираща роля с предоставяне на разнообразна информационна подкрепа. Отделно от това инициативната група може да координира подкрепа от органите на местната власт, както и да комуникира с различни местни лица, в т.ч. преработватели, хотели, ресторанти, културните институции юридически лица с нестопанска цел и пр. 

Налагането и развиването на местни марки е свързано с развитие на съпътстващи събития и дейности. Те могат да бъдат част от традиционни събития, в т.ч. фестивали, събори, конкурси, фермерски пазари, занаятчийски изложения, туристически промоции. Участието в панаири и изложения е препоръчително да бъде на национално и европейско ниво. В тази връзка различни държавни ведомства предоставят информация и подкрепа за участието в специализирани международни форуми, където да се презентира даден продукт и услуга. 

Информационните мероприятия все по-често преминават през създаването на интернет страница, където могат да се представи не само марката и продуктите, които са свързани с нея; но и особеностите на района, забележителностите му. На следващо място, изработения сайт освен информационни функции може да се ползва и като платформа за директни продажби. Една от популярните информационни практики е създаването на дни на отворени врати, в т.ч. посещения във ферми, където посетителите могат да придобият преки впечатления за производствения цикъл и продуктите. На следващо място, промоцията на местните марки може да бъде подпомогнато от ресторантите и хотелите в района. . 

Отделните инициативни групи са катализатор и участник при разработването на териториални брандове. Това е обусловено от същността на МИГ като партньорство между предприемачи, публични власти, организации в нестопанския сектор и неформални лидери на общността. Ето защо, тези публично-частни партньорства изпълнява важна задача по мобилизиране, организиране и подпомагане на местната общност в различни сфери. Добрите практики от ЕС сочат, че в процеса на регистрация и налагане на местните марки, инициативните групи играят важна роля в организационен аспект, в т.ч. генерират идеи, консултират, мотивират и убеждават и пр. На следващо място, МИГ имат възможност да създават мрежи със сродни организации, за да се осигури обмяна на опит с цел утвърждаване на марката.

IX. ПРИЛОЖЕНИЯ
9.1. Въпросник за анкетно проучване
	Анкетно проучване за създаване на обща марка за земеделски продукт на територията на МИГ "Павликени - П. Тръмбеш"

	Част 1
	ОБЩО:

	1. Запознати ли сте с понятието „местна марка“/бранд?

	А) Да
	

	Б) Не
	

	В) Отчасти
	

	Г) Не мога да преценя
	

	2. Какви ползи носи регистрацията на продуктите/услугите под обща марка/ бранд?

	А) Защитава от конкурентни продукти/марки
	

	Б) Служи като отличителен знак
	

	В) Прави разпознаваем даден продукт/регион
	

	Г) Предоставя гаранции за качество на продуктите
	

	Д) Повишава стойността на продуктите
	

	Е) Идентифицира географския произход на даден продукт и / или услуга
	

	Ж) Маркетингови предимства
	

	З) Друго
	

	3. Местните предприемачи следва ли да регистрират обща марка?

	А) Да
	

	Б) Не
	

	В) Не мога да преценя
	

	4. За кои продукти/услуги, съществува потенциал да се регистрира обща марка?

	А)Месни продукти
	

	Б)Местни продукти от мляко
	

	В) Туризъм
	

	Г)Плодове и зеленчуци
	

	Д) Атракции и развлечения
	

	Е) Природни забележителности
	

	Ж) Историческо наследство
	

	З) Духовно наследство
	

	И) Кулинарен туризъм
	

	Й) Други (моля посочете)
	

	5. Склонни ли сте да участвате в регистрирането на обща за територията специфична марка за продукти и/или услуги заедно с други производители, преработватели, или с фирми от сферата на услугите?

	А) Да
	

	Б) Не
	

	В) Не мога да преценя
	

	6. Склонни ли сте да се кооперирате с други предприемачи, за да подпомогнете различни аспекти от дейността си?

	А) Да
	

	Б) Не
	

	В) Не мога да преценя
	

	В) Не мога да преценя
	

	7. Територията на МИГ притежава ли необходимия ресурс за успешната реализация на обща марка?

	А) Да
	

	Б) Не
	

	В) Не мога да преценя
	

	8. Какъв териториален обхват евентуалната общата марка  следва да заема?

	А) Само от територията на МИГ
	

	Б) От територията на цялата област, тъй като някои производства са разпръснати в различни общини
	

	В) От територията на Северен централен регион
	

	Г) Не мога да преценя
	

	9. Евентуалната общата марка от какво естество да бъде?

	А) Обща търговска марка, която да обединява няколко от производителите на един и същи продукт в региона
	

	Б) Обща търговска марка, която обединява производителите на различни земеделски продукти, като се акцентира на определени техни качества
	

	В) Марка базирана на произхода и географското означение на продуктите
	

	Г) Регионална марка, която акцентира върху района и обединява земеделската продукция, занаятите, културата и туризма
	

	Д) Присъединяване/регистриране на марка, гарантираща качество, допълнителна към основна търговска марка при изпълнение на зададени условия
	

	Е) По-добре е да се използва регистрирана марка на голям производител като франчайз и да се произвежда под тази марка, при спазване на стандарти
	

	Ж) Друго. Моля опишете:
	

	10. Какво подкрепа е необходима на местните предприемачи за обща марка на продукти и услуги?

	А) Правна 
	

	Б) Финансова
	

	В) Обновяване на наличните технологии чрез внедряване на иновации
	

	Г) Информационна
	

	Д) Административна
	

	Е) Друго. Посочете:
	

	11. Общата марка ще се отрази ли положително на икономиката на територията на МИГ, в т.ч. селското стопанство?

	А) Да
	

	Б) Не
	

	В) Не знам
	

	Г) Друго. Посочете:
	

	12. Кой е най-предпочитания пазар за продуктите/услугите търгувани с обща марка?

	А) Местния
	

	Б) Регионалния
	

	В) Международния
	

	Г) Не знам
	

	13. Как ще се отрази на крайната цена евентуалното регистриране на обща за територията марка?

	А) Цените на продукцията ще се повишат
	

	Б) Цената на продукцията ще се намали
	

	В) Няма да има промяна
	

	Г) Друго. Посочете:
	

	14. Как се отразява епидемичната криза породена от  COVID-19 на Вашето стопанство?

	А) Не се отразява
	

	Б) Влоши икономическите показатели
	

	В) Подобри финансовите резултати
	

	Г) Друго. Посочете:
	

	15. Какви  дейности, различни от селскостопанско производство, развивате?

	А) Не развивам
	

	Б) Преработвам селскостопанска продукция
	

	В) Занаятчийски услуги
	

	Г) Дейности в областта на туризма
	

	Д) Други услуги
	

	Е) Други посочете
	

	16. Проявяват ли интерес към разработване на проектна идея, за да кандидатствате за безвъзмездна финансова помощ по линия на структурните и кохезионни фондове на ЕС?

	А) Да
	

	Б) Не
	

	В) Не мога да преценя
	

	17. Кои от услугите, които предоставя  МИГ “Павликени - Полски Тръмбеш" са най-полезни за Вас?

	А)  Провеждане на информационни срещи
	

	Б) Консултиране на проектните идеи за съответствието им с насоките за кандидатсване по администрираните от МИГ грантови схеми
	

	В) Провеждане обучения, семинари, конференции, обсъждания с
представители на всички нива на държавно управление, бизнес средите и нестопанските организации.
	

	Г) Изготвяне на анализи по различна проблематика
	

	18. Какви допълнителни услуги бихте желали да предоставя  МИГ “Павликени - Полски Тръмбеш":

	Част 2

	19. Какъв е вашия пол?

	А) Мъж;
	

	Б) Жена;
	

	20. Каква е вашата възраст?

	А) 18-29;
	

	Б) 30-45;
	

	В) 46-55;
	

	Г) 56-65;
	

	Г) 56-65;
	

	21. Кaкво образование сте придобили?

	А) Начално;
	

	Б) Основно;
	

	В) Средно общообразователно;
	

	Г) Средно - техническо;
	

	Д) Висше; 
	

	E) По-високо. Моля посочете:
	

	22. Какъв е Вашия месечен доход?

	А) под 1000 лева;
	

	Б) 1000 - 2000 лева;
	

	В) 2000 - 3000 лева
	

	Г) над 3000 лева;
	

	Д) Предпочитам да не отговарям;
	

	23. Каква е Вашата заетост:

	А) Земеделски производител;
	

	Б) Житовотновъд;
	

	В) Преработвател;
	

	Г) Горско стопанство;
	

	Д) Друго. Моля опишете:
	

	24. В какво населено място живеете?

	А) Град;
	

	Б) Село;
	

	25. Контактна информация(имена, email, тел. за връзка):


Данните от анкетата ще бъдат използвани единствено и само за целите на проучването. 
Благодарим за Вашето участие!

9.2. Списък на по-големи производители на плодове, зеленчуци, лавандула и черупкоплодни на територията на МИГ според обработваните територии

	Фирма
	Община-дейност
	Землище-дейност
	Култура
	Засети основни ТСГ /ХА/
	Намерения основни ТСГ /ХА/

	Виктория-транс ауто ЕООД
	Павликени
	с. Мусина
	Орехи
	51,1294
	

	АГРОИНВЕСТ СТИЛ ЕООД
	Полски Тръмбеш
	с. Орловец
	Орехи
	42,978
	

	Тервел 2014
	Полски Тръмбеш
	с. Полски Сеновец
	Орехи
	39,3915
	

	Тервел 2014
	Полски Тръмбеш
	с. Петко Каравелово
	Орехи
	37,6132
	12,2253

	БОРКО ЕООД
	Павликени
	с. Сломер
	Лешници
	36,6086
	

	Гама 2015
	Полски Тръмбеш
	с. Петко Каравелово
	Орехи
	33,3003
	50,7755

	"АГРО БУЛ ИНВЕСТ" ООД
	Полски Тръмбеш
	с. Павел
	Грах
	18,05
	

	ЕКЗОТИКА
	Павликени
	гр. Бяла черква
	Череши
	17,9175
	

	Тервел 2014
	Полски Тръмбеш
	с. Обединение
	Орехи
	17,7286
	

	Гама 2015
	Павликени
	с. Сломер
	Орехи
	16,8
	30,455

	П Държавно Горско Стопанство - Болярка
	Полски Тръмбеш
	с. Петко Каравелово
	Орехи
	16,22
	

	"ДЕМЕТРА ИИ" ООД
	Павликени
	с. Дъскот
	Нахут
	15,4
	

	"ДЕМЕТРА ИИ" ООД
	Павликени
	с. Паскалевец
	Нахут
	13,9396
	

	Гама 2015
	Павликени
	с. Михалци
	Орехи
	13,8785
	

	Александра Петра ООД
	Полски Тръмбеш
	с. Масларево
	Череши
	12,89
	

	КОРН-3
	Павликени
	с. Вишовград
	Грах
	10,72
	

	-
	Полски Тръмбеш
	с. Каранци
	Орехи
	10,3609
	

	БИОПРОД
	Павликени
	гр. Бяла черква
	Лозя - винени
	9,8371
	

	ТОДОРОВИ АГРО
	Павликени
	с. Бутово
	Лозя - винени
	9,4509
	

	Тервел 2014
	Полски Тръмбеш
	с. Орловец
	Орехи
	9,3396
	

	Ю ЕС Партнърс ООД
	Полски Тръмбеш
	с. Страхилово
	Лешници
	9,3278
	

	"ВАЛКО-ВР" ООД
	Павликени
	с. Вишовград
	Грах
	8,4
	

	Тервел 2014
	Полски Тръмбеш
	с. Раданово
	Орехи
	8,1491
	

	ЗКПУ ЕДИНСТВО- КЛИМЕНТОВО
	Полски Тръмбеш
	с. Климентово
	Зелен грах
	7,8
	

	"ИВ АГРО ПЛОД" ООД
	Полски Тръмбеш
	с. Раданово
	Ябълки
	7,1946
	

	ДЕПСИ и Ко
	Павликени
	с. Върбовка
	Орехи
	6,6563
	

	Александра Петра ООД
	Полски Тръмбеш
	с. Масларево
	Ябълки
	6,48
	

	ЕКЗОТИКА
	Павликени
	гр. Бяла черква
	Вишни
	6,182
	

	"КИТМАРКЕТ" ЕООД
	Павликени
	с. Върбовка
	Орехи
	6,044
	

	Галя Цивнева
	Павликени
	гр. Бяла черква
	Лозя - винени
	5,849
	

	Георги Тончев
	Полски Тръмбеш
	с. Каранци
	Други протеинодайни
	5,7657
	

	Ивайла Василева
	Полски Тръмбеш
	с. Полски Сеновец
	Лавандула
	5,7314
	

	Лиляна Михайлова
	Павликени
	с. Върбовка
	Орехи
	5,6191
	

	Деан Иванов
	Павликени
	с. Върбовка
	Орехи
	5,606
	

	Александър Александров
	Павликени
	с. Горна Липница
	Лавандула
	5,15
	

	Александър Ив. Александров
	Полски Тръмбеш
	с. Каранци
	Картофи
	5,0507
	

	ПАНАЙОТОВИ  АГРО  ООД
	Павликени
	с. Долна Липница
	Лавандула
	5
	

	Венера - С 2012
	Полски Тръмбеш
	с. Обединение
	Орехи
	4,9352
	

	ЕКЗОТИКА
	Павликени
	гр. Бяла черква
	Малини
	4,7563
	

	БИОПРОД
	Павликени
	гр. Бяла черква
	Ябълки
	4,6186
	

	-
	Павликени
	с. Михалци
	Ябълки
	4,5008
	

	ЕТ ЦЕНТРАЛ 55 ЕМИЛ ФИЛИПОВ
	Полски Тръмбеш
	с. Куцина
	Сливи
	4,4807
	

	Виктория-транс ауто ЕООД
	Павликени
	с. Върбовка
	Орехи
	4,2573
	

	Виктория-транс ауто ЕООД
	Павликени
	с. Михалци
	Орехи
	4,0216
	

	ЕРИКА АГРО ЕООД
	Павликени
	с. Мусина
	Орехи
	3,9461
	

	Александра Петра ООД
	Полски Тръмбеш
	с. Масларево
	Сливи
	3,67
	

	Стела Василева
	Павликени
	с. Върбовка
	Орехи
	3,6326
	

	Емил Бончев
	Павликени
	с. Димча
	Лозя - винени
	3,5086
	

	ПАНАЙОТОВИ  АГРО  ООД
	Павликени
	с. Долна Липница
	Орехи
	3,4
	

	Тервел 2014
	Полски Тръмбеш
	с. Каранци
	Орехи
	3,2917
	

	ВЕНЮ ООД
	Павликени
	с. Бутово
	Лозя - винени
	3,2554
	

	ЕТ ДЕНИКИН-ВАЛЕНТИН НЕНОВ
	Павликени
	с. Долна Липница
	Лавандула
	3,19
	

	ЧОЛАКОВ-РАДЕНКО ЧОЛАКОВ
	Павликени
	гр. Павликени
	Лозя - винени
	3,1182
	

	Донка Стефанова
	Павликени
	с. Бутово
	Лозя - винени
	3,0887
	

	Марийка Павлова
	Павликени
	с. Горна Липница
	Лавандула
	3,0704
	

	Иван Иванов
	Полски Тръмбеш
	с. Каранци
	Картофи
	3
	

	Деан Иванов
	Павликени
	с. Върбовка
	Вишни
	2,997
	

	Ивона Иванова
	Полски Тръмбеш
	с. Раданово
	Сливи
	2,9883
	

	ЗКПУ СЕЛСКА ЗАЩИТА
	Павликени
	с. Лесичери
	Праскови
	2,9394
	

	Христо Димитров
	Павликени
	с. Росица
	Ябълки
	2,928
	

	ЕТ "АТ-АТАНАС ХРИСТОВ"
	Павликени
	с. Мусина
	Орехи
	2,6763
	

	Боян Ангелов
	Павликени
	гр. Бяла черква
	Лозя - винени
	2,6561
	

	Силвия Йорданова
	Полски Тръмбеш
	с. Раданово
	Сливи
	2,6399
	

	Сашо Ангелов
	Павликени
	с. Батак
	Кайсии, зарзали
	2,585
	

	Сашо Ангелов
	Павликени
	с. Батак
	Малини
	2,4024
	

	ИВ АГРО 2016 ООД
	Павликени
	с. Паскалевец
	Леща
	2,145
	

	Тервел 2014
	Полски Тръмбеш
	с. Куцина
	Орехи
	2,017
	

	Иван Иванов
	Полски Тръмбеш
	с. Каранци
	Тикви
	2
	

	Тервел 2014
	Полски Тръмбеш
	с. Стефан Стамболово
	Орехи
	1,9677
	

	"ИВАНИЧКА ЯЧКОВА" ЕООД
	Павликени
	с. Лесичери
	Картофи
	1,9314
	

	БИОПРОД
	Павликени
	гр. Бяла черква
	Лозя - десертни
	1,8706
	

	Петър Дончев
	Полски Тръмбеш
	гр. Полски Тръмбеш
	Лозя - винени
	1,862
	

	Росен Четалбашев
	Полски Тръмбеш
	с. Полски Сеновец
	Други зеленчуци
	1,7
	

	Мариян Агатов
	Павликени
	с. Караисен
	Други зеленчуци
	1,5
	

	"ИВАНИЧКА ЯЧКОВА" ЕООД
	Павликени
	с. Лесичери
	Зелен грах
	1,4826
	

	ЕТ "Цветан Цветков"
	Павликени
	с. Михалци
	Ябълки
	1,473
	

	Венера - С 2012
	Полски Тръмбеш
	с. Петко Каравелово
	Орехи
	1,365
	

	-
	Павликени
	с. Караисен
	Череши
	1,3052
	

	Цанков и Мандев ООД
	Павликени
	гр. Бяла черква
	Ябълки
	1,2701
	

	Агро Александра ООД
	Полски Тръмбеш
	с. Вързулица
	Ябълки
	1,23
	

	ФИДУС-ПЛАНТ ООД
	Павликени
	гр. Бяла черква
	Други овощни видове
	1,2
	

	КО И КО ООД
	Павликени
	с. Вишовград
	Грах
	1,2
	

	Йордан Василев
	Полски Тръмбеш
	с. Обединение
	Дини
	1,2
	

	Георги Тончев
	Полски Тръмбеш
	с. Каранци
	Други овощни видове
	1,0501
	

	ЕТ СЕМИК - Г.СЕМОВ
	Полски Тръмбеш
	с. Страхилово
	Сливи
	1
	

	Георги Илиев
	Павликени
	с. Лесичери
	Зелен грах
	1
	


9.3. Добри практики

9.3.1 Обща марка за продукти
Земеделската кооперация на Šalek Valley купува съоръжения против градушка за ябълките и техника, която да използва в животновъдството. Проектът е реализиран в периода 2017-2019г. и е на обща стойност 247 205 евра, от които 55 068евра от ПРСР, а останалите са частна инвестиция на кооперацията. Съгласно договорът за безвъзмездна финансова помощ кооперацията създава две търговски марки за органично говеждо месо и за ябълки. Проектът включва засаждане на нови ябълкови насаждения, монтиране на съоръжения против градушка и техника, която да оптимизира процесите в животновъдството, като в допустимите дейности е предвидена и регистрацията на марки. Кооперацията обединява различни производители на месо и ябълки от района, а регистрираните марки са обикновени колективни търговски марки, като за използването им обаче се изисква  изпълнението на редица стандарти за качество. Месото се продава в цяла Словения на търговци на дребно и чрез две други селскостопански кооперации, както и онлайн чрез сайт за директни доставки. Продуктите са с QR код, който позволява на потребителите да проследят произхода на месото. Кооперацията произвежда и ябълки, както и продукти на тази основа - нарязани ябълки, ябълков чипс и чист ябълков сок, всички под една марка. От участниците в кооперацията по друг проект е създадено социално предприятие – „Дар от природата“, в което работят хора със специални потребности. То е първото по рода си в Словения. В резултат на инвестицията по мярката и създаването на марките цената на говеждото намалява, като производството на месо се увеличава с 28%, а продажбите с 19%. 

Друг пример за обща марка на необработен земеделски продукт е марка за овес, създадена от обединението на няколко десетки фермери във Финландия. Страната е традиционен износител на овес, като произвежда 12% от тази култура в ЕС, но количествата спадат, а активните стопанства намаляват. През 2017г. няколко организации на производители от региона на Тампере се свързват с Националния институт по природни ресурси, за да направят пазарно проучване дали ако се повиши качеството на зърнените култури и се обединят под обща марка, продукцията може да бъде продавана в чужбина на по-висока цена. Първият етап е посветен на лабораторни изследвания на различните сортове овес по отношение съдържание на протеини, отсъствие на гъбички, нива на антиоксиданти и биоактивни съединения. Вторият етап включва: - продуктово позициониране, създаване и регистрация на марка за овеса; - търсене на международно партньорство и организиране на посещения за представяне и промоции; - повишаване на осведомеността за полезното въздействие на овесените продукти чрез реклама в медиите. Продуктовото позициониране и изграждането имиджа на марката е извършено предимно от местните сдружения на земеделските производители, които организират различни събития и демонстрации във фермите си, насочени към потребители и журналисти. За дистрибуцията са привлечени няколко международни компании. 

Популярна практика от опита на МИГ е марка за говеждо месо от Австрийските алпи, която е създадена от участниците в инициативната група, в т.ч. общини, земеделски и туристически организации, земеделски производители и членове на културната асоциация и др. Чрез реклама месото се налага като символ на района, което стимулира допълнително и развитието на алтернативния туризъм – лов, риболов, колоездене. Други успешни опити са: марката ‘O Morro’ за традиционно сирене от Португалия, създадена по проект за модернизация; марката „Пастирите от Ларзак“ за сирене на едноименна кооперация във Франция; марката „Тера Ча Натур“ за кисело мляко на кооперация за отглеждане на овци и кози в защитената зона “Пико да Вара/Рибейра до Гилерме” на Азорските острови и пр. 

Интересен е опита на една лапландска инициативна група, която създава марка на производителите и събирачи на билки. Сдружението регистрира марка и разработва три вида продукти под формата на хранители добавки. Първоначално обединение на трима производители реализира проект за диверсификация и изграждане на цех за хранителни добавки, като се използвт местни лечебни растения за производството на полезни храни. Това стимулира и други местни земеделски производители да започнат да отглеждат традиционни билки, наред с основните селскостопански дейности. Така новосъздадената марка съдейства за развитието на цялата територия.
Добър пример за марка на различни продукти и храни е реализиран в Гърция на принципа на публично-частно партньорство между общини и местни инициативни групи. Участниците в проекта създават брандът „Най-добър гръцки вкус“. Проектът се опира на разбирането, че типичните гръцки храни и напитки могат да станат добра опорна точка за възстановяване и развитие на селските райони в страната. МИГ се насочва първо към съседните общини, а впоследствие се включват и групи от по-отдалечени райони. „Най-добър гръцки вкус“ е марка, която се базира върху идентифицирането на: типични храни за различните региони храни, традиционни рецепти и особености на местната кухня, характеристика на самите региони като природа и културно наследство, начините на споделяне и запазване на рецептите като традиция – устна и писмена. В партньорството, освен МИГ, участват и научни и културни институции - Института по хранене, култура и гастрономия в Гърция, Центърът за технологично изследване на Македония и Аграрният университет в Атина. Основните дейности, разработени от мрежата са: изследване и научно представяне кулинарните ценности на гръцката кухня; популяризирането и маркетинга на качествени гръцки продукти на международните пазари, включително чрез маркетингов план, видео, създаване на сайт, събития и рекламни материали.

9.3.2. Териториален бранд

Местна инициативна група в селски район на южна Франция разработва сертификатна марка „Регион Гурме“ за местни кулинарни рецепти, като първоначалната цел е да се стимулира производството на земеделска продукция, но в последствие превръща територията в туристическа атракция. Впоследствие е регистрирана обща сертификатна марка, която да бъде присъждана за ресторанти и заведения за хранене, които готвят по местни рецепти и с местни продукти. Целите са да се подобри имиджът на местните земеделски продукти, като се отговори на по-високите очаквания на клиентите, като например възможността да се консумират фермерски продукти на достъпна цена; да се подкрепят малките ресторанти и заведения и да се подобри качеството на техните услуги; да се скъсят се веригите на доставки между производителите и ресторантите, като се направи обща рекламна кампания на храни и заведения; да се популяризира местната култура, като заедно с кулинарните традиции се промотират занаятите, културното наследство и фолклора чрез организиране на различни събития. Проектът е надграден и това дава възможност и други инициативни групи да се включат при използването на марката, а районът става притегателна точка за кулинарен туризъм. 

Общността на населението около езерото Пейпси в Естония е друг пример за създаването на марка-дестинация чрез типични продукти и събития. МИГ подкрепя създаването на няколко местни туристически маршрута с цел територията да стане привлекателна за посетители. Пейпси е едно от най-големите езера в Европа, обградено с живописна природа. Районът е известен исторически с традиционно корабостроене, но изостава икономически. Инициативната група подпомага създаването на мрежа от местни производители, ресторантьори и включва културни институции стопанисващи културни забележителности. Разработен е тематичен маршрут с определени обекти по него, създадени са общи маркетингови инструменти и рекламни материали за популяризирането му на туристически изложения и панаири. Екипът на МИГ координира дейностите на бенефициентите, участва в кръгли маси и е включен в процеса по вземане на решения. „Пътят на лука“ брандира района чрез промоцията на типични продукти и културни забележителности. Вторият проект е Фестивал на езерото Пейпси. Част от атракциите са обиколка на езерото с туристически кораб, който в продължение на няколко дни посещава крайезерните пристанища. В обиколката може да се участва със собствена лодка, а във всяко селище-домакин са подготвени различни събития, които представят местното културно наследство, традиционната кухня и напитки, занаятите, има концерти и представления. Чрез тези два местни маршрута районът около езерото Пейпси едновременно повишава конкурентоспособността на местното земеделско производство и се превъръща в привлекателна дестинация за туристите.

9.3.3.Регионална марка за качество
„Fuchsia Brand“ на МИГ „Западен Корк“ от Р. Ирландия е една от най-старите регионални марки. Тя носи името на цветето фуксия, което е типично за територията. Марката обозначава местни земеделски продукти, занаятчийски предмети и къщи за гости. През годините марката се налага успешно и е приета чрез партньорство в мрежа и от други съседни МИГ, като те учредяват организацията „Партньорство за развитие Западен Корк”, която действа за развитието на региона и до днес. Брандът се ползва от местни туристически фирми, хотели и ресторанти, земеделска продукция и храни, занаятчийство, културни институции и пр. организации. Притежаването и използването на брандът става възможно при отговаряне на определени критерии за качество, социална и екологична дейност, използвани местни ресурси и продукти, партньорство с уязвими групи. 

В Словакия е създаден брандът „Понитрия“. Той е финансиран от инициативните групи на територията, където се ползва. Марката обозначава натурални селскостопански и хранителни продукти, занаятчийски продукти, услуги и туристически обекти. Въведено е изискване участниците да извършват своята дейност в регион. В България, през 2013г. подобен опит правят ПП „Странджа“ и ПП „Русенски Лом“, които регистрират регионални марки за качество – съответно „Странджа“ и „Ломовете“.
9.3.4. Видове марки по регистрация
Дистрибуционните марки на големите търговски вериги са типичен пример за преотстъпване и лицензиране на търговска марка. Под марката „Clever“, притежавана от BILLA са обединени над 360 вида стоки, произвеждани от стотици малки производители, голяма част от които са български. „Българска ферма“ и „BILLA градини“ са други търговски марки, собственост на веригата и са лицензирани към български производители на месо и зеленчуци. Каuflаnd с марката К-Сlаѕѕіс лицензира малки български производители, които продават стоките си под това и име, в т.ч. млечни продукти. Предимствата за производителите са в намаляването на разходите за собствен маркетинг и реклама, както и гарантиран излаз до пазара чрез големите търговски вериги за хранителни продукти.

Най-известният пример за колективна марка в България е „Избирам българското”, която е регистрирана от Сдружение "Произведено в България-Съюз на малкия и среден бизнес". Сдружението е юридическо лице с нестопанска цел. Брандът и името на сдружението не са идентични, въпреки че името на организацията се възприема като марка, но не е регистрирано като такава. „Избирам българското” може да се използва само от редовните членове, чийто брой нараства непрекъснато и е допълнителна марка към техните собствени марки. Марката има само национална регистрация и не може да се използва за реклама на български стоки в ЕС или другаде по света.

Пример за колективна обща марка, създадена по проект на МИГ е „Благинки от селото“ на кооперацията „Общност на Почунелия“ в Литва. Кооперацията е създадена от съпругите на местни дървосекачи и земеделски работници, които първоначално произвеждат плодове и зеленчуци за домашни нужди. Чрез кооперирането, хората се опитват да достигнат по-лесно на пазарите в близките населени места. Юридическото лице първоначално продава градинска продукция, но впоследствие разширява продуктовата си гама с билков чай, бонбони от моркови, цвекло и тикви.
9.3.5. Сертификатна марка 
„Храните на Мазовия“ е създадена чрез финансиране на полска инициативна група. Проектната идея се фокусира върху кулинарното наследство и популяризирането на местни традиционни хранителни продукти. Дейностите по договора за безвъзмездна финансова помощ предвиждат регистриране на обща сертификационна марка за храни, откриване на нови начини за продажбата им, насърчаване на кооперирането между земеделските производители, организиране на семинари и обучения за разяснение на стандартите за качество, създаване на мрежа производители във вид на пътека за кулинарно наследство. Марката обхваща местни продукти – специфичен сорт чушки от Мазовия и продукти, създадени на тяхната база (лютеница, пипер), мед от Моравска, хляб, изпечен на специална подложка, ябълки от долината Радомка и мътен сок от тях, плодове, зеленчуци, консерви и месо от различни селища. „Храните на Мазовия“ е представена на националния панаир „Вкусът на регионите“, който се повежда в гр. Познан. Марката е собственост на МИГ.
9.3.6. Защитено наименование за произход
ЗНП „Тоскански хляб“ произлиза от района на Сиена. Това е традиционно място за производство на пшеница, а местният хляб е популярен сред потребителите и туристите, но не носи големи приходи. Местните предприемачи забелязват, че некачествената организация на производството на зърно и липсата на сътрудничество с производителите на хляб пречи на пълното разгръщане възможностите на този сектор. Първоначално няколко стопани, мелницата и местни хлебари правят кооперация. Те търсят подкрепа от университети в Пиза и Флоренция за изследване на специфични зърнени сортове от района, както и за изготвяне на необходимите стандарти за марката. Последователно те получават финансова помощ за маркетингова и управленска интеграция, за модернизация на стопанствата и за технологично обновление при производството на хляб. Важен резултат от съвместната дейност са разработените стандарти за качество на зърното и стандарт за мелничарството, като към тях са добавени такива за опазване на околната среда и за условията на производство и съхранение на зърно във всички ферми, участващи в проекта, рецептите и методите за печене на местния вид хляб. В резултат нараства продукцията от стандартизирано брашно, което се преработва от една мелница. Продуктът се предлага на пазара с обща марка, както хляба. 
9.3.7. Защитено географско указание (ЗГУ)

Един от добрите примери за ЗГУ е брандът Sobrarbe като обща за производителите на месо. Той е създаден в сътрудничество между Арагонската асоциация на животновъдите от пиренейските породи, Фондацията за опазване на брадатия лешояд, Сарагоския университет и бизнес асоциацията Sobrarbe по инициатива на тамошната инициативна група. Проектът обединява насърчаването на консумацията на месо, произведено в Пиренейския регион, съчетано с опазване на околната среда. Част от дейностите на проектната идея включват изхранването на застрашените видове лешояди с останките от кланиците. Реализирани са промоционални и рекламни кампании, създават се нови техники за преработка и рецепти за готвене, сключват се договори с големи търговски организации и т.н. Регистрирането на марката Sobrarbe води до подобряване на финансовите резултати на местните ферми.

